
PAOLA SANTAGOSTINO 


Cum să te vindeci 
cu o poveste 


Traducere din italiană de 
CORINA POPESCU 


ici ese Joia 


BUCUREȘ 


introducere 


„A fost odată ca niciodată...” 


Odată ca niciodată am fost eu, umblând prin casă ca un leu 
în cușcă. Eram bolnavă, asta era sigur, dar nu reușeam să 
înțeleg ce anume aveam. Nu mi se întâmplase nimic deosebit, 
nimic ieşit din comun. Atunci ce era cu neliniştea aceea fără 
motiv, cu acel du-te-vino, de parcă aş fi căutat un lucru şi nu-l 
găseam, cu acea senzaţie că ceva, nu se ştie ce, mă presa. 

Nu pricepeam nimic. Nu-mi mai aduc aminte cum de mi-a 
trecut prin minte să inventez o poveste. 

Am inventat o poveste plină de personaje: erau acolo și 
Prinţesa Luminii şi Prinţul Întunericului, care se iubeau grozav, 
dar, fiind din două împărății incompatibile, nu era chip să-şi 
poată uni viețile... 

Pe atunci eram încă o fetiță, nu făceam parte dintre „lucră- 
torii“ din domeniul psihologiei, nu ştiam nimic despre simbo- 
lism şi arhetipuri, dar îmi amintesc bine emoţiile pe care mi 
le-a trezit acea incursiune în imaginar. Basmul meu se oprea 
în împrejurări dramatice şi nu găsea nici o rezolvare: o iubire 
nefericită, imposibilitatea de a o împlini, imposibilitatea celor 
doi de a se uita unul pe altul, de a se despărți, de a se elibera... 
Ce mai, o adevărată tragedie! 

Era în același timp o situație destul de caraghioasă și de 
paradoxală: s-ar fi zis că pentru mine, în după-amiaza aceea 
obişnuită de început de vară, să rezolv povestea Prințului 

Întunericului şi a Prințesei Luminii devenise o chestiune de 
viață și de moarte! Nu vedeam de ce trebuia să-mi pese așa 
de tare, dar mă simţeam atât de implicată în povestea cu pricina, 
încât am trecut prin ceasuri întregi de chinuri emoţionale în 
căutarea unei încheieri fericite a basmului meu. 

Soluţia a venit când se făcuse seară: o rezolvare deplină, 
permanentă, care îi lăsa pe toţi liniștiți la locul lor, bine aranjați 
în noua lor poziţie. Iar eu, cu sufletul împăcat al celui care a 
dus la bun sfârșit cine ştie ce faptă eroică, m-am dus în pace 
la culcare. 

Experienţa s-ar fi încheiat probabil aici, fără să-mi lase alt- 
ceva decât amintirea vagă a unui raptus de „nebunie fabu- 
latorie“, dacă nu s-ar fi întâmplat ca în zilele următoare să am 
nenumărate intuiții de tot felul, dintre cele mai rodnice! O 
sumedenie de probleme mărunte, pe care le lăsasem să se adune 
fiindcă oricât m-aş fi gândit nu vedeam nici o soluție, își găseau 
acum pe neașteptate răspunsul, iar răspunsul era atât de simplu 
și de firesc, încât mă uimea că nu mă gândisem la el mai 
înainte. 

Oare ce mi se întâmplase? Răspunsurile, soluţiile, ideile 
„geniale“ nu-mi veneau ca rod al unor reflecții îndelungate și 
laborioase, ci ca străfulgerări de intuiţie. La momentul respec- 
tiv n-am făcut altceva decât să rețin ce se întâmplase, promi- 
țându-mi să repet eventual experimentul, dacă ar mai fi fost 
nevoie. 

Prima mea aplicare terapeutică a tehnicii inventării unui 
basm a avut loc mulți, foarte mulți ani după aceea. La data 
respectivă lucram deja de ceva vreme în domeniul medicinei 
psihosomatice. Tratamentul tulburărilor psihosomatice prin psi- 
hoterapie era munca mea de toate zilele. Dar când un prieten 
apropiat s-a îmbolnăvit m-am trezit cu mâinile legate: ca pro- 
fesionist, vedeam limpede componentele simbolice ale tulbu- 
rărilor de care suferea, însă dată fiind relaţia noastră de 

prietenie, nu puteam să intervin personal ca psihoterapeut, iar 
situaţia lui fizică se înrăutățea de la o zi la alta... 

Aşa că am încercat, aproape fără speranţe, „metoda bas- 
mului“: i-am sugerat să inventeze pe loc o poveste, cum îi 
venea în clipa aceea, urmând să vorbim despre ea mai târziu. 

Lucrul absolut uluitor era că povestea lui conţinea o perfectă 
transpunere în imagini a mecanismului fizic prin care se 
manifesta boala! Trebuie să subliniez că prietenul în cauză nu 
avea nici un fel de cunoştinţe de medicină sau de psihologie, 
fiind exclusă aşadar din partea lui orice intenţie de a introduce 
elemente ad-hoc. Inventase un basm şi nimic mai mult. Nu 
vedea nici o legătură între basm şi boala de care suferea sau 
cu viaţa lui, în general (cum nu văzusem nici eu, în după-a- 
miaza aceea de vară, nici o legătură între mine însămi şi Prin- 
tesa Luminii sau Cavalerul Întunericului!) 

Aspectul cel mai fascinant al metodei fabulaţiei este că 
permite accesul la abisuri de „cunoștințe necunoscute“, ca să 
le spun așa. Inventând un basm, dăm chip (şi glas) unor procese 
interioare profunde, care în viaţa de fiecare zi rămân ascunse 
conștiinței noastre; și totuși, o parte din noi ştie... 

Cu prilejul acela (prin intermediul basmului inventat de 
prietenul meu) am putut observa că „rezolvarea basmului“, 
adică scoaterea acestuia din starea de impas în care se oprea 
iniţial şi basmul prietenului meu, avea efecte directe și asupra 
funcționării organismului. În cazul său nu se produsese doar 
acel fenomen de „stimulare a intuiţiei“ cu efecte pozitive asupra 
situaţiei psihologice şi relaționale în general, ci se petrecuse 
şi un fenomen de stimulare a proceselor de autovindecare, dat 
fiind că era vorba de o maladie fizică aflată în curs. 

De la această descoperire şi până la introducerea fabulației 
printre tehnicile mele de terapie psihosomatică, pasul a fosi 
scurt și firesc, iar în anii care au urmat i-am putut verifica tot 
timpul eficacitatea. 

1. Mai întâi, fabulaţia este extrem de utilă ca instrument de 
cunoaștere, atât pentru terapeut, cât şi pentru pacient. Ea 
permite înţelegerea dinamicilor profunde, cu o rapiditate 
remarcabilă şi în condițiile unei bogății de elemente. 
Dacă vom considera basmul în întregimea lui drept o 
reprezentare completă, în termeni figurati şi simbolici, 
a dinamicilor interioare ale subiectului care îl produce, 
vom putea vedea imediat care sunt elementele sale con- 
stitutive, care sunt relaţiile de alianță şi de opoziţie, care 
sunt forțele pe care se poate conta şi obstacolele ce tre- 
buie depășite, ce procese sunt de îndeplinit şi ce pericole 
sunt de evitat. 


2. În plus, însuşi faptul de a da o reprezentare simbolică în 
basm propriei situaţii are un efect terapeutic imediat, 
întrucât facilitează accesul conştiinţei la procese profunde 
aflate în desfăşurare, deseori inconștiente, uneori şi de or- 
din corporal, facilitând înțelegerea şi gestionarea lor. 


3. Dincolo de orice, imaginarul constituie un minunat feren 
de experimentare, nelimitat şi sigur, a posibilelor soluţii 
la probleme. La nivelul imaginarului se pot inventa și 
supune la încercări parcursuri infinite, ce pot fi urmate 
până la ultimele lor consecinţe, în căutarea unor moda- 
lități cât mai adecvate de a gestiona dificultățile, fără peri- 
colele pe care le-ar comporta experimentul real. 


În decursul anilor, am extins utilizarea tehnicii fabulației 
la soluționarea unor probleme de cea mai variată natură, 
depăşind cu mult domeniul tulburărilor organice. M-am con- 
vins că această metodă poate fi folosită şi pentru a înlesni rezol- 
varea unor probleme relaţionale, afective, emotive, de muncă, 
şi că e aplicabilă în mod eficient la activitatea de problem 
solving din cadrul unei întreprinderi. 

Într-adevăr, având în vedere cele trei momente caracteristice 
ale basmului, anume: 

* prezentarea problemei 

e criza 

* soluţia, 
el constituie un instrument perfect de problem solving şi poate 
fi aplicat, cu modificările cuvenite şi necesare, în orice context 
şi la orice tip de probleme. 

Dar să revenim o clipă la folosirea basmului în terapia 
tulburărilor organice. De-a lungul aniior de practică clinică, au 
reieşit, din analiza a sute şi sute de basme inventate de pacienţi, 
o serie de corelaţii stabile, care conduc la ipoteza unei legături 
simbolice preferenţiale între anumite organe şi/sau funcțiuni 
şi anumite imagini simbolice. 

Unele imagini-organ sunt mai uşor de interpretat. De pildă, 
am observat că cei care suferă de tulburări de ritm cardiac 
inventează cu precădere basme în care joacă un rol determinant 
caii. De ce tocmai caii? Probabil că simbolismul calului, cu 
încărcătura lui de energie instinctuală, dar poate mai ales cu 
sonora cadență a galopului său, se pretează deosebit de bine 
la reprezentarea alteraţiilor ritmului cardiac, a „poticnelilor““ 
şi „salturilor“ unei inimi care o ia razna. 

Alte corelaţii care au de asemenea tendinţa să se repete sunt 
ceva mai greu de înțeles. Unul dintre visurile mele este să încep 
trasarea unei „hărţi“ a semnificaţiilor simbolice ale figurilor 
ce apar în basme, corelate funcțiunilor organice. Ar fi, evident, 
o muncă în care ar trebui să se implice mulți cercetători, căci, 
pentru a se identifica corelaţii stabile (pornind de la evidențe 
clinice, nu de la speculaţii intelectuale), e nevoie de o cantitate 
considerabilă de material clinic. S-ar putea ca „basmul inimii 
care nu funcţionează cum trebuie“ să fie destul de uşor de 
descoperit, dar ce ne facem cu basmul pancreasului sau al spli- 
nei care nu funcționează cum trebuie? Oricum, după mine, ar 
fi o muncă de mare interes. 

Spuneam că am găsit, de-a lungul anilor, numeroase alte 
aplicaţii pentru tehnica fabulației. Am utilizat-o ca metodă de 

stimulare a autovindecării, de dezvoltare a conştiinţei de sine 
şi a creativităţii. În sensul acesta este vorba de o metodă utiliza- 
bilă de oricine, pe cont propriu, fără vreo contraindicaţie, pentru 
a facilita soluționarea propriilor probleme, dar şi pentru dezvol- 
tarea şi extinderea funcţiei imaginative, pentru a menţine vie 
şi activă acea parte creativă a minţii noastre care tinde să se 
atrofieze dacă e neglijată în favoarea activităţii neîncetate a 
sferei raţionale. 

În acest scop am instituit grupuri, seminarii şi ateliere pentru 
publicul larg. Pe parcursul unui seminar de scurtă durată nu 
se poate face terapie, însă se pot transfera un instrument, o 
tehnică pe care să le utilizăm asupra noastră noi înşine, cu pre- 
cauţiile cuvenite, şi care ne pot aduce beneficii considerabile. 

Un alt indiscutabil domeniu de aplicare al tehnicii fabulației 
priveşte basmul pentru copii. În munca mea am avut parte de 
multe experienţe interesante, atât cu copii cât și cu părinţi, cadre 
didactice sau operatori care intră în contact cu copiii, experienţe 
care mi-au arătat cât de profitabilă poate fi dezvoltarea acestui 
domeniu de aplicație. Munca mea în acest domeniu a produs 
şi o carte (Cum să spui o poveste și să mai născocești încă o 
sută, Red Edizioni), dedicată părinților dornici să spună poveşti 
propriilor copii și învăţătorilor care intenţionează să o folo- 
sească la şcoală. 


Cartea de față adună, în schimb, o serie de concepte funda- 
mentale privind la structura basmelor, simbolica personajelor 
care apar frecvent în basme, aplicabilitatea metodei fabulaţiei 
în terapia tulburărilor psihosomatice, precum şi posibilitatea 
de a fi utilizată pe cont propriu, ca instrument care să ajute la 
vindecare. 

Toate poveştile reproduse sunt inventate de pacienți care 
sufereau de o boală. Fiecare corespunde unui parcurs de viață 
şi unui parcurs de vindecare. Basmele reproduse sunt produsul 
final: ele par să curgă firesc şi iute, însă elaborarea lor a 

comportat un parcurs mult mai lent, care îşi avea timpii lui 
firești, un parcurs alcătuit și din momente dramatice şi pauze 
chinuitoare. 

Tuturor „adevăraților autori“ ai acestor poveşti mulțumirile 
mele, afecțiunea mea sinceră și amintirea unui drum făcut 
împreună. Le mulțumesc tuturor... 


CAPITOLUL | 


Basmul pentru toți 


Originea basmului se pierde în negura timpului. Înainte de 
introducerea scrisului, întregul patrimoniu cultural al unui 
popor era perpetuat pe cale orală. Bătrânii satului le povesteau 
celor tineri experienţa lor, precum şi experienţa părinților şi a 
bunicilor. Transmiteau în acest fel nu numai bagajul de infor- 
maţii tehnice dobândit până atunci, ci şi acel complex cultural 
alcătuit din credinţe religioase, practici rituale, interpretări ale 
lumii care fusese elaborat încetul cu încetul în secolele pre- 
cedente. 

În transmiterea orală primitivă, mitul, legenda, basmul, 
povestirea se împleteau cu elemente ale viziunii religioase, ale 
tradiției rituale şi ale instruirii tehnice. Aşa se face că întâlnim 
aceleaşi teme în descrierea mitică a originilor satului, în 
legendele despre isprăvile eroilor săi, ca şi în indicațiile practice 
pentru îndeplinirea activităților cotidiene celor mai obişnuite: 
un tânăr amerindian învăța că mocasinii din piele se cos într-un 
anume fel, însă acest lucru căpăta în ochii lui un sens care 
depășea cu mult simpla indicație practică, întrucât se lega de 
povestea faptelor marelui erou al tribului, cel care și-a salvat 
neamul cerându-i Zeului Bizon o sută de piei pentru a face din 
ele încălțări pentru lungul drum spre ţinutul unde să poată să 
se aşeze. Viziunea religioasă a Zeului Bizon, legenda eroului 
şi a călătoriei sale mitice, ritualurile propiţiatorii de vânătoare, 
obiceiurile migratorii şi instrucțiunile practice cu privire la 


BASMUL PENTRU TOŢI / 13 


confecționarea veșmintelor fuzionează într-un complex de 
semnificaţii care trimit una la cealaltă. 

Nimeni n-ar fi putut spune de unde apăruse legenda, nimeni 
nu-şi amintea cine o povestise pentru prima oară. Numele 
autorului real nici nu prea conta, era uitat cu vremea, confundat 
cu alte nume și în cele din urmă complet șters din memorie. 
Originea povestirilor era atribuită deseori divinităţilor locale, 
cele care, fie direct, fie prin glasul marilor înţelepţi, dăruiseră 
oamenilor nestematele cunoaşterii. În realitate, a căuta să-l 
identifici pe autorul real al unei povestiri e cu neputinţă şi nici 
nu e prea semnificativ, din momentul în care povestirea a 
pătruns în cultura unui popor, devenind un patrimoniu colec- 
tiv. Atribuirea paternității unor povestiri unui zeu poate consti- 
tui un fals din punct de vedere istoric, dar oglindeşte foarte bine 
faptul că, pentru a se putea răspândi şi înrădăcina în cultura 
colectivă a unui popor, conţinutul acelei povestiri trebuie să 
izvorască din acele adâncuri ale inconştientului care depăşesc 
granițele faptelor strict subiective. 

„Marile povestiri“, cele care se perpetuează în timp, nu 
reflectă tematicile cele mai specific individuale ale autorilor, 
ci dimpotrivă, tematici generale, care privesc acea existenţă 
umană ce ne este comună, dincolo de distanțele geografice şi 
temporale dintre noi. 

În transmiterea primitivă pe cale orală mitul, legenda și 
basmul îşi aveau toate locul în patrimoniul cultural; era basm 
pentru toți, aşadar, basm pentru adulți, pentru bătrâni şi copii 
— basm pentru un întreg popor. De altfel, transmiterea nu avea 
loc de regulă în formă individuală sau întâmplătoare: întregul 
sat se aduna în jurul bătrânilor, care porneau să istorisească. 
Iar acest moment ritual constituia miezul vieţii intelectuale şi 
spirituale a întregului trib. 

Transcrierile, mult ulterioare, ne oferă o parte din acest 
enorm patrimoniu de mituri, de basme şi de legende elaborate 
în toate colţurile lumii. 

Scrierile au fost apoi adunate, pierdute şi regăsite în 
decursul secolelor, traduse şi retraduse, reelaborate în trecerea 
lor către limbi şi culturi diverse. Au suferit influenţe, interpo- 
lări şi au fost rescrise pe înțelesul tuturor, astfel încât azi distinc- 
ţia între mituri, legende şi basme face obiectul unor studii de 
specialitate. 

Ceea ce ţin să subliniez este universalitatea principalelor 
teme recurente în mituri, în legende, în parabole şi în basme, 
care se împletește cu istoria începuturilor religiilor, cum au 
arătat de acum multă vreme numeroşi cercetători, de exemplu 
Károly Kerenyi, James G. Frazer, Mircea Eliade, Claude 
Lévi-Strauss şi mulți alții. 

Tocmai bazându-se pe „universalitatea“ simbolurilor ce 
reveneau în visele pacienţilor săi, precum şi în miturile și ritu- 
rile întregii omeniri şi-a structurat Carl Gustav Jung teoria 
„arhetipurilor“ şi a „inconştientului colectiv“. 

Marie-Louise von Franz își începe cartea de Basme inter- 
pretate scriind: „Basmele sunt expresia cea mai pură şi mai 
simplă a proceselor psihice ale inconştientului colectiv“, iar 
ceva mai încolo spune: „Limbajul basmului pare a fi limbajul 
internațional al întregii omeniri, al tuturor epocilor , raselor şi 
civilizațiilor“. 

Basmul Cenuşăresei, de pildă, cu tema condurului pierdut 
datorită căruia poate fi regăsită iubita, apare pentru prima dată 
în formă scrisă, după cum susține Bruno Bettelheim, în China 
secolului al IX-lea înainte de Cristos şi avea deja o istorie 
îndelungată. Într-o culegere de fabule şi povestiri din vremea 
faraonilor egipteni, îngrijită de Troisi, basmul despre „Soarta 
lui Rodopi“ este considerat cea mai veche versiune cunoscută 
a basmului Cenuşăresei. Mirele este faraonul Psammetic I, 
fondatorul celei de a XXVI-a dinastii, care a trăit între anii 663 
şi 609 î. Hr. 

China antică... Egiptul faraonic... veacuri şi veacuri înainte 
de era noastră. 

Basmele au fost aprofundat studiate din multe perspective: 
din punct de vedere istoric, antropologic, literar, psihanalitic, 
sociologic, lingvistic, artistic... Cartea de față nu intenționează 
să fie o enciclopedie şi nici nu poate relua tot ceea ce s-a scris 
deja pe tema basmelor. Întenționează în schimb să dea o idee 
clară şi precisă despre aplicabilitatea metodei fabulaţiei în trata- 
mentul tulburărilor organice şi să sugereze posibila extindere 
a acestei metode la soluţionarea unor probleme de cea mai 
variată natură. 

Exact din acest motiv m-am văzut silită să circumscriu ceea 
ce înțeleg aici prin „basme“, definind nişte criterii fundamen- 
tale simple, care să le facă utilizabile ca instrument operativ. 
Când spun basme, mă refer la poveştile cu elemente magice, 
pentru a le deosebi de fabule sau istorioare, care au ca scop 
transmiterea unei învățături, dar şi de poveştile cu animale. 

Pentru utilizarea „băsmuirii“ ca instrument de problem 
solving este nevoie de basme care se termină cu bine și care 
conțin, ca să fim preciși, cele trei momente fundamentale: 

* prezentarea unei probleme; 

* elaborarea; 

* soluţia. 


Structura basmului 


Multe studii extrem de interesante s-au făcut asupra struc- 
turii basmelor, mergând până la detaliile acelor scheme care 
revin mai des în desfăşurarea naraţiunii: e suficient să cităm 
celebrele lucrări ale lui Vladimir I. Propp asupra morfologiei 
basmului şi asupra rădăcinilor istorice ale basmelor cu zâne. 

Pentru a putea recurge la tehnica fabulaţiei ca instrument 
operativ în domeniul clinic, mi-am concentrat atenția asupra 
a trei faze fundamentale ale unui basm, pe care le-am indicat 
drept: 

e Începutul basmului. Basmul începe prezentând un număr 
de personaje şi o situație de echilibru (echilibru care, de 
obicei, își arată deja caracterul precar). 


e Criza. Este faza centrală a basmului, în care problema ce 
constituie miezul poveștii e prezentată cât se poate de clar; 
se precizează cine este protagonistul/a, care e problema 
de rezolvat, cine sunt aliaţii pe care se poate conta, cine 
sunt dușmanii împotriva cărora trebuie să se lupte şi se 
dezvoltă cu mijloacele naraţiei toate formele de solu- 
ționare. 


e Încheierea. Basmul se încheie cu „şi au trăit fericiţi...“, 
ilustrând un nou echilibru, mai stabil şi mai aducător de 
satisfacţii decât cel din deschidere. 


e Basmele pot fi înţelese, în sensul acesta, ca niște par- 
cursuri de trecere de la un anumit tip de echilibru, devenit 
instabil, la un nou echilibru, temporar mai stabil. 


Personajele basmului 


Şi în ceea ce le priveşte pe diversele personaje ale basmului 
şi funcţia lor în ansamblul povestirii, din aceleași motive de 
aplicabilitate practică a metodei fabulaţiei ca instrument tera- 
peutic, le-am împărțit în trei categorii: 

e Protagonistul. Cel /cea care trebuie să săvârşească o ispravă. 


* Aliaţii. Persoane, animale sau obiecte mai mult sau mai 
puţin vrăjite, care îl ajută pe protagonist la realizarea fap- 
telor sale. 

* Inamicii. Persoane, obiecte, dificultăți şi circumstanţe care 
constituie obstacole în calea realizării performanţei pro- 
tagonistului. 

Metoda 


În numeroase experienţe de mare interes ale ultimelor 
decenii în care s-au utilizat basmele, terapeutul sau cel care 
conduce tratamentul îşi asumă rolul de a-i povesti pacientului 
un basm, ca parte integrantă a terapiei sau a consultației (mă 
refer bunăoară la frumoasele lucrări semnate de Alba Marcoli 
sau de numeroşi alți autori care se inspiră din PNL — Pro- 
gramarea Neuro-lingvistică). 

În metodologia pe care o propun eu, îi cer însă pacien- 
tului/clientului să „inventeze“ chiar el un basm, să-l creeze pe 
moment. 

Și tocmai această creație personală și originală a 
imaginarului unui subiect înt-un anumit moment îmi permite 
să surprind apoi elementele simbolice care descriu procesele 
interioare ale povestitorului, dificultățile lui, conflictele, 
tulburările de ordin fizic, punctele de forță şi potenţialitățile 
latente şi să fac din toate acestea un instrument utilizabil în 
cursul psihoterapiei. 

Deseori, nu chiar totdeauna, povestea se oprește în loc, în 
timpul a ceea ce am denumit mai înainte „prima fază a crizei“. 
Nararea basmului se întrerupe într-un moment dramatic şi nu 
mai reuşeşte să înainteze spre un sfârşit fericit. 

În aceste cazuri, şi numai atunci când starea de impas se 
prelungeşte, recurg la intervenții de „facilitare“. Nu sugerez 
însă niciodată soluţii sau modalităţi de dezvoltare a povestirii. 

Rezum în continuare aceste intervenţii de facilitare, fără a 
intra în detalii tehnice, pentru că aleg de fiecare dată să 
privilegiez alt tip de intervenţie, iar alegerea mea derivă din 
considerente de tip psihanalitic, extrase din contextul relaţiei 
terapeutice aflate în curs. 

Intervenţiile de facilitare 


Unele dintre intervenţiile ce pot facilita depăşirea fazei cri- 
tice a basmului constau în: 

° sugerarea apariției unui adjuvant; 

e invitarea subiectului să „privească în jur“, în imaginar, 

pentru a vedea dacă nu găseşte posibilități de continuare 
a naraţiunii; 

e determinarea subiectului să povestească trecutul tuturor 
personajelor prezente în basm în momentul intrării în 
impas. 

Aceste intervenţii, la care se mai adaugă, fireşte, trecerea 
timpului, elaborările pacientului între o şedinţă şi alta, restul 
muncii terapeutice, precum şi evenimentele din viața privată 
fără legătură cu terapia au fost până acum suficiente pentru a 
face ca basmul să iasă din impas şi să-şi găsească finalul fericit. 
Acest parcurs imaginar a produs rezultate pozitive la mai multe 
niveluri: fizic, emoţional, mental şi relațional. 

De cele mai multe ori am evitat intenţionat mai ales înainte 
ca basmul să se fi încheiat cu bine să-i semnalez pacientului 
pe parcursul psihoterapiei corelaţiile pe care le vedeam între 
întâmplările din basm şi istoria sa personală deoarece am 
observat că, menţinând producţia imaginară liberă de legături 
strânse cu realitatea, se facilitează desfășurarea spontană a aces- 
teia şi se evită încărcarea ei cu angoasele şi tentativele de 
apărare cărora le-ar da naștere conştiinţa unor analogii între 
basm şi situația personală, mai ales câtă vreme nu se prefi- 
gurează o cale de ieşire din dificultate. 

Consider că acțiunea imaginativă este chiar centrul de greu- 
tate al acţiunii terapeutice a fabulaţiei. În acest sens am utilizat 
basmele pacienţilor ca instrument de cunoaştere şi ca exercițiu 
terapeutic în sine. 

Această carte 


Această carte este structurată astfel încât să-i ofere cititorului: 


e o scurtă sinteză a semnificaţiilor simbolice generale ale 
figurilor care apar cel mai frecvent în basme: prinţul, prin- 
tesa, maştera, vrăjitoarea, omul cel rău, zâna, animalele, 
peisajele, astfel încât cititorul să poată urmări cu mai mare 
uşurinţă dinamica basmelor legate de cazurile clinice. 
Pentru aprofundarea semnificațiilor simbolice ale diferi- 
telor figuri există nenumărate studii (citate în bibliografia 
de la sfârșitul volumului), bunăoară toate lucrările lui Gaston 
Bachelard privitoare la psihanaliza focului, aerului, apei, 
sau ale lui Gilbert Durand despre structurile simbolice ale 
imaginarului, lucrările lui James G. Frazer, Karoly 
Kerenyi şi Carl Gustav Jung; 


e câteva elemente de bază privitoare la structura basmului: 
relaţiile între imaginar și trup şi între sănătate, boală și 
terapie, care să-i îngăduie cititorului să înțeleagă cum sim- 
pla născocire a unui basm poate avea efecte terapeutice 
atât de semnificative; 


e câteva exemple de basme născocite de pacienţi, însoţite 
de respectivele dosare clinice, în care cititorul poate vedea 
limpede conexiunile între basmele inventate şi situația de 
viaţă a celui care le-a inventat; 


e câteva instrucțiuni simple pentru aplicarea metodei 
fabulației la noi înșine şi sugestii cum să facem acest lucru 
fără să producem daune şi cu beneficiu maxim. 


Alte avantaje ale fabulaţiei 


Utilizând această metodă putem afla prețioase elemente 
informative în ceea ce ne priveşte, despre faza pe care o 

străbatem, despre dificultăţile şi oportunităţile legate de un 
anumit moment al vieții noastre: 


e dacă basmul născocit priveşte un erou/o eroină care tre- 
buie să-şi procure înainte de orice mijloace de supravie- 
tuire (de pildă basmele cu copii abandonaţi în pădure), 
principala sarcină, ca să-i zicem așa, a respectivei perioa- 
de din propria viaţă privește structurarea unor baze solide 
ale eului, ale autonomiei personale şi ale încrederii în sine; 


* în cazul în care basmul are drept scop să se ajungă la o 
căsătorie fericită, el priveşte tema completării propriilor 
valenţe feminine și masculine, rezolvarea dihotomiilor şi 
conflictelor interioare ce se reflectă şi în relaţiile cu 
ceilalți. 


când basmul indică drept scop doar dobândirea unei anu- 
mite capacități superioare sau depăşirea unei anumite 
încercări, el se referă de obicei la un parcurs de evoluţie 
interioară, în sens strict. 


Tipul de basm pe care îl născocim în anumite momente ale 
vieţii ne spune „unde suntem“ în acea fază şi care e principala 
temă cu care ne confruntăm în perioada respectivă. 

E vorba de „isprăvi“, de sarcini, de încercări şi de experiențe 
care apar de nenumărate ori în viaţă, fie când nu au fost pe 
deplin depăşite, fie când le-am depășit odată, dar acum ni se 
propun iar, la un alt nivel, mai avansat, ca într-o ciclică reîn- 
toarcere a anotimpurilor... 

Basmul e ca un ciclu vital: nici nu se termină bine unul, că 
începe următorul... Cum se isprăveşte iarna, vine din nou primă- 
vara, dar de cum se termină vara urmează să se întoarcă iarna... 

„ŞI au trăit fericiţi până la adânci bătrâneți...“* este înche- 
ierea fericită a unui mic ciclu vital, dar apoi... „Şi după ce o 
duseră ei așa o bucată de vreme, se întâmplă de...“ și iată că 
începe alt basm, cu peripeţiile şi aventurile lui. 

E chiar ciclul vieţii care ne surâde... 


CAPITOLUL 2 


Copilul și basmul! 


Încă din secolul al XVII-lea, povestirea basmelor era con- 
siderată o formă normală de activitate pentru adulţi. Dezvol- 
tarea fără seamăn a raționalismului a fost cea care a exilat 
basmul la hotarele vieţii intelectuale, în spațiul nedefinit al tărâ- 
mului artiştilor. „Viziunea raţională asupra realităţii“ nu mai 
lăsa loc „himerelor închipuirii“, iar viitorul luminos al rațiunii 
era contrapus trecutului întunecat, pierdut în bezna ignoranței. 
Universul științific al „epocii luminilor“ a exilat activitatea 
fantastică, pe care o considera nepotrivită unei minţi adulte, 
capabile să înfrunte realitatea prin intermediul facultăților 
raţionale. Basmul a decăzut încet, încet, ajungând o distracţie 
cu care își trec timpul bătrânii şi copiii — prea înaintați în vârstă 
sau prea tineri ca să poată gândi... 

E adevărat că un copil e prea tânăr ca să „gândească “. Ca 
să gândească în termenii logico-raţionali la care ne referim, în 
genere, atunci când indicăm această funcţie. 

Structura mentală a copilului nu are puterea de abstractizare 
a celei adulte: este perfect capabilă de a construi lanţuri 


! Acest capitol este extras din cartea mea Come raccontare una 
fiaba... e inventarne cento altre (Cum să povestești un basm... şi să mai 
născocești încă o sută), publicată la Red Edizioni, căreia îi mulțumesc 
pentru permisiunea de a-i utiliza aici. Cartea în cauză este dedicată 
utilizării specifice a basmului în lucrul cu copiii. 

asociative prin imagini, dar încă nu reușește să elaboreze 
concepte abstracte şi să le pună în relaţie prin conexiuni logice. 

Copilul ia cunoștință de lume, o lume nouă ce îi este total 
necunoscută, şi încearcă să ordoneze stimulii care îi vin dinspre 
ea, alcătuindu-şi o hartă de semnificații stabile. Pentru copil 
sunt vitale asemenea „hărţi“, care îi permit să atribuie o semni- 
ficaţie datelor senzoriale. 

Faza infantilă a întrebărilor care încep cu „de ce...?“ con- 
stituie o etapă a acestui traseu. 

— Mamă, de ce arde focul? 

Întrebare grea pentru un adult care, chiar dacă are 
cunoștințe legate de fenomenele combustiei, nu mai utilizează 
modalitatea cognitivă a lui „de ce“. 

A întreba de ce nu e tot una cu a întreba cum. 

Adultul ştie prea bine cum se petrece fenomenul, dar ce ar 
putea spune despre motivele lui? „De ce“ implică o căutare a 
semnificației, nu a modalității de realizare a unui eveniment. 
E o întrebare ce se referă la scop, la finalitate, la sensul general 
al unui proces, e o întrebare metafizică. 

Mintea raţională adultă şi, împreună cu ea, știința, şi-au 
propus să descopere „cum“ se petrec fenomenele și au dobândit 
pe acest teren o cantitate impresionantă de informaţii, îndepăr- 
tându-se însă de căutarea răspunsului la întrebarea „de ce?“, 
care a căpătat un vag iz de chestiune religioasă sau filosofică. 
Savantul ştie să ne spună în ce fel suntem vii, dar ce ne poate 
spune el oare despre motivele pentru care suntem vii? Nu ţine 
de domeniul său. Or, întrebările pe care le pune un copil sunt 
tocmai acestea. 


— Mamă, de ce frige focul? 

— Pentru că e fierbinte. 

— Şi de ce e fierbinte? 

— Pentru că lemnul arde şi se transformă în energie. 


= a 


— Şi de ce se transformă în energie? 


COPILUL ȘI BASMUL / 23 


Conversaţie de-a surda. Pe adulți îi irită această căutare 
exasperată de motive”, care îi pune în dificultate, ridicând pro- 
bleme la care de multe ori nici ei înșiși nu au o soluţie. Între- 
bările pe care le pun copiii rămân așadar fără un răspuns 
propriu-zis, până ce se resemnează şi îşi reorientează demersul 
explorator într-o altă direcție. 

Explicaţiile logico-raţionale sunt absolut ininteligibile pen- 
tru copilul mic, care nu dispune încă de categorii de bază pentru 
a le putea recepta. 

Așa se face că „energia“ devine un omuleţ verde care 
mănâncă lemn şi scuipă foc. 


— Mamă, de ce bate vântul? 
— Pentru că aerul se deplasează din zonele cu presiune ridicată 
în cele cu presiune joasă. 


Aha! „Zonele de presiune“ devin nişte formule magice care 
evocă tărâmuri unde Împăratul Vânt cutreieră în goană pe calul 
său înaripat, oare de ce o fi gonind așa de tare, dar mai bine 
să nu întreb, că se supără mama. 

Adulții cred că oferă o informaţie completă şi exhaustivă 
atunci când îi explică în termeni raționali copilului cum se 
petrec fenomenele naturale. Dar copilul nu poate înţelege aceste 
„explicaţii“. Ele îi rămân în minte ca nişte formule magice, pe 
care se va strădui să le repete, când va fi cazul. 

Vorbe, vorbe lipsite de înţeles pentru copil, dar importante 
prin ceea ce adultul nici măcar nu bănuieşte: pentru valoarea 
lor magică! Explicaţiile logice ale adulților devin pentru copiii 
mici „formule magice“ incontestabile, care nu sunt pasibile de 
vreo critică, nu sunt inteligibile în conţinutul lor, dar au o 
semnificație datorită sursei din care provin: 


2 Pe această temă am scris o altă carte, Come rispondere ai perché dei 
nostri bambini (Cum să răspundem la întrebările copiilor noștri), Red Edizioni. 

— Mi-a spus mie tata! 
— ... ŞI mie mi-a spus mama mea! 


La urma urmei, ceea ce contează este confruntarea puterilor 
celor doi „vrăjitori“ care au pronunţat vorbele respective! 

Basmul ne spune de ce, basmul vorbeşte întotdeauna despre 
înţelesul celor ce se petrec în lume. 


Prinţul coboară pe fundul mării pentru a căuta inelul cu 
diamant pierdut de bătrânul rege, ca s-o poată lua de soție 
pe frumoasa prințesă cu cosițe de aur... 


Cum reușește prinţul să coboare pe fundul mării fără tub 
de oxigen e absolut nerelevant pentru copil, el nu se întreabă 
niciodată cum se face că inelele regilor ajung mereu în cele 
mai improbabile locuri şi nici cum de se pun condiții atât de 
Ciudate pentru o căsătorie, Pentru copil este evident că prinţul 
va cobori pe fundul mării, căci vrea s-o ia de soție pe prinţesă, 
iar ajutorul miraculos acordat de Peştişorul de aur e aproape 
garantat: așa merg lucrurile în lumea basmelor, care lui îi este 
familiară! În basme animalele vorbesc, glăsuiesc și plantele, 
şi obiectele. Regele Mării e un domn bărbos care locuieşte sub 
apă, Soarele e un zeu războinic ce călăreşte prin ceruri, Luna 
e o doamnă palidă, împodobită cu perle — în legătură cu toate 
acestea, paradoxal, copilul nu întreabă niciodată „de ce?“ 
Pentru el este firesc ca orice element al lumii înconjurătoare 
să fie animat, ca un sac să vorbească sau un elefant să-şi ia 
zborul, şi nu are nevoie de nici o explicaţie. 

De data asta, noi, adulţii, ne putem însă întreba de ce. Pentru 
că lumea vrăjită a basmului e lumea în care copilul mic trăieşte 
zi cu zi, e lumea „magiei primitive“, în care au vieţuit la începu- 
turile speciei toate popoarele şi în care mai viețuiesc încă toți 
indivizii, la începuturile existenţei lor. O lume pe care o cunoaş- 
tem cu toții, chiar dacă nu ne mai amintim că am trăit în ea pe 
vremea copilăriei. E o lume în care toate sunt animate, în care 
vorbesc şi obiectele şi plantele, toate acționând în virtutea unei 

logici şi urmărind o finalitate. E totodată o lume a luptelor, a 
biruinţelor şi a înfrângerilor dramatice. 

Basmele pun întotdeauna o problemă. În basm, prin defi- 
niție, totul se termină cu bine, dar lucrurile nu merg totdeauna 
bine. Dimpotrivă. Tipicul basmelor constă în a ne prezenta la 
început o situație care, fericită sau nu, are doar un rol de intro- 
ducere rapidă în drama în care curând va fi implicat prota- 
gonistul. Prinții sunt puşi totdeauna să săvârşească isprăvi 
imposibile, ca să nu-şi piardă viaţa, printesele lipsite de apărare 
cad victime unor personaje malefice, copiii sunt prizonieri ai 
vrăjitoarelor ce îi pun la îngrăşat ca să-i mănânce. 

Basmul îi duce pe copii de mână spre ieşirea din aceste 
situații îngrozitoare. Tocmai în asta rezidă valoarea basmului: 
în capacitatea lui de a prezenta în termeni imaginari, aşadar ușor 
de înţeles pentru copil, o situaţie dramatică de conflict grav, 
de posibilă tragedie, şi de a indica o cale de ieşire din această 
situație. Basmul ne prezintă problema şi soluția problemei, toate 
acestea în singurul limbaj accesibil unui copil — cel al fanteziei. 

Basmele sunt pline de copii: copii abandonaţi în pădure, 
copii chinuiți de maştere crude, copii care nu sunt iubiţi, copii 
nedoriți, copii rătăciți... Copiii din basme nu respectă niciodată 
interdicțiile: deschid toate uşile care ar trebui să rămână încuiate, 
se abat de la toate drumurile pe care ar fi trebuit să meargă, 
se duc totdeauna exact unde n-ar trebui să se ducă. În felul 
acesta basmele îi vorbesc unui copil despre problemele cu care 
se confruntă zilnic: abandonul, lipsa de iubire, singurătatea, 
neascultarea, frica... 

În basme copiii înving. Ei supraviețuiesc în ciuda părinţilor 
care îi abandonează, în ciuda mașterelor rele, a vrăjitoarelor 
nemiloase, înving împotriva unor figuri amenințătoare şi mult 
mai puternice decât ei: basmele reprezintă pentru copii glasul 
speranţei. 

Pe de altă parte, în basme nu apar numai copii: sunt şi ado- 
lescențţi, tineri, adulţi şi bătrâni. Prin intermediul întâmplărilor 

prin care trec eroii, basmele anticipează viitoarele etape ale 
existenţei, cu dificultăţile ce vor putea să apară și cu modali- 
tăţile în care acestea pot fi depășite. În acest sens, basmele sunt 
pentru copil un curs complet de formare pentru viaţă. 

Nu întâmplător, într-o anumită perioadă copiilor le place 
îndeosebi un anume basm şi vor să-l asculte doar pe acela: îl 
ascultă iar şi iar, nu se mai satură de el, iar celelalte basme nu-i 
interesează. În momentul respectiv acela e „basmul lor“, bas- 
mul care vorbește despre problema pe care o au atunci. Își vor 
schimba preferințele atunci când vor depăși respectivul mo- 
ment din propria evoluţie. 

Obiceiul de a le povesti copiilor basme tinde uneori să se 
piardă, în favoarea informațiilor mai tehnice, raționale şi 
realiste. Se uită un fapt fundamental, şi anume că un copil nu 
este un adult în miniatură: e un copil! Realitatea pe care o 
trăieşte el e o realitate prevalent simbolică, iar explicațiile care 
au pentru el cel mai mult sens sunt explicațiile prin imagini. 

Abandonarea povestirii basmelor înseamnă abandonarea 
celei mai bune căi de acces spre lumea fantastică în care trăieşte 
cufundat copilul, înseamnă să-l privăm de un sprijin util, mai mult, 
indispensabil, atunci când își înfruntă și își rezolvă angoasele... 


Basmul lui Babele 


Babele povestește: 


A fost odată un copil mic care s-a rătăcit în pădure, pe urmă 
găsește o casă, numai că înduntru e întuneric, şi vine un 
Om, îl mănâncă şi moare. 


3 Despre cum poate fi ajutat un copil să se dezvolte am scris în cartea 
Come crescere un bambino sicuro di se (Cum să crești un copil sigur 
de sine), Red Edizioni. 

Babele e un copil abia trecut de trei ani, care nu poate să 
doarmă singur. Adoarme extrem de greu: părinţii petrec ore 
întregi, cu lumina aprinsă şi ţinându-l de mână, până să ați- 
pească. Peste puțin timp se trezește urlând, pradă unui coşmar. 
Singura soluţie este să fie dus în patul cel mare al părinţilor, 
cu mama şi cu tata şi cu lumina aprinsă, dar chiar şi așa copilul 
se trezeşte de mai multe ori şi face atacuri de panică. 

ŞI totuşi, cu numai trei luni în urmă nu era aşa: dormise tot- 
deauna în camera lui, nu avusese niciodată dificultăţi sau 
spaime. 

Limbajul lui Babele este încă destul de limitat, nu se poate 
înțelege ce anume s-a întâmplat și nici ce îl înspăimântă atât 
de tare. Nu au avut loc mari schimbări în situaţia familială şi 
nici la grădiniță, cu toate acestea şi acolo a devenit mai închis, 
mai nervos, izbucnește în plâns pe neaşteptate şi se arată speriat 
fără motiv. 

Există o singură pistă: cu începutul coșmarurilor nocturne 
coincide apariţia unor zone mari colorate cu negru în desenele 
sale; au o formă nedefinită şi, întrebat ce reprezintă, copilul 
răspunde: „Nu știu“. Îmi încep lucrul cu Babele pornind de la 
basmul său. ÎI întreb cum de se rătăcise copilul mic în pădure. 


— Cum s-a rătăcit Copilul Mic în pădure? 
— S-a rătăcit fiindcă era întuneric. 


Copilul Mic din basmul lui se dusese în pădure (aici nu se 
înţelege prea bine) cu mama sau cu tata, sau cu amândoi, sau 
cu altcineva, pe urmă întorsese capul şi nu mai era nimeni. 


— Nu mai erau şi nu se vedea nimic, era întuneric. 
— I-a strigat, a țipat, a cerut ajutor? 
— Nu. 


Apoi Copilul Mic a văzut casa. Pe dinafară era luminată şi 
el s-a dus spre ea. Dar înăuntru era din nou întuneric şi el a 
rămas acolo, paralizat. 

Pe urmă a auzit că vine Omul și pe urmă era mort. 


Oricare ar fi realitatea obiectivă, a existat un moment trăit 
de Babele în care „părinții nu erau acolo“, iar el se simțea „pier- 
dut“ şi „era întuneric“. 

În cazuri de acest fel nu are rost să facem cercetări apro- 
fundate asupra faptului real petrecut. Există numeroase mo- 
mente în care, privind lucrurile din afară, nu se petrece chiar 
nimic deosebit în viața adulţilor sau a părinţilor, în vreme ce 
în trăirea emotivă a copilului irumpe „ceva“ care declanşează 
o reacție de abandon și de spaimă profundă. Este inutil să 
căutăm realitatea obiectivă a unei „traume“ ce poate consta 
dintr-un eveniment care a trecut neobservat pentru părinți, în 
vreme ce pentru copil-a avut un efect devastator. Rămâne ori- 
cum faptul că el s-a simțit „singur și pierdut“. 

La momentul respectiv nu s-au exprimat panica și nici 
cererea de ajutor: Copilul Mic din basm n-a tipat, n-a plâns, 
n-a făcut nimic. Nu există nici măcar vreo urmă a unei even- 
tuale reacţii de mânie în fața lipsei de atenţie a părinților. 

Nici micul Babele n-a manifestat niciodată supărare, nu le-a 
cerut nimic părinților şi nu le cere ajutorul. Nici peste noapte 
nu le cere ajutor, ei sunt cei care se grăbesc să-l ajute. 

În basm, totul este focalizat pe conceptul de întuneric sau 
lumină. Copilul Mic vede o casă care pe dinafară e luminată. 
E un punct de sprijin, o speranţă: intră în joc ideea de lumină 
sau întuneric, casă sau rătăcire. Copilul Mic din basm se 
îndreaptă spre lumină, spre casă, dar are imediat o nouă dezi- 
luzie: înăuntrul casei e tot întuneric, iar e singur și pierdut. Nu 
mai are spre ce să se îndrepte şi rămâne efectiv paralizat pe loc. 

Cine ar putea oare să spună, în cazul unui copil atât de mic 
şi care se exprimă într-un limbaj extrem de puţin articulat, în 
ce a constat în realitate această iluzie urmată de o deziluzie: 
lumina, speranţa, casa care apoi se dovedeşte cuprinsă de întu- 
neric în interior... 

Pe deasupra, în basm apare acum Omul... 

Copilul Mic îl percepe doar prin auz, nu are nici o imagine 
vizuală. Pe de altă parte însă, cum l-ar putea vedea din moment 
ce e întuneric? 

Toate problemele copilului s-au concentrat pe acest concept 
de întuneric, de singurătate, de spaimă, de zgomote înfrico- 
şătoare şi de ameninţări invizibile. E chiar ceea ce se petrece 
în realitate: noaptea îl înspăimântă şi nu poate dormi pe 
întuneric. Chiar şi la grădiniță, dacă observăm cu atenţie, cri- 
zele de panică ale lui Babele intervin în momentul „somnului 
de după-amiază“, atunci când se face întuneric. Copilul este 
paralizat în situaţia sa. „Paralizia“ însăși aminteşte de somn şi 
trimite la întuneric. Numai noaptea i se par lui Babele înspăi- 
mântătoare zgomotele din casă. Poate că „Omul“ e numai în 
visele lui sau poate doar în fanteziile legate de zgomotele din casă. 

Încerc să-i solicit o cale de ieşire la nivel imaginar, o soluţie 
mai bună decât să sfârșească ucis de Omul Negru. 


— Babele, hai să ne închipuim că strigă după ajutor Copilul Mic 
şi că vine cineva. 
— O.K. Ţipă şi vine bunica. 


Bunica e o imagine extrem de pozitivă în viaţa reală a lui 
Babele, care e foarte legat de ea, cu toate că bunica nu locuieşte 
în aceeaşi casă. 


— Şi atunci ce se întâmplă? 
— Atunci vine bunica şi ţipă la el să-l gonească şi el fuge și pe 
urmă se întorc acasă. 


Bun. Există o soluţie, măcar la nivel imaginar. 

Propun atunci familiei ca o vreme bunica să fie uneori pre- 
zentă noaptea în casă şi să vedem ce se întâmplă dacă ea rămâne 
să doarmă cu copilul. Şi se petrece minunea când e acasă 
bunica, Babele doarme din nou. Hotărâm să mergem un timp 

pe calea aceasta: bunica rămâne des peste noapte, până ce, 
încet, încet, situaţia revine la normal. 

N-am reuşit să aflăm niciodată ce se întâmplase mai înainte, 
dar copilul n-a mai avut tulburări. Cum se poate vedea, în cazul 
acesta imaginarul ne-a oferit soluţia problemei: indicația care 
a permis succesul a pornit de la basm și de la noua soluţie a 
acestuia. 

E foarte uşor de lucrat cu copiii utilizând basmele, dacă 
aceştia se arată dornici să colaboreze. În cazul acesta, „tehnica“ 
presupune oferirea de stimuli, nu sugerarea directă a soluţiilor, 
care s-ar dovedi probabil inadecvate, fiindcă provin de la o altă 
persoană, mai mult, de la un adult. Este mai util să-l îndemnăm 
pe copil să caute el însuși soluţii la nivel imaginar. Intervenţiile 
cele mai eficace s-au dovedit a fi cele de tipul: „Închipuie-ţi 
că vine cineva“ sau „Închipuie-ţi că vine cineva în ajutorul 
copilului“, sugerând că şi un obiect magic sau o putere spe- 
cială îl pot face să iasă din situaţia critică prezentă în basm. 

Copiilor li se povestesc basme și este un lucru foarte bun. 
Uneori, destul de des, ei identifică un basm ce corespunde 
problemelor pe care le au în momentul respectiv şi prind drag 
de el, cer să le fie povestit o vreme numai acela, pe urmă trec 
la alt basm, pentru că au intrat într-o altă fază evolutivă. 

Dar acestea rămân totuşi „basmele altora“. Este util ca, din 
când în când, să-i punem pe copii să povestească ei înșiși bas- 
me; în felul acesta apare „basmul momentului prin care trec“ 
şi, găsindu-1 o soluţie, își pot rezolva problemele din momentul 
respectiv. 


CAPITOLUL 3 


Personajele basmelor 


Basmele pe care le vom lua în considerare sunt definite 
drept „basme cu zâne“, pentru a le deosebi de basmele cu 
animale, de basmele care se referă la obiceiuri şi tradiții sau 
de poveștile care au ca scop învăţăminte de ordin moral. În 
categoria basmelor cu zâne intră toate cele născocite de 
pacienţii mei. În basmele acestora apar des personajele clasice 
ale basmului: Maştera, Vrăjitoarea, Zâna, Prinţul şi așa mai 
departe. Numărul figurilor care le animează povestirile e în 
general bine definit: protagonistul/protagonista stabilesc relaţii 
cu alte trei sau patru personaje, la rândul lor clar împărţite pe 
roluri de prieteni sau inamici. 

Basmele clasice exclud ambiguitatea polivalentă a realului: 
un personaj este fie bun, fie rău, fără jumătăţi de măsură. E 
mai degrabă improbabil ca maștera cea rea să se căiască, pre- 
făcându-se într-o mamă iubitoare, sau ca sora cea invidioasă 
să devină o prietenă devotată, sau ca balaurul să înceteze să 
mai mănânce copii, adoptând o dietă ceva mai ușoară. Dacă pri- 
vim mai îndeaproape, vom observa că aceste „mari figuri“ ale 
basmelor întrupează motive recurente în inconştientul colectiv. 

Voi începe prin a analiza unele personaje feminine tipice 
basmelor, personaje negative, dar şi pozitive, urmărind semni- 
ficaţia pe care o au în povestirile pacienţilor mei. 

Mastera cea rea 


Este imaginea clasică, reprezentativă, a mamei rele. 
Expresie a femininului negativ care face parte din viaţa coti- 
diană reală a copilului. Copilul intră în relaţie cu o figură ma- 
ternă reală, umană, care tocmai în virtutea acestui fapt prezintă 
în mod necesar atât aspecte pozitive, de ființă iubitoare şi 
primitoare, cât şi aspecte negative, ca atitudinea de respingere 
şi de abandon. În timp ce e foarte simplu să se păstreze la nivel 
conștient imaginea unei mame bune, cea la care copilul se 
raportează în parmanenţă, păstrarea la nivel conştient a imaginii 
unei mame rele şi distrugătoare este foarte neliniştitoare. Copi- 
lul se află în condiţia reală a unei totale dependențe față de 
mamă. Propria lui supraviețuire este legată de acest raport. 
Ideea dependenţei de o figură rea este prea angoasantă pentru 
copilul mic, de aceea va fi respinsă în inconşient şi proiectată 
în spațiul exterior. 

Basmele sunt pline de imagini feminine negative: de la 
mașşteră la regina cea rea şi la vrăjitoarea care devorează copii. 
Toate aceste figuri reprezintă proiecţii ale diverselor înfățişări 
ale mamei rele. Observând mai îndeaproape caracteristicile 
comportamentale ale acestor personaje de basm, vom întâlni 
des elemente tipice ale unor atitudini materne frustrante: de 
pildă, maştera care îi abandonează pe copii singuri în pădure, 
îi maltratează, îi neglijează, îi favorizează pe propriii ei copii. 
În vicisitudinile eroilor basmului sunt reprezentate suferințele 
reale ale copilului confruntat cu abandonul matern: spaima de 
a se trezi singur şi pierdut, teama de a nu putea reuşi să supra- 
vieţuiască fără ajutor, gelozia față de frații mai iubiți decât el... 
Faptul că în basme rolul mamei rele îi revine de multe ori maş- 
terei ține cont de imposibilitatea copilului de a admite că ati- 
tudinile ostile pot aparține mamei adevărate. 

În basme, prezența „maşterei rele“ trimite la absența 
„mamei adevărate şi bune“. 

Mama cea adevărată din basme e întotdeauna bună şi 
afectuoasă (până şi maștera cea rea e foarte iubitoare cu propriii 
ei copii!). Pentru copilul de vârstă fragedă, mama nu poate fi 
rea, atitudinile răutăcioase aparțin unui alter ego, mamei 
vitrege. Dedublarea figurii materne este ceva tipic pentru copil 
şi este rod al imposibilității de a face să coexiste două percepții 
opuse, de a asimila ambivalenţa realului. 

Faţă de fata care a crescut şi a ajuns la vârsta adolescenţei, 
atitudinea mașterei din basme se schimbă într-un mod anume. 
Și pe ea mama vitregă o abandonează şi o alungă de acasă, dar 
cu o motivaţie precisă: să învingă în competiția sexuală. 

„Cine e cea mai frumoasă din ţară?“ își întreabă oglinda 
mama vitregă a Albei-ca-Zăpada. Nu mai e suficient ca fetiţa 
să fie lăsată singură în pădure, nu mai e un copil ce n-ar mai 
putea supravieţui de unul singur, e nevoie să fie ucisă. Și, 
într-adevăr, mama vitregă a Albei-ca-Zăpada tocmește un uci- 
gaş — pe vânătorul care trebuie să-i aducă inima şi ficatul fetei. 

Basmul prezintă simbolic percepția angoasantă a unei fiice 
adolescente cu privire la existența unei anume competitivități 
materne în domeniul sexual, a unei anume voințe de a i se 
împiedica realizarea pe acest plan. 

Maştera cea rea dorește inima și ficatul Albei-ca-Zăpada: 
mama cea rea doreşte să-și priveze fiica de satisfacțiile afective 
(inima) și de cele sexuale (ficatul). Mama vitregă a Cenușăresei 
o ţine închisă în casă, îi compromite potențialul de atracție 
feminină (o îmbracă în zdrenţe) și vrea s-o împiedice să meargă 
la balul regal și să-l cunoască pe Prinţ. 

Acţiunile la care recurg maşterele cele rele împotriva fii- 
celor adolescente ţintesc, prin metode diverse, spre acelaşi 
scop: să le împiedice împlinirea ca femei. 

În unele basme, maștera cea rea nu se opreşte nici după ce 
fiica vitregă, scăpată printre ochiurile plasei întinse de ea, a 
reuşit să-şi găsească un potenţial sof. În acest caz, ea încearcă 
să-l îndepărteze prin vicleşug pe Prinţul care o vrea de soţie, 

o aruncă pe fată în mare pe drumul spre nuntă, încearcă s-o 
înlocuiască cu una dintre fiicele ei sau o discreditează pe 
nedrept în ochii iubitului. 

Din nou este subliniat faptul că nu e vorba de „mama 
adevărată“, cu atât mai mult cu cât mașterele din basme se 
comportă cu totul altfel faţă de propriile lor fiice, pe care le 
pun în valoare şi se străduiesc să ie susțină în fel şi chip. Revine 
ideea că mama e bună prin definiţie, iar dacă e rea, nu e mama. 

Un personaj care, după căsătoria protagonistei poate asuma 
în basm un roj analog celui jucat anterior de mașteră este soacra: 
Regina, mamă a mirelui. Mama Prințului din basme are de a 
face cu o noră adultă, nu mai foloseşte ia nimic s-o abandoneze 
în pădure. Vrăjile pe care le face, motivate de gelozia pentru 
fiu, urmăresc desfacerea cuplului prin orice mijloc, de la insi- 
nuări la omucidere. Ca ultimă şansă, aceste acțiuni lovesc în 
momentul reproducerii: regina cea rea îşi ucide nepotul în faşă 
sau îl înlocuieşte cu un animal sau cu un mic monstru, pentru 
a provoca alungarea nurorii din castel, eliminând-o astfel pe 
intrusa care îi ameninţă raportul de dominație asupra fiului, Se 
merge până ia ultimul act al dramei: dacă protagonista reuşeşte 
să depăşească şi acest ultim obstacoi, nu mai are de ce să se 
teamă. Este ca însăşi mamă şi va deveni Regină la rândul său. 
Dacă reapare în basm ca regina bună sau regina rea, va pleca 
de pe cu totul alte poziţii. Cu greu va mai putea fi protagonistă, 
va funcționa mai curând ca preludiu al unor acțiuni sau ca duş- 
man sau aliat al noului personaj principal. 

Dacă în basmele având ca protagonistă o adolescentă de 
cele mai multe ori drumul spre realizare este împiedicat de fi- 
gura maternă negativă întrupată de „maştera cea rea“, în bas- 
mele al căror protagonist este un băiat adolescent, numai rareori 
joacă acest rol mama vitregă. Mai frecvent apare un alt perso- 
naj, mult mai de temut pentru puterile sale magice: Vrăjitoarea. 

Mama cea rea a eroului copii nu face decât să-l alunge de 
acasă şi să-i abandoneze în pădure, ca şi pe fată. Cea care îi 

pune piedici Prințului adolescent aflat în căutarea unei Prin- 
țese pe care s-o ia de soție sau a unei fapte vitejeşti nu e aproape 
niciodată o mașteră, ci o vrăjitoare. Vrăjitoarea întrupează în 


basme aspectele cele mai profund angoasante ale distructivităţii 
feminine. 


Vrăjitoarea din basme simbolizează feminitatea puternic 
distructivă. 


Putem indica Grept „polaritate masculină“ acea modalitate 
energetică de tendință extroversă, adică dotată cu o mişcare 
spre exterior, şi ca „polaritate feminină“ modalitatea energetică 
ce tinde spre introversie, caracterizată de o mişcare către inte- 
rior. Termenii „masculin“ şi „feminin“ sunt utilizați aici în sens 
simbolic, pentru a indica orientările energetice diferite, nici- 
decurm în sens concret, pentru a indica indivizi reali, bărbați 
sau femei, în care coexistă întotdeauna ambele polarități. 

Caracteristic pentru polaritatea feminină este să primească, 
să conţină, să hrănească. La aceste aspecte se referă simbolurile 
vasului, pocalului sau coşuitii. Accenmându-și distructivitatea, 
această modalitate nu se mai limitează la a conţine, ci declanșează 
o „reținere“ distructivă simbolic: întemniţează, absoarbe, înghite, 

Uterul matern, de exemplu, reprezintă modalitatea feminină 
pozitivă în mo: i care primeşte sămânța, păstrează 
ovulu! fecundat, îl hrăneşte şi îl face să crească, dar și o 
modalitate masculină atunci când, în momentul naşterii, proiec- 
tează în afară copilul, îl eliberează și îl ajută să se nască. 

Un element feminin matern distructiv simbolic e ca un „uter 
care nu permite ieşirea“, care nu iasă copilul să se nască şi, 


+ 

imbolistica Vrăjitoarei aminteşte deseori de această din 
urmă posibilitate. Uterul matern e generator, dătător de viaţă 


z 

şi de hrană, protector şi sigur, iar apoi nu mai permite ieşirea, 
transformându-se într-o i 4 mortal ă, 

La fel, vrăjitoarele din basme îi primesc mai întâi pe copii 
în căsuţa lor din pădure, căsuţă € Gin turtă dulce, ispititoare, 
caldă, confortabilă, îi atrag cu mii de ademeneli, dar apoi îi 
întemniţează. Îi hrănesc, ce-i drept, ba chiar îi pun la îngrăşat, 
însă scopul lor e să-i mănânce! 

În basme, relația vrăjitoare-copi! înfăţişează riscurile unei 
rămâneri prelungite sau forțate în stare de totală dea pu 
față de mamă. 

Copilul real are, ce-i drept, la începu ut, nevoie de depen- 
denţă, de hrană, de sprijin şi de ajutor, însă începe deja să 
dezvolte treptat o tendință spre au to nomie. Nu întotdeauna 
mama priveşte cu ochi buni acest proces şi nu întotdeauna îl 
facilitează. Uneori chiar i se opune, descurajând orice tentativă 
de independenţă. În cazul acesta, ia nocivă, distructivă 
pentru personalitatea copilului. Copilul din basme este înter- 
nitat şi mâncat de Vrăjitoare, copilu x din realitate este împie- 
dicat să se dezvolte de posesivitatea opresivă a mamei. 

Se profilează aici, în mod simbolic, un pericol mai subtil 
şi mai puţin evident decât ce! de a cădea pradă samavolniciilor. 
Suferințele provocate de mamele vitrege sunt episoade limpezi, 
ameninţări evidente, dureri limitate şi temporare: copiii cresc. 
La urma urmei, maşterele din basme sunt personaje cu capa- 
cităţi omeneşti modeste, mai degrabă apropiate de realitate. 
Câteodată maşterele sunt şi vrăjitoare: cum se întâmplă cu 
mama vitregă a Albei-ca-Zăpada care, atunci când se hotărăște 
să o omoare ea însăşi, pregăteşte piepteni şi mere otrăvite şi 
se preschimbă într-o bătrânică inofensivă. 

Vrăjitoarea din basme este o figură mult mai puterni 
mai periculoasă decât Maştera cea rea. 

O maşteră oarecare se mărginește la maltratări. Cu vrăjitoarea 
este însă mult mai greu de luptat: cunoaşte mii de trucuri şi de 
farmece, ştie să se deghizeze, reprezintă un pericol mult mai grav. 


ii 

bandonează pe copii generează durere, 
i, şi capacități reactive: copilul din basme 
părăsit în pădure reuşeşte să se descurce destul de repede. 
j iizează o distructivitate mai eficace şi mai 
reu de demascat: reține şi leagă de sine cu mult mai multă 
putere, face vrăji care ucid, nu e deloc uşor să scapi de ea. 

În basme, modalitatea de a acţiona a Vrăjitoarelor func- 
ționează conform logicii înglobării distructive, inclusiv în pri- 
vinţa protagoniștilor adulți: Vrăjitoarea îl ţine prizonier pe 

Prinţ, împiedicându-l să ajungă la iubita lui, sau o adoarme pe 
prinţesă împreună cu toţi curtenii, de îndată ce aceasta ajunge 
la vârsta măritişului. Pericolul nu mai este de a fi mâncat (vră- 
jitoarele nu prea mănâncă adulți), pericolul este al imobilizări, 
al neputinței de a merge înainte spre realizarea personală. 

Adolescentii din basme, băieţi sau fete, şi-au structurat de 
acum o personali tate proprie, deşi fragilă. Pericolul simbolic 
nu mai este cel al totaiei anulări într-o masă indistinctă (devo- 
rarea), ci mai degrabă imposibilitatea exprimării de sine perso- 
nale şi active. 

Protagonista, prințesa adormită de Vrăjitoare, nu-şi va putea 
continua procesul de dezvoltare dacă cineva nu o va trezi, 
Congelată în adolescenţă, ea va putea să rămână aţipită comod 
în palatul ei, în mijlocul curtenilor, dar nu va putea să iasă 
niciodată de acolo, nu-l va cunoaşte niciodată pe prinţ şi nici 
nu va lua vreodată cunoştinţă deplină de ea însăşi. 

Dauna produsă de rămânerea sub influența unei feminități 
materne totalitare este, pentru femeie, ratarea întâlnirii cu pola- 
titatea masculină, neperceperea propriei persoane ca fiinţă 
autonomă, cu toate acestea permite identificarea de sine drept 
femeie. 

Soarta rezervată eroului masculin este mult mai rea: prin- 
cipele prizonier în tainițele castelului Vrăjitoarei riscă să aibă 
parte de un sfârşit urât. Pentru bărbat, rămânerea sub puterea 
maternă totalitară este distructivă în cel mai înalt grad. Nu îi 

refuză doar întâlnirea cu polaritatea complementară, ci îl împie- 
dică şi să-și dobândească propria identitate masculină. 


Vrăjitoarea are puteri magice. Vrăjitoarea se poate trans- 
forma într-o femeie frumoasă şi seducătoare, într-o bătrânică 
cu aspect inofensiv, precum şi într-un animal sălbatic. Deţine 
o vastă putere asupra regnului natura! şi a animalelor, cunoaşte 
mii de vrăji şi de farmece, se pricepe să folosească fluide 
magice şi poțiuni miraculoase... 

Instrumentele de care P sunt similare celor aflate în 
puterea zânei, însă ea le foloseşte în cu o alt scop: puterea 
vrăjitoarei este distructivă, cea a zânei este eliberatoare. Magie 
neagră şi magie albă. 

Din punct de vedere simbolic, în basme, capacitățile magice 
reprezintă puterea de a accede la acele potentialități care izvo- 
răsc dintr-un contact strâns cu inconştientul și cu forțele lui 
misterioase şi surprinzătoare. 

Forţele inconştientului sunt forțe profunde, apropiate rădă- 
cinilor biologicului (natura), pulsiunitor îinstinctuale (anima- 
lele), se exprimă simbolic (formulele magice) şi sunt mai 
puternice decât rațiunea (farmecele), putând acţiona atât dis- 
tructiv, cât şi benefic. 

În basme, „a cădea prizonier Vr ji i 
colul conştiinţei de a cădea pradă forțe a structive ale incon- 
ştientului. Inconştientul e situat í în tiul unui simbolism 
feminin, nocturn, subteran doar în raport cu simbolismul diurn, 
solar şi masculin al conştiinţei, Zâna şi Vrăţitoarea sunt per- 

najele feminine care subliniază cel m 
pe care o întrețin cu „lumea necunoscut 

Transformările pe care Vrăjitoarea le produce asupr 
melor sale sunt regresive, fac să se coboare înaj 
evoluţiei: prințul devine broscoi, prințesa — căprioară 
porci. 


Ph 


reprezintă peri- 

Transformările operate de Zână merg în direcţia opusă: 
Pinocchio devine copil, animalele se prefac în oameni. Zânele 
îi ajută pe eroi să se realizeze. 

Până şi Yrăjitoarele mai păstrează însă caracteristici cvasi- 
umane, spre deosebire de alt personaj simbolic şi mai arhaic, încar- 
nând o violenţă oarbă și distructivă: Balaurul sau Monstrul. 


Simbolismul Monstrului ne poartă spre reprezentările unor 
straturi profunde aie inconştientului. Inconștient străfund, haos 
al începuturilor, încă nescindat în polaritate masculină şi 
feminină. 

Putem regrupa sub o unică semnificație simbolică toate 
figurile basmelor care au drept caracteristică devorarea, nu cea 
provocată de foame, ci cea care urmăreşte distrugerea. Aceste 
figuri nu sunt niciodată pregnant masculine sau feminine. Sunt 
o entitate nediferenţiată sexual, oarbă, inconștientă, brutală, 
care acționează dintr-o nevoie incomprehensibilă ori pentru că 
aceasta îi este funcţia. 

În cazul balaurilor, de exemplu, tradiția chinezească distinge 
între Balaurii Cerului, Balaurii Apei sau ai Pământului, deo- 
sebind balaurii care scuipă foc de cei care devorează. Dacă 
principala lor caracteristică este devorarea, sunt consideraţi 
balauri feminini sau, şi mai bine, fără gen. Își au sălașul în apă, 
în peşteri, în adâncul pădurii, în cele mai întunecate unghere 
din pântecul pământului, 

Atributul de „feminin“, atunci când este aplicat straturilor 
profunde ale inconştientului, se referă eventual la rolul de 
generator al oricărei forme de existenţă, neindicând femininul 


cât ia acest nivel de profunzime sciziunea celor două polarități 
nu s-a petrecut încă, 

Avem atunci Monstrul hermafrodit, care se regenerează 
singur, fiind totodată masculin şi feminin, mamă şi tată sieşi. 
Pe de o parte, reprezintă forța saa a inconştier ntului primor- 
dial, din care conștiința se luptă să apară, pe de alta, repre 


apa 
im 


însuşi nucleul energiei creatoare pr i ale. 
Conştiinţa solară duce la inceput t o îndelungată bătălie 
pentru a se diferenția de tenebrele haosului primit tiv, ce Mon- 


strul care mereu ameninţă să o absoarbă. Pe de altă parte însă, 
si 


Monstrul este, din punct de vedere simbolic, sursa primordială 
de viaţă, elementul de prefacere, paznicul deja, mai prețioase 
comori, iar acest aspect îl regăsim A n basme. 

Nu numai în basme, ci şi în toate miturile şi legendele, 


procesul transformării este reprezentat ca o moarte urmată de o 
renaştere. Imaginile utilizate cel mai frecvent pentru a reprezenta 
această transformare sunt chiar cele ale devorării Eroului de către 
Monstru, acțiune premergătoare renașterii acestuia sau coborârii 
Broului în lumea tenebrelor, de unde se întoarce învingător, 

Iona din Biblie ajunge în pân tecui balenei, la fel și 
Pinocchio; Ulise coboară în Infern, la fel ca şi Dante. În cadrul 
riturilor inițiatice, novicele trebuie se treacă mai întâi printr-o 
moarte simbolică, pentru a renaşte la un nivel superior al evo- 
luţiei spirituale, 


Bătrânica cea bună 


Există în basme un grup de personaje feminine pozitive 
având caracteristici exact opuse celor aparținând figuri! i 
nine negative pe care le-am descris anterior: de pildă, Bătrâ- 
nica cea bună (sau Bătrâna înțeleaptă) şi Zâna. 

Bătrâna înțeleaptă şi Zâna sunt simboluri reprezentative ale 
mamei bune şi ale femininului pozitii 

Dacă analizăm atent aceste personaje ale basmului, vom 
observa că ele se situează pe aceleași poziții față de protagonist 
ca şi cele precedente, îndeplinind însă o funcţie opusă. 

Să pornim de la înfăţişarea imaginară a unor personaje 
apropiate de realitate: acolo unde înainte apărea Maştera cea 
rea, întrupând aspectele negative ale mamei, apar acum Bătrâ- 
nica cea bun 1ă sau „fantoma“ mamei moarte, care suplinesc 
absența unei mame bune. 

Maştereie re le îi abandonează pe copii în pădure, îi negli- 
jează, îi maltratează, î 


3 


asă să moară de foame. Bătrânele bune 


pp 
ii 


tza 


apar la momentul pot ai îi adună pe copiii pierduti, le dau 
adăpost, îi Een îi în P le arată iubire. Le furnizează 
întreaga doză de iubire, de sprijin şi de sfaturi care le e indis- 

n basm, fi ii bune are un rol tranzitoriu pentru 
protagonist: îl ajută să crească şi rămâne prezentă până în 
momentul în care protagonistul este în măsură să se descurce 
singur. În momentul acela, ca orice mamă bună, îl lasă liber, 
ba chiar îl încurajează să pornească pe drumul lui fără frică. 
Nu încearcă să-l rețină, dimpotrivă, la despărțire îl copleşește 
cu daruri augurale, cu sfaturi şi cu instrumente utile pentru 
drumul care îl așteaptă. 

Inclusiv în sensul acesta, Bătrâna cea bună îndeplineşte o 
funcție opusă celei a Maşterii rele. Acolo avem un element 
feminin matem care abandonează, care ameninţă supraviețuirea 
protagonistului, dincoace un element feminin matern care hră- 
neşte, alimentează, favorizează creșterea, atât în termenii 
materiali ai îngrijit da Pa şi în termenii psihologici ai învă- 
țăturilor. Spre deosebire de elementul feminin care împiedica 
atingerea tuia i avem aici un element feminin care face 
posibilă autonomia, construindu-1 premisele, susținând-o, încu- 
rajând-o şi încurajându-l pe protagonist să-şi învingă spaimele. 

În măsura în care aceste bătrâne bune dovedesc că mai 
deţin, pe lângă înţelepciune şi generozitate, şi puteri magice, 
ele se apropie şi mai mult de figura Zânei. 


iz ua 
[asi 


ia 

Zâna 


Zânele din basme sunt imaginea cea mai puternică, idea- 
iizată, a mamei bune. 

În basmele a căror protagonistă e o adolescentă Zânele își 
fac apariția pentru a o ajuta să-și realizeze feminitatea. 

Maştera-vrăjitoare a Albei-ca-Zăpada este exact opusul 
Zânei-mame din povestea Cenuşăresei. Maştera-vrăjitoare a 
Albei-ca-Zăpada este înzestrată cu puteri magice, pe care le 
foloseşte pentru a încerca s-o elimine cu orice chip pe prota- 
gonistă. În schimb, Zâna-mamă a Cenuşăresei îi procură 
acesteia veşminte, giuvaieruri, caleaşca şi caii pentru a merge 
la balul regelui, îi pune pe deplin în valoare feminitatea şi 
capacitatea de atracţie pe care Maştera i le refuza. Zâna-mamă 
este cea care face posibilă întâlnirea Cenuşăresei cu Prinţul și 
care îi favorizează împlinirea, impunând limite simbolice care 
se dovedesc providenţiale: întoarcerea înainte de miezul nopţii, 
având drept consecinţă pierderea faimosului condur... 

Zânele adolescentelor sunt darnice cu sfaturile, sugestiile 
şi ajutorul lor. Știu întotdeauna unde se poate găsi un Prinţ şi 
ce anume trebuie făcut pentru a-l cuceri, transmit protejatelor 
lor cunoștințe și putere. Sunt extrem de pricepute la muncile 
casnice: țes kilometri de pânză peste noapte şi aleg tone de 
boabe de mei și de grâu... 

De multe ori, Zâna din basme acționează ca o putere ce se 
contrapune puterii Vrăjitoarei sau Maştere i Ma ai o lasă pe 
Cenuşăreasa acasă, îmbrăcată în zdrenţe, iar Zâna ice şi 
schimbă situația; Vrăjitoarea îi cere să toarcă grămezi întregi 
de bumbac, vine Zâna cea bună şi isprăveşte lucrul cât ai clipi 
din ochi. Aceste figuri își fac apariţia atunci când nu stă în 
puterile protagonistei să rezolve singură o stare de lucruri. 

Dacă observăm cu atenție mersul povestirii, vom băga de 
seamă că există întotdeauna un eveniment dramatic precedent în 
urma căruia fata nu poate să înfăpiiască singură, fără ajutor 

magic, ceea ce ar putea să o salveze. Este o reprezentare simbolică 
a faptului că procesul ei de evoluţie a suferit o distorsiune 
dramatică şi e ameninţat de oprirea definitivă. Aici intervine Zâna 
şi face ca procesul evolutiv să poată fi dus la bun sfârşit. 

După cum este tipic pentru figura maternă negativă să 
întreprindă acţiuni care, de orice fel ar fi ele, au totdeauna 
efectul de a împiedica dezvoltarea protagonistei, la fel de tipic 
este pentru figura maternă pozitivă să elimine obstacolele, să 
repare daunele, să umple lacunele, în aşa fel încât procesul 
evolutiv să-şi poată continua cursul firesc. 

Zâna-mamă va continua să îndeplinească această funcție de 
facilitare şi mai târziu, după ce fata, devenită de acum femeie, 
l-a găsit pe Făt-Frumos şi s-a căsătorit. Zâna sau Bătrâna înțe- 
leaptă îi vor da sfaturi pentru a-şi regăsi soţul dispărut, pentru 
a-l recuceri pe soțul atras în alte direcții sau pentru a-l face să-şi 
recapete memoria atunci când, rătăcit pe cuprinsul unei 
împărăţii îndepărtate şi lovit de amnezie, se află pe punctul de 
a se recăsători... 

Vedem şi aici acționând un element feminin expert și aliat, 
care se străduieşte să menţină relația conțugală, în vreme ce 
Maştera sau Vrăjitoarea fac tot ce e cu putinţă spre a o distruge. 

Şi la trecerea pai prag spre realizarea femininului, cel 
fiei m în acțiune pe Zâna-mamă: „Uite o 
-0 mănânci i e tatul cocoşilor şi mai înainte să se 
ți se nască un copil frumos cu bucle de 
âna t sei disperate că nu are copii. Tot 
are cunosc poțiuni magice pentru a combate 

îi pot asigura pruncului un n ricit. 
ol eliberator şi în privinţa altor pers naje 
Prinţ să evadeze din tamiţele cas se 
, produce A cae în sens evo 


ctia, a a 

Să vedem acum în ce fel se comportă dna față de prota- 
goniştii masculini. Direct sau indirect, prin intermediul unor 
instrumente sau al unor emisari, Zâna înlesn sii fuga din capti- 
vitate, aşadar, în sens simbolic, produce emanciparea de femi- 
ninul înglobant. Ea conferă puteri active — forță, curaj, 
capacităţi extraordinare — în aceeaşi măsură în care vrăjitoarea 
le sustrage, privându-şi victimele de puteri şi paralizându-le. 
Acţionează deci în sens stimulator asupra masculinului, făcând 
să-i crească posibilitățile. 

Îl călăuzeşte şi îl ajută pe Prinţ în căutarea Prințesei, îi 
furnizează sfaturi şi instrumente pentru d depăşirea obstacolelor, 
îndeplineşte o funcţie de favorizare a întâlnirii celor două pola- 
rități. Intervine atunci când Prinţul este ucis sau privat de 
vedere, de brațe sau de picioare, restituindu-i facultăţile depline 
şi restaurându-i funcțiile pierdute. 

Zâna reprezintă Femininul simbolic — pe de o parte mereu 
prezent, nu-şi abandonează protejaţii în momentele de pericol, 
iar pe de alta nelegându-i în nici un fel de sine. Zâna apare la 
nevoie şi dispare iar, nu îl constrânge pe protagonist la o depen- 
denţă silită. 

Figurile feminine pozitive îndeplinesc toate o funcție stimu- 
Iativă, inclusiv asupra masculinului, funcție opusă celei a 
figurilor negative care acționează prin inhibare. 


Îngerul 


Se poate observa că aceste personaje feminine pozitive, 
începând de la Bătrânica cea cumsecade și ajungând până la 
Zână, se arată a fi în posesia unor puteri magice tot mai accen- 
tuate, indicând astfel în mod simbolic legătura lor din ce în ce 
mai strânsă cu marile forțe ale inconştientului. Personajul care 
se situează, în general, la punctul maxim al acestei expansiuni 
a capacităţilor e Îngerul. 

Ne aflăm în fața unei figuri nediferențiate sexual: oare ce 
sex au îngerii? După cum Monstrul înfăţişa polul cel mai dis- 
tructiv, orb şi devorator al fortelor inconştiente, tot astfel Înge- 
rul reprezintă po ma extrem pozitiv, dotat cu generozitate şi 
cunoaştere infinită. Ambii sunt des întâlniți ca paznici ai împă- 
rățiilor extrapămân teşti. 

Îngerul soseşte pentru a aduce conştiinţă: el vesteşte. Mon- 


strul primordial înce „că în schimb să anuleze conștiința: el o 


devorează. Îngerul fine din cer, în veşmânt de lumină, Mon- 
strul atrage în cele mai întunecate străfunduri. Îngerul este 
impalpabil și lipsit de dorinţe carnale, Monstrul e o masă 
gigantică animată doar de pofte nesățioase. 

Unicitatea acestor figuri, cele mai apropiate de profunzimile 
inconştientului, e reflectată în basme şi în mitologie de creaturi 
care nu sunt în sine nici bune, nici rele, care pot fi la fel de 
benefice, pe cât de distructive și care se diferențiază de la caz 
la caz, conform funcţiei pe care o îndeplinesc în interiorul 
reţelei de raporturi stabilite de Protagonist. 

În basme, vrăjitoarele sunt rele și zânele bune, dar asta 
numai în realitatea prezentă a povestirii. Uneori ni se spune 
că „mai înainte“, într-o vreme îndepărtată, vrăjitoarea cra o 
zână, o zână care a fost părăsită, exclusă, uitată. O zână supă- 
rată, care se răzbună utilizându-și puterile pentru a-l pedepsi 
pe cel care nu a respectat-o. Nefericirile Frumoasei din Pădurea 
Adormită pornesc de Îa indignarea unei Zâne care ar îi venit 
încărcată de daruri, dacă oamenii şi-ar fi adus aminte s-o invite. 

Diavolul însuși, reprezentant simbolic al tuturor puterilor 
rele din Univers, era la î 

2 început îngerul cel mai apropiat de 
Dumnezeu şi preferatul acestuia, 

Acest lucru ar putea să indice că forțele cele mai puternice 
şi mai profunde ale inconştientului nu sunt, în sine, nici bune, 
nici rele, decât în raport cu functia pe care o îndeplinesc la un 
moment dat în echilibrul general. 

Prințesa 


rințesa este, în general, personajul feminin cel mai bine 
conturat al basmului, atât în calitate de protagonistă, cât şi de 
scop al căutărilor eroului. 

Faptul că în basme e vorba tocmai de o Prinţesă subliniază 
simbolic marea valoare care se doreşte a fi atribuită acestei 
figuri şi nicidecum nu intră în joc conotaţii socio-economice. 

În mituri şi în legende, fiica regelui este cea care trebuie 
sacrificată Monstrului pentru a-l îmolâazi, spre folosul între 
gului popor. Fiica regelui este cea care, îndrăgostită de erou, 
îi înlesneşte fuga. Fiica regelui găsește, ducându-se la râu, un 
COŞ plutind pe ape în care se află un nou-născut mitic, 

În basmele cu protagonist feminin, dacă nu e născută prin- 
țesă, fata tinde să devină prinţesă la sfârşitul poveștii. E și 
aceasta o indicație simbolică a valorii parcursului încheiat, nu 
e nicidecum vorba de dobândirea unui statut social înalt. 

Să examinăm la modul general parcursul clasic pe care îl 
străbat eroinele basmului. 

Dacă e vorba de fete, fie ele odrasle de împărat sau de țărani 
extrem de săraci, povestea porneşte de ia o situa aţie inițială în 
care protagonista este abandonată, răpită sau vândută, se 
rătăcește în pădure sau este chinuită de mmașteră şi de surorile 
vitrege. Narațiunea înaintează, prin mii de 2 
o casă care îi oferă sigur iai Aa und j 


jun se la 


dacă e mai mare p oală eea etc.) 

Vedem că sunt abordate aici două teme mari: tema reali- 
zării condițiilor indispensabile isi pornin nd de la o s 
inițială gavan bilă, şi cea a Sepi 
dezvoltare, depăşind obstacolele ca 
gerea unei iul grări a aspectelor > 
bolic reprezentată de „nuntă“. 

Protagonista copilă este maitratată cu precădere de mama 
şi de surorile vitrege. Am văzut mai înainte care e sensul depla- 
sării percepţiei mamei rele asupra mașterei. Un proces analog 
intervine şi în cazul surorilor vitrege. Conflictualitatea fraternă 
suscită profunde sentimente de gelozie, invidie și ostilitate. Nici 
aceste sentimente nu se reprezintă în basme ca îndreptate contra 
fraților „buni“, ci contra unor alterego negativi ai acestora, fraţii 
vitregi, copiii mamei vitrege, care fac parte și ei din același 
lanţ de proiecţii. 

Protagonista basmului prezintă tendinţa de a întrupa toate 
calitățile pozitive, le care sunt apreciate în mod obişnuit 
în mediul de viață a! copilului real: hărnicia, disponibilitatea, 
generozitatea, ei a, frumusețea etc. Tendinţele pe care 
mediul de viaţă le descurajează sunt proiectate asupra „celei- 
lalte“, asupra surorii vitrege, care e leneşă, egoistă, tiranică şi 
delăsătoare. 

Orice fetiță întâmpină greutăţi să accepte conştient drept 
tendinţe proprii acele tendințe care ar califica-o drept „rea“ în 
ochii celor din jurul ei. Nu se poate autopercepe ca „rea“ fără 
a se expune unei angoase intolerabile. Şi atunci se va dedubla 
în basme pe ea însăși în „fetiţă bună“ şi „fetiță rea“, Cenușă- 
reasa și surorile ei vitrege, fiecare umbră a celeilalte, fațete des- 
prinse din unitatea subiectului real. 

Competitivitatea feminină se transformă de-a lungul anilor 
şi se îndreaptă, contra rivalelor, în căutarea unui partener. În 
basme se întâmplă adesea ca sora vitregă, ajutată de Maştera 
a rea, să încerce s-o înlocuiască pe protagonistă în momentul 
ătoriei cu Prințul. Şi aici, în încercarea de a proteja soli- 
daritatea feminină reală, ameninţată de dezagregare, competiția 
este reprezentată în basme ca pusă în practică de contrafiguri. 

În lumea basm elor, personajele „rele“ sunt toarte bine con- 
turate şi nu exercită o funcție de care să depindă sfârșitul fericit, 
însă ele nu dispar sii ngure sau din întâmplare şi nici nu sunt 
vreodată absente. „Răul“ şi durerea nu apar negate, dimpotrivă 

chiar, personajele rele şi suferințele joacă u 
țesătura poveştii şi nu pot lipsi: dacă n-ar fi, n-ar RIS a nici 
basmul. Basmul este întregul parcurs imaginar Ce-a 
căruia protagonistul le înfruntă şi Íe depăşeşte. Partea negativă 
a individului e bine reprezentată, cu toate caracteristicile şi cu 


toate sentimentele care ţin de ea, nu de căti re erou sau de către 
eroină, ci de antagonistul acestora. Procesul pe care basmul îl 
sondează este unul de depăşire, nu de cenzurare sau de negare 
a părților de umbră. 

Unitatea complexă şi contradictorie a individului real, cu 
laturile sale luminoase şi cu cele întua iecate, cu calitățile și cu 
slăbiciunile sale, este reprezentată de unitatea tuturor perso- 
najelor basmului, nu numai de figura p DE a ale În ansam- 
blul său, basmul descrie un Ena oscilant, în mişcare, care 
conferă protagonistului eroic funcția sa forță FO Eos, însă 
include, prin definiție, ca element constitutiv, şi „răul“ simbolic. 

O temă clasică a parcursului protagonistei Prinţese este ale- 
gerea soțului. Pentru a opera această a e ere Prințesa îi supune 
de multe ori pe adoratorii nepoftiți la o lungă serie de încercări 
cât se poate de grele. Sensul acestor acțiuni este de a măsura 
potenţialitățile „masculine“ ale viitorului soţ. Asemenea pro- 
cese de selecţie a masculului care este mai puternic, deci mai 
apt de reproducere, au loc și în lumea animală, vezi luptele 

cerbilor pentru împerechere. Prinţesa, care încarnează simbolic 
polaritatea feminină receptivă, are nevoie, pentru a fi completă, 
de întâlnirea cu polaritatea masculină ac CNE Tocmai soliditatea 
acestei polarităţi e pusă la încercare de condiţiile stipulate în 
faza prematrimonială: i se cer curaj, hotărâre, capacitate de miş- 
care, combativitate, elan, entuziasm. 

Prinţesa aşteaptă în linişte. Nu acționează direct, ci 
aşteaptă ca masculinul să se manifeste, în toată puterea lui, mai 
înainte de a-şi da acordul ia nuntă. 

Uneori basmul o prezintă adormită sau în stare de moarte 
aparentă. Prințul e cel care trebuie să acționeze, să lupte şi să depă- 

şească obstacole pentru a o elibera. Prințul se luptă, Prinţesa îl 
şteaptă: este o reprezentare strict simbolică, emblematică pentru 
caracte ratie la specifice celor două polarități de energie. 

Recurentă este în basme şi tema Prințesei prizoniere: prizo- 
nieră a vrăjitoarei sau a vrăjitorului. 

Vrăjitoarea din basme reprezintă, cum am văzut mai înainte, 
potenţialitatea mi feminin matern distructiv. Prizonieră a 
Vrăjitoarei, prințesa este captivă fascinației materne, nu reu- 
şeşte să iasă din limitele unui feminin care o identifică, însă o 
înglobează complet, înspiedicându-i întâlnirea cu rnasculinul. 
Câtă vreme va rămâne în puterea Vrăjitoarei, Prinţesa nu va 
putea avea o existenţă a sa autonomă. 

În termenii realității, această imagine descrie situaţia unei 
fete strivite în aşa măsură de autoritatea maternă, încât ajunge 
să fie inhibaţă interior când e vorba să-și caute un partener. 

Aceleași lucruri, însă cu semn schimbat, se pot spune despre 
Prinţesa prizonieră a Vrăjitorului. În cazul acesta ceea ce împie- 
dică întâlnirea cu partenerul este fascinația tatălui. Tatăl Vră- 
jitor, putere superioară, pe cât de fascinantă pe atât de 
ucigătoare, dorește s-o lege de el pe Prinţesă. Nu are intenții 
matrimoniale explicite, chiar dacă în basme convieţuieşte de 
multe ori cu prizoniera sa, într-o situaţie care nu se deosebeşte 
formal de cea conțugală. 

Uneori apare în basme chiar şi Diavolul în această postură. 
Fata este cedată Diavolului îndată ce ajunge la pubertate, în 
virtututea unor înţelegeri mai vechi, pe care tatăl le-a încheiat, 
de multe ori cu un necunoscut, lar ea se adaptează de bună voie 
acestei conviețuiri, îngrijind de casă şi dereticând ca o soție 
harnică. Dar cei doi nu trăiesc „fericiți până la adânci bătrâ- 
neţi“. Cuplul Prințesă-Diavol nu este încheierea cu bine a unui 
basm, nu este obiectivul de atins. Într-adevăr, fata nu face decât 
să caute prilej de a pleca, de a se întoarce acasă, pentru a-şi 
relua procesul de dezvoltare normal. 


Mo 

Cu excepţia cazului în care presupusul Monstru nu se dove- 
deşte în fond un bun partener, dincolo de aparentele discutabile, 
cum se întâmplă în basmul Frumoasa și Bestia, unde conținutul 
simbolic de fond, al împerecherii reușite. precumpăneşte asupra 
aparențelor respingătoare. 

Uneori protagonista basmului trebuie să se elibereze sin- 
gură de Vrăjitoare sau de Vrăjitor, utilizându-şi întreaga iste- 
time pentru a înţelege pericolul ce se ascunde sub aparențele 
unei existente în fond liniștite. În basme, fetele „adulte“ cedate 
Vrăjitoarei sau Vrăjitorului nu sunt lăsate să moară de foame, 
dimpotrivă, cu excepția faptului că le sunt impuse unele 
obligaţii şi unele interdicții, locuiesc în condiții confortabile, 
dispun de veşminte, de giuvaieruri şi de tot ceea ce le poate 
asigura supraviețuirea în condiţii de bunăstare. Tema nu mai 
este aici riscul de a fi mâncate, cura era cazul fetițelor căzute 
în ghearele Vrăjitoarei, ci nerealizarea unei femei adulte care 
rămâne sub dominaţia unor figuri parentale negative. 

Uneori Prinţul e cel care intervine personal și o eliberează 
din prizonierat pe Prinţesă. Și în cunoscutele basme cu 
Albă-ca-Zăpada sau Frumoasa din Pădurea Adormită pro- 
tagonista, victimă a vrăjilor Maşterei sau Vrăjitoarei, zace în 
stare de moarte aparentă şi numai Prinţul, cu sărutările sale, 
reuşeşte s-o readucă la viaţă. 

Prinţul joacă în aceste cazuri rolul de eliberator, des- 


fa 


prinzând-o pe fată din supunerea ei față de figurile parentale. 
s 

a Prințesei, o ajută să scape de fascinația infantilă şi o pre- 

găteşte pentru uniunea cu un partener. 

Atunci când în basme i se cere Printesei o doză consi- 
derabilă de activitate şi de spirit întreprinzător nu e atât pentru 
căutarea unui soţ, cât pentru regăsirea lui în caz de dispariție. 
Mirele dispare după nuntă, este răpit sau pleacă în lumea largă 
fiindcă Prinţesa şi-a încălcat o promisiune, sau îşi pierde 
memoria... 

Emblematic în acest sens este mitul despre Eros şi Psyche, 
care de multe ori ne este prezentat în basme sub o formă adap- 
tată. În mitul clasic, Psyche dorește să vadă chipul misteriosului 
ei soț și îl luminează cu un opaiţ, încălcând astfel o interdicție 
explicită. Eros pleacă. Psyche va trebui să facă un lung, întor- 
tocheat şi istovitor pelerinaj, trecând prin mii de încercări şi 
coborând până în împărăția morţilor pentru a-l regăsi pe Eros. 

Tema pe care ne-o propun basmele este însă diferită: nunta 
simbolică a avut deja loc, uniunea polarităţilor s-a înfăptuit, 
însă la un anumit nivel. Transgresiunea Prințesei distruge echi- 
librui, fiind nevoie de un lung parcurs de evoluţie interioară 
pentru ca armonia să poată fi regăsită la un nivel superior. 

Este tema paradisului pierdut şi regăsit. Adam şi Eva trăiau 
fericiţi în Eden, însă într-o stare de inconștienţă naturală foarte 
apropiată de animalitate. Eva, Prinţesa care încalcă interdicția, îl 
antrenează și pe Adam în încălcarea pactului. Gustă din fructele 
„pomului cunoaşterii“. E în fond un gest de amplificare a expe- 
rienței pe care o fac, însă echilibrul este distrus şi va fi nevoie de 
un drum extrem de lung pentru a cuceri din nou Împărăţia cerurilor. 

Şi Psyche era fericită alături de Eros, însă trăia alături de 
un soț pe care nu-l vedea, nu-l cunoștea şi pe care îl întâlnea 
doar noaptea. Psyche vrea să ştie mai mult, doreşte „să vadă 
chipul“ iubitului. Prin aceasta se condamnă și se salvează: pre- 
tul distrugerii echilibrului precedent este ridicat, comportă dure- 
re, rătăciri, căutări, Dar în final unitatea e regăsită la un nivel 
superior: Psyche este primită şi ea printre Nemuritori, alături 
de un Eros pe care acum îl poate vedea şi cunoaşte în totalitate. 


Eroul masculin este marele protagonist al multor basme. 
in copilărie el întreprinde acțiuni comune ambelor sexe: 
dacă este abandonat găseşte o modalitate de a supraviețui şi 

de a-şi continua drumul dezvoltării proprii. Câteod 
mai activ decât protagonistele feminine, în sensul că, pa DACA 
nu se mulțumește să găsească drumul înapoi spre casă, ci merge 
mai departe, înfăptuind isprăvi uimitoare. 

În adolescenţă îşi caută drumul în viață, își dezvoltă capa- 
cităţile proprii, învaţă o meserie. 

Ca tânăr adult ținteşte inexorabil spre cucerirea Prințesei: 
fie că e un sărăntoc, fie că e o odraslă de rege, sfârşeşte prin 
a se căsători foarte bine. 

De ce Eroul reușește să facă totdeauna o căsătorie avan- 
tajoasă? 

Şi aici, în basme, „căsătoria avantajoasă“ a Eroului indică 
atingerea unei valori de ordin simbolic, iar nu economi- 
co-social. La nivel simbolic, această nuntă reușită reprezintă 
integrarea unui masculin de valoare cu un feminin la fel de 
valoros. 

Să vedem care e sensul simbolic al peripețiilor prin care 
trec Eroii din basme. Aceştia pornesc în general de la o situație 
de dificultate, sunt strâmtoraţi economic sau sunt captivi. În 
cursul poveștii reuşesc să se elibereze din aceste dificultăți prin 
contactul magic cu „Celălalt Tărâm“ şi datorită unei relaţii 
pozitive cu un „Aliat“. După ce dobândesc această putere inte- 
rioară, obţin şi recunoaşteri simbolice: domnia, fata de 
împărat, puterea, bogăția etc. 

Multe basme au fost interpretate ca ilustrând rituri de 
inițiere, în care Eroul protagonist intră în contact cu „celălalt 
tărâm“, lumea magică a necunoscutului. Această „lume de 
dincolo“, înfăţişată fie ca tărâm al morților, fie ca un spațiu 
vrăjit, este oricum populată de figuri stranii, amenințătoare sau 
prietenoase, înzestrate, fără excepţie, cu puteri deosebite 

Eroul poate sucomba ori poate fi readus ia viaţă. Eroul 
basmului iese întotdeauna victorios la final, chiar dacă în multe 
pasaje ale povestirii echilibrul devine ds o precaritate dramatică 
şi Eroul se află pe punctul de a-și pierde viaţa, intervine în 

aceste momente adțuvantul magic, se poate întâmpla chiar să 
fie readus la viață după ce a murit şi a fost îngropat. 

Eroul trebuie să săvârşească mereu isprăvi imposibile și 
reușește să le ducă ia bun sfârșit numai datorită faptului că intră 

n contact cu această iume a puterilor excepționale. El reuşeşte 
să dobândească unele dintre aceste puteri sau să recupereze 
altele pe care le avea cândva și apoi le pierduse. Semnul succe- 
sului său constă de multe ori în posedarea unei capacități 
excepționale, proprii sau mediate de posedarea unui obiect 
magic sau de relația cu Aliatul. 

Acest proces de dobândire a unor capacități superioare 
precedă simbolica nunt ă cu Prinţesa şi reprezintă deseori o 

condiţie pentru căsători Căutarea Prințesei şi cucerirea ei sunt, 
ca să spunem așa, imp sia extern de care beneficiază Eroul 
pentru a putea încheia acest „alt“ parcurs, mult mai hotărâtor. 

Erou! parcurge ur drum interior, intră în contact cu adân- 
curile necunoscute aie propriului inconștieni şi iese la supra- 
față îmbogăţit. Acest lucru îl face apt de a realiza obiectivul 
conjuncției opuselor (reprezentat de nunta cu fiica de rege) şi 
de a gestiona cu înțelepciune Împărăţia. 

Eroul, Prinţul, viitorul Rege, reprezentând simbolic cele mai 
înalte capacități umane, trebuie să străbată acest parcurs pentru 
a deveni apt să-şi îndeplinească rolul. 

Câteodată Eroul e prostul satului. Este prâstea, cel mai 
nătărău dintre fraţi sau sărăntocul cel mai ignorant. În basme 
această situaţie vrea să spună că nu condițiile de plecare, avuţia, 
forța fizică sau capacitățile logico-raţionale sunt cele care pot 
garanta reuşita procesului. Eroul poate fi schilod, sărac şi 
analfabet, însă basmul subliniază capacităţile lui afective, gene- 
rozitatea, onestitatea, curajul, intuiţia. Protagonistul poate fi 
aşadar la fel de bine bogat sau sărac, isteţ sau nătâng, voinic 
sau şchiop, fiindcă nu acestea sunt calitățile care asigură reuşita 
unui parcurs de căutări interioare, ci capacitatea de a stabili 
un contact pozitiv cu inconştientul. 

Personajul regelui întrupează figura paternă, dar nu doar 
atât. 

Regele şi Regina constituie cuplul parental care, bun sau 
rău, se situează pe o poziţie bine definită în raport cu Eroul 
sau cu Eroina. Nu se prea întâmplă ca Regele și Regina să fi 
eroii principali ai basmului. Ei apar în general pe o poziție 
secundară, ce servește de premisă, ocazie sau cauză a eveni- 
mentelor ce se succed. 

„iar când Prinţesa se făcu de măritat, Regele dădu de veste 
în rândul supușilor săi. Cel care avea să-i găsească inelul 
pierdut avea să o ia de soţie...“ În acest punct îşi face apariţia 
Eroul iar narațiunea continuă, concentrând asupra lui întreaga 
atenţie. 

Regele, ca tată al miresei, se poate situa diferit față de 
viitorul ginere, fiind însă, în general, mai curând precaut şi 
nepierzând ocazia de a impune la rândul său alte încercări, mai 
înainte de a acorda mâna fetei. Nu ei se căsătoreşte, dar accep- 
tând un ginere îşi alege, de fapt, succesorul la tron. 

Combinaţiile tradiţionale în basme sunt: Împăratul şi Prin- 
tesa testând de comun acord calitățile pretendentului la tron 
sau Prinţesa și Eroul solidarizaţi împotriva bătrânului Rege, 
care de obicei e înlăturat şi înlocuit de Erou. 

Pentru bătrânul Rege, existenţa uno 
vârsta căsătoriei anticipează tema predării puterilor. Este latura 
cea mai interesantă a figurii bătrânului Rege, indicând proxi- 
mitatea unei mari transformări. Echilibrul precedent nu mai 
corespunde, trebuie creat un nou echilibru şi întregul basm 
urmăreşte vicisitudinile acestei căutări. 

„A fost odată un împărat bătrân care avea trei feciori...“ este 

întrucât cel vechi nu mai e în măsură să-şi îndeplinească func- 
tiile cum trebuie. 

Dificultatea constă în a efectua bine substituirea, găsind un 
succesor cu adevărat valid, nu numai pregătit, dar şi capabil 
să acționeze ca un catalizator la nivelul dinamicilor incon- 
ştiente. Trebuie să fie găsită o nouă imagine simbolică, aptă 
să constituie un nou pol de agregare şi să joace un rol unificator 
în cadrul diverselor procese aflate în curs, reprezentat simbolic 
de capacitatea de a „domni cu înțelepciune“. 

Elementele pe baza cărora este ales viitorul Rege sunt 
numeroase și destul de complexe, sunt chiar cele care îl indi- 
vidualizeză pe Erou: contactul pozitiv cu celălalt tărâm, inte- 
grarea puterilor inconştientului, echilibrul între polaritățile 
masculină şi feminină şi dobândirea unor capacități superioare. 


Răul 


Răul îndeplineşte rolul de antagonist al Eroului. Încearcă 
să-i pună piedici în fel şi chip, îi provoacă nenorociri, îi 
pricinuiește necazuri. 

Deţine un rol ineliminabil din dezvoltarea poveştii, incar- 
nează toate răuțăţile în raport cu Eroul, care e numai virtuți. 
Sentimentele sale sunt cât se poate de omenești și de compre- 
hensibile: invidie, gelozie, ambiţie, dorință nemăsurată de 
putere, și ele îl fac să comită cele mai ticăloase acțiuni, numai 
să poată învinge. Răul este un alter-ego al eroului, este Umbra 
lui, reprezentând iaturiie întunecate ale personalităţii sale şi 
toate componentele infantile neacceptate şi reactive. 

În basme nu e foarie frecventă figura fratelui vitreg, în 
schimb este mai totdeauna prezentă cea a rivalului. Frate sau 
nu, rivalul este cel care încearcă să-l biruie pe erou, să-l priveze 
de răsplata cuvenită, să i se substituie în momentul succesului, 
să-l elimine direct sau indirect, încercând să-l facă pe împărat 

să-i încredinţeze misiuni imposibile, din care să nu se mai 
întoarcă. 

Intervine aici procesul proiecției, prin care unitatea ambi- 
valentă a individului real este scindată în componente consti- 
tutive pure: întreg binele de o parte, tot răul de alta. Tot așa 
precum sora vitregă este Umbra Prințesei, Răul este Umbra 
Rroului. 

Atunci când rivalul din basm este o reprezentare a valen- 
telor negative ale personalității eroului, el este înfățișat ca o 
sen ntimente omeneşti de 
ele obișnuite ale intrigii, 


e 


figură cu puteri destul de limitate, cu 
înțeles, care acționează prin mijloac 
minciunii şi pt i fizice, 


figura Răului Sao e mai i diodele ale rel ce 

ctionează în profunzimea inconştientului, rolul de antagonist. 
îl joacă figuri magice cu puteri mult mai mari, cum ar fi 
Diavolul însuși, Vrăjitorul cel Rău, Balaurul şi așa mai departe. 

Antagonistul este oricum o figură ce nu poate fi eliminată 
din basm, atât pentru că, după cum spuneam, reconstituie unita- 
tea polivalentă a realului uman, înfățişându-i şi aspectele nega- 
tive, dar mai ales pentru că, prin actiunile sale, este un stimul 
pentru Erou şi îi dă prilejul să înfăptuiască nobile fapte de arme. 

Cum ar putea oare măruntul diac de la curtea regelui să se 
distingă prin nişte isprăvi atât de uimitoare încât să-i pp 
succesiunea ia tron, dacă invidia Marelui Cancelar nu l-ar fi 
silit, ameninţându-l cu moartea, să-şi abandoneze mărunta 
rutină a vieţii de fiecare zi? 

Răul, cel plin de invidie, e de multe ori tocmai cel care face 
necesare isprăvile Eroului SE cel care prin intrigile 
sale le face excepționale, care consfințeşte prin înfrângerea sa 
triumful Eroului. Şi în acest caz, traseul basmati pleacă de 
la o reprezentare clară a tendințelor potențial periculoase ale 
sufletului uman, pentru a indica apoi calea pe care acestea pot 
fi depășite. 

Tatăl 
„Tatăl vitreg“ nu e o figură obişnuită a basmelor. De obicei 
apare tatăl adevăra „ care se poate Pea în basta cu carac- 


pt e 


dal, de prolog sie a vila So iata 

Dacă e un tată obişnuit, acţiunile lui se cantonează în limi- 
tele posibilităţilor umane normale. Ca un tată bun, el dă sfaturi 
înțelepte, sugestii utile, îndeplineşte funcţia de îndrumător 
moral. Mai ales, el transmite. Le transmite fiilor înţelepciunea 
sa, cunoașterea unei meserii folositoare, o moştenire consistentă. 

Alteori, tată! este şi posesor al unor instrumente vrăjite, pe 
care le lasă moștenire fiilor, cărora le revine răspunderea de a 
le utiliza cum se cuvine. Dacă tatăl îi învaţă cum să dobân- 
dească anumite capacităţi ieşite din comun, el apare cel mai 
adesea în basme în rolul Marelui Înţelept sau al Vrăjitorului 
Bun. 

„Când bătrânul tată simti că i s-a apropiat ceasul, îi chemă 
la el pe fiii săi şi le lăsă moştenire...“ Această moștenire se 
configurează simbolic uneori în termenii materiali ai unei dis- 
ponibilităţi economice, alteori sub forma unui instrument magic 
care permite atingerea ei. 

„lar celui mai mare îi dădu o faţă de masă care, cum îi spu- 
neai «Aşterne-tey, se şi umplea de mâncare şi de băutură, în 
vreme ce mijlociului îi dădu...“ 

În basme, tată! îşi alege uneori fiul căruia doreşte să-i trans- 
mită puterea, cerându-i să treacă nişte probe, să execute însăr- 
cinări speciale, mai înainte de a se hotări să îi lase moştenirea. 
În acest sens, se apropie foarte mult de figura Bătrânului Împä- 
rat care se pregăteşte să-şi lase tronul. 

În privința fiicelor sale, tatăl cel bun din basme se preocupă 
mai ales să le găsească un soţ potrivit sau să le lase în situaţia 
de a şi-l putea găsi e dle. Ne aflăm din nou pe terenul tatălui real 
care îi creează fetei premisele unei imagini masculine pozitive, 

facilitându-i astfel integrarea propriilor componente masculine 
şi feminine. 

În versiunea sa negativă, tatăl din basme, mai degrabă decât 
prin răutate, se remarcă prin absență sau prin supunerea la 
dorinţele unei soţii rele. 

El lipseşte sau nu e atent la ce se întâmplă în jur, permiţând 
astfel să se petreacă cele mai dramatice evenimente. în basmul 
Cenuşăresei şi în cel al Albei-ca-Zăpada, de pildă, tatăl se 
recăsătoreşte și nu-și mai dă seama de situaţia în care ajunge 
fata persecutată de maștera cea rea. În alte basme „e dus departe 
de casă“ exact în momentul când fata lipsită de apărare e răpită 
de Rău, ori „nu ştie“ de existenţa fiului abia născut și îl vinde 
Diavolului, ori „se lasă convins“ de soție să-și abandoneze 
copiii în pădure sau să-i alunge de acasă. În toate aceste cazuri 
exprimă abdicarea de la un rol. 

Tatăl negativ din basme are de multe ori o influenţă proastă 
asupra cursului evenimentelor, tocmai pentru că nu-şi îndepli- 
neşte funcţia paternă de îndrumare a fiilor sau nu le furnizează 
un model masculin valid, dată fiind completa lui supunere faţă 
de soție. 

Mult mai rară este în basme figura tatălui rău, care acţio- 
nează direct. În asemenea cazuri, el tinde să capete caracte- 
ristici simbolice destul de asemănătoare cu ale rivalului sau ale 
Răului şi prilejuieşte o ciocnire de forțe cu protagonistul sau 
protagonista. 

În cazul acesta tatăl se înscrie într-o competiţie deschisă cu 
fiii săi, încercând să-i elimine pentru a-şi menţine dominaţia 
sau să-i supună prin forța voinţei sale. Fiicelor le va refuza 
autonomia materială sau afectivă, prin diverse mijloace, de la 
recluziune la alungarea de acasă sau la eliminarea celui care 
speră să o ia de soție. 

Şi în cazul figurii paterne, în basme personajele apropiate 
de realitate (tatăl, împăratul, bătrânul) îndeplinesc un rol destul 
de limitat la domeniul posibilităţilor comune, în vreme ce func- 


PERSONAJELE BASMELOR / 59 


tiile magice sunt îndeplinite de personaje tipice ale imagina- 
ului, ca de pildă Marele Vrăjitor, bun sau rău. 


Marele Vrăjitor 


Vrăjitorul din l basme este reprezentantul simbolic al unei 
figuri paterne idealizate. 

Şi Vrăjitorul pi e în basme în două versiuni, una pozitivă 
şi alta negativă: Vrăjitorul cel Rău care face numai vrăji nefaste 
(corespondentul mas eulia al Vrăjitoarei) şi Marele Înţelept, 
şaman şi ghicitor în stele (corespondentul masculin al Zânei). 


Vrăjitorul ce! Rău 


Vrăjitorul cel Rău este o figură extrem de puternică, aflată 
în strâns contact cu forţele inconştientului, pe care le utilizează 
într-un mod pervers şi distructiv. Cu siguranță că Vrăjitorul, 
asemenea Vrăjitoarei, „ştie“ multe: cunoaşte formule tainice, 
ierburi şi substanţe, cunoaște trecutul şi viitorul, deține cheile 
ip şi ale transformărilor. Și Vrăjitorul „poate“: e înzestrat 

u puteri excepţionale, are putere asupra naturii și asupra 
Salate obiectelor şi persoanelor, se poate preschimba în 
orice pofteşte, poate depăşi barierele spațiului şi timpului, pro- 
iectându-se instantaneu oriunde. 

Vrăjitorul cel Rău din basme este un aliat al puterilor 
malefice superioare: este un slujitor al Diavolului, un fiu al 
Satanei, de la care îi vin puterile, în virtutea unui pact. 

În basme el desfășoară cele mai diverse acţiuni care, ase- 
meni acțiunilor Vrăjitoarei, au în esență funcția de a distruge, 
separa şi împiedica. 

El îşi dezvăluie însă calitățile tipic masculine prin modali- 
tăţile sale de intervenţie: Yrăjitoarea acţionează pe căile inhibiției, 

Vrăjitorul pe cele ale atacului direct. Cu Vrăjitorul ne aflăm 
în câmpul simbolic al distructivităţii spadei care retează, cu 
Vrăjitoarea, în cel al mlaştinii care înghite. 

Vrăjitoarea și Vrăjitorul, ambii reprezentanţi ai unei puteri 
enorme şi periculoase, oglindesc în activităţile lor polaritățile 
simbolice pe care le semnifică: Vrăjitoarea — Femininul, uterul 
care înglobează, iar Vrăjitorul — Masculinul, falusul care pene- 
trează distructiv. Acelaşi lucru îl dezvăinie şi ansamblul instru- 
mentelor pe care Vrăjitorul însuşi le uti iz ează: bastoane, spade, 
obiecte care lacerează pentru a Sp au 

Câteodată se preface în balaur, dar şi atunci este rmai 
degrabă un balaur care scuipă foc, care pârioleşte, care incine- 
rează, care se foloseşte de dinţi şi de gheare pentru a răni, iar 
nu un balaur care înhaţă sau își trage prada pe fundul mării. 
Deseori nu se arată nici măcar interesat să-şi devoreze victi- 
mele, mult mai tare îi dă ghes dorinţa de a-şi înfrânge adversarii 
pe planul ciocnirii directe, frontale. 

În raport cu protagoniștii din basme, Vrăjitorul cel Rău 
apare des în postura celui care o ţine captivă pe Prinţesă şi pe 
care trebuie să-l învingă în luptă Eroul, ca s-o poată salva. 

Bătălia finală poate avea forma tradițională, clasică: Eroul 
se luptă cu balaurul pentru a o elibera pe frumoasa domniță — 
una dintre temele cele mai dragi poveștilor medievale. 
Tabloul descris este, din punct de vedere si imbolic, cel al unui 
Feminin neputincios, supus puterilor distructive ale Mascu- 
linului patern reprezentat de Balaur, care, pentru a se putea 
salva, trebuie să regăsească legătura cu o forță masculină 
pozitivă, incarnată de Eroul solar. 

Protagonistei feminine a basmelor Vrăjitorul i se prezintă 
sub forma celui mai periculos aspect al polului complementar: 
supunerea în faţa acestuia, din frică sau fascinaţie îi poate aduce 
moartea. În orice caz, nu cu Vrăjitorul cel Rău poate avea loc 
fericita căsătorie a Prințesei. Vrăjitorul şi Prințesa, în ciuda 

faptului că sunt bărbat şi femeie, chiar dacă trăiesc împreună, 
nu trăiesc nicidecum „fericiți până la adânci bătrâneţi“. 

Protagonistului masculin Vrăjitorul i se prezintă ca latură 
întunecată a propriului eu, dimensiune care trebuie înfruntată, 
învinsă şi depăşită pentru ca Eroul să-și poată duce drumul la 
bun sfârşit. Pe de o parte, Vrăjitorul reprezintă un aspect forte 

asculinuiui, bogat în cunoaştere şi aflat în contact profund 
cu inconştientul, pe de altă parte însă incarnează şi aspectul 
iistructiv al Masculinului, dacă ţinem seama de modalitățile 
i de scopurile în care o îşi i foloseşte puterea. Vrăjitorul cel Rău 
reprezintă cu siguranță o forţă, dar puterea lui este utilizată 
negativ, orientată în direcţie opusă unei integrări ideale, de 
armonie şi unitate a elementelor şi polarităților, 

Eroul, care îl combate şi îl învinge pe Vrăjitorul cel Rău, 
dovedește a fi dobândit o putere echivalentă cu a acestuia, ba 
chiar superioară, pe care o utilizează în sens pozitiv, pentru a 
elibera femininul, pentru a se uni cu el, şi nu pentru a-l ţine 
prizonier și a-l distruge. 

Faptul că Vrăjitorul, în transformările sale, poate apărea sub 
o gamă întreagă de înfățișări, de la animale sălbatice la uriași, 
de la esf violent la magul iscusit, ne arată în ce măsură 
aceeași valență fundam e puterea masculină distructivă, 

e poate realiza pe diverse planuri: de la cel al forței fizice 
brutale, la cel intelectual al coastei utilizate în scopul domi- 
naţiei. 

În decursul | luptei, Eroul trebuie să se arate la înălțimea 
confruntării, trebuie să ia şi el de calităţi excepționale, 
care merg de la forţa fizică până la inteligenţa ascuţită și la 
stăpânirea unor puteri magice. Ciocnirea consfințeşte superio- 
ritatea puterilor. Sfântul Gheorghe se luptă cu Balaurul, numai 
unui Erou îl este dat să învingă Monstrul, ceilalti pier în această 
încercare, 

Magul cel Bun 


În basme, figura masculină pozitivă, reflex în oglindă al 
Zânei, se întrupează în „Magul cel Bun“. 

Magul cel Bun, un bătrân înţelept, profet şi ghicitor, medic 
şi preot, druid şi ermit, întruneşte ean e rare. În privința 


cunoaşterii, dispune și el de o ştiin uită: e un vrăjitor 
scufundat în imense catastihuri pr rafui ite, conținând formule 


N pe care el za d le Dale, de goi ra. e lui e 
„câ 


şi domeniul magiei, fiind o cunoaștere 
putere de intervenție. Magul cel Bun ştie 
decât muritorii de rând realitatea treci ută, $ 

e înzestrat cu puteri magice și poate interveni. 

Magul cel Bun din basme pare a fi absolut dezinteresat de 
obiectivele omenești comune şi de ambițiile muritorilor de 
rând! Cu ce se ocupă exact nu se prea ştie, se văd însă bene- 
ficiile capacității sale de a vindeca, de a ghici, de a preface... 

Nu e protagonist în basme, cum nu e nici Zâna. Basmele 
cu zâne au drept protagonişti, drept personaje principale pe care 
se axează întreaga acţiune, Eroul şi Eroina — figuri umane, chiar 
dacă deţin capacităţi extrem de dezvoltate, posibile modele, 
chiar dacă foarte evoluate. În basm sunt prezente atât nivelul 
„inferior“, cât şi cel „superior“ omenescului, însă niciodată în 
roluri principale: apar ca aliaţi sau ca inamici ai adevăratului 
Protagonist. 

Uneori, foarte rar în basme, Magul cel Bun este și Rege. 
Adună atunci în sine toate darurile, înțelepciune şi putere în 
plan practic, capacități superioare ş şi puteri magice pe plan spiri- 
tual. Este în același timp Împărat şi Întelept, medic şi preot, 
părinte şi călăuză spirituală. 

Însă această figură aparţine mai mult mitologiei decât 
basmului. În basme apare puţin, ca ii zentare simbolică a 
integrării tuturor facultăţilor, aduse la nivelul maxim de dezvol- 

tare; este exemplul ideal al îndelungatului parcurs al Eroului 
principal, care continuă eventual să meargă înainte, trecând mai 
departe de obiectivul nunţii cu frumoasa iubită... 

Basmele nu merg atât de departe cu povestirea: înfățișează 
simbolic o anumită porțiune a parcursului, exact partea pe care 
trebuie să o străbatem, într-un fel sau altul, cu toţii. Basme 
pentru ființe umane, basme pentru toți! Basme care „fac aluzie“ 
la mari procese de integrare şi de echilibrare, la traiecte de dez- 
voltare a unor capacităţi superioare, dar care le înfățișează sim- 
bolic, în termeni simpli şi accesibili. Basmele nu intră în 
detaliile proceselor spirituale ale celor care reuşesc să „treacă 
de prag“, retează scurt povestea dezvoltărilor ulterioare cu 
frumoasa formulă: „și au trăit fericiţi până la adânci bătrâneţi“! 


7 


CAPITOLUL 4 


5 ij 
NR AREA 
Animalele din basme 


În basme apar adesea animaie 


Basmele în care animalele sunt personaje principale con- 
stituie o categorie aparte, care nu e cea de care ne ocupăm. În 
basmele cu zâne însă, în basmele povestite de pacienţii mei, 
animalele îşi fac des apariţia, aflându-se într-o poziție secun- 
dară faţă de protagonist şi putând îndeplini funcția de aliaţi sau 
de antagoniști ai personajului principal. 

Dacă vom considera întregul basm drept o reprezentare 
simbolică a dinamicilor care acţionează în subiectul povestitor, 
animalele reprezintă, în linii generale, laturi instinctive, mai 
puţin prezente în conștiința subiectului decât figurile repre- 
zentate ca personaje umane. Basmul își structurează un echi- 
libru intern propriu, în care funcția de punere în mişcare îi 
revine protagonistului, iar funcţiile care obstrucționează prin- 
cipala direcţie de dezvoltare le revin inamicilor, în timp ce 


P 
cti 


func eya a de favorizare a acestei direcții o îndeplinesc aliații. 

Personajele omeneşti ale basmulu i iav ventat se situează pe 
poani apropiate de conştiinţa subiectului producător. Ani- 
malele reprezintă forţe instinctuale prezente și acționând într-o 
direcție sau alta, dar oricum ceva mai îndepărtate de conştiinţă, 
Mediul înconjurător reprezintă alt tip de í forte e, prezente şi aflate 
în actiune şi acestea, însă la un nivei şi mai puțin elaborat al 
conștiinței inventatorului. 

Unitatea subiectului producător al basmului e constituită de 
cadrul complet al elementelor care intră î n joc. Faptul că ani- 
malele din basm sunt deseori animale vorbitoare, inteligente, 
dotate cu o voință comprehensibilă în contextul povestirii, 

indică faptul că ele reprezintă deja forme de tranziţie dinspre 
lumea instinctuală inconștientă „inconștientă“ întrucât con- 
ştiinţa nu a luat deocamdată cunoștință de ea) către universul 
de semnificații deja achiziționate de conștiință. 

Înamicii cei mai de temut pe care trebuie să-i înfrunte Eroii 
basmelor povestite mie de pacienți nu sunt de obicei animale. 
Animalele care apar în basmele lor, oricât de înspăimântătoare, 
sunt de multe ori animale vorbitoare, le-aş numi „aproape 
umane“, ale căror motivații pot fi înțelese, cu care se poate sta- 
bili un dialog, o negociere sau măcar se poate lupta de la egal 
la egal; ele apar mai mult în calitate de aliaţi, decât de inamici. 

Cei mai răi sii ai Eroilor acestor basme sunt repre- 
zentaţi fie de o forță brutală, pe cât de puternică, pe atât de 
obtuză, imprevizibilă : inconiolabilă, fie de o forță extrem 
de evoluată, magică, foarte puternică, dar declarat malefică, 

În fața animalului mope chiar și atunci când acesta repre- 
zintă un obstacol, Eroul basmului poate de obicei să întreprindă 
o strategie de depășire. Şi se întâmplă destul de des ca unele ani- 
male care par iniţial inamici să demonstreze pe parcursul bas- 
mului că sunt în realitate aliaţi, îndeplinind o funcție de ajutorare. 

Multe animale viăjite au, în contextul basmelor, mai mult 
rolul de trimişi, de emisari sau de reprezentanţi ai unei forțe 
simbolice mai mari, pentru care acționează, la fel cum multe 
obiecte magice nu sunt decât instrumente ale unei astfel 
forte: baghetele magice, pomezile, poţiunile... Să vedem acum 
câteva dintre animalele mai frecvent întâlnite în basme. 


ai 


Calul este una dintre imaginile clasice ale forțelor instinc- 

“Cal cal neîmblâ ânzit, cal şi călăreț, călăreț azvârlit din şa repre- 
zintă diverse aspecte ale raportului dintre instinct şi conştiinţă, 

Calul sălbatic, liber, neîmblânzit este instinctul pur ce acţio- 
nează spontan, În imaginea călărețului pe cal, calul este cel care 
aduce un spor de energie, de putere şi de mobilitate, în timp 
ce călăreţul stabileşte direcția. În forma sa pozitivă, imaginea 
indică o profundă armonie între cal şi călăreț: puternicul animal 
a acceptat să fie condus, călărețul expert îl îndrumă, fără a leza 
animalul, dimpotrivă, îngrijindu-se de bunăstarea acestuia. Este 
imaginea ideală a armoniei dintre instinct şi conştiinţă, în care 
energia motrice este furnizată de pulsiuni şi canalizată de 
conștiință. Este ilustrarea unui raport simbolic, analog celui 
care există între sânge și vasul SAE va prin care circulă. 

În basme, calul apare adesea ca prieten inseparabil, e 
mijloc indispensabil de expansiune a mişcării și ca aliat al Ero- 
ului. Cei doi formează un „cuplu“ de nedespărţit, legat, dincolo 
de simplul raport de utilitate, şi prin afecțiune şi fidelitate. 

Şi în mitologie marile personaje îşi aveau propriul bidiviu 
de excepție. „Calul alb ca zapadá, P negru ca tăciu- 
nele...“, „calul iute ca vântul... “, e. cana ipat“, animalul face 
de multe ori parte integrantă din i spe sea Er ona Îi repre- 
zintă dinamicitatea, armonia cu forțele insti inctuale. 

Dimpotrivă, calul care își azvârle din șa călărețul, care se 
cabrează cuprins de neastâmpăr, sau căl i ețul care îşi maltra- 
tează calul reprezintă un raport alterat între instinctualitate şi 
conștiință. Poate calul e prea îndărătnic şi prea nărăvaş, poate 
călărețul îl ţine prea din scurt sau îl forțează peste măsură. 
Modalităţile unui raport caracterizat de conflict pot fi multiple. 

În tulburări ale ritmului cardiac, în basmele pacienților mei 
calul apare deseori ca element important, care reflectă cu 
mișcările sale rebele alterările bătăilor inimii şi le dă un sens 
în contextul povestirii... 

Calul apare deseori în basme în versiunea „calului solar“ 
al eroului sau a „cavalcadei infernale“ a personajului rău, 
simboluri ale unei instinctualități controlate de forțe adverse. 

Leul este, în versiunea sa pozitivă, un simbol solar al forței, 
curajului şi cunoaşterii. În versiunea sa negativă, reprezintă 
violenţa abuzivă, impulsivitatea necontrolată, licențiozitatea 
fără margini, 

În basme îl vedem uneori pe leu intervenind în chip de 
prieten al Eroului, de aliat care săvârşeşte împreună cu acesta 
isprăvi de excepție. Reprezintă, în cazul acesta, forța instinc- 
tuală a protagonistului, încărcătura lui vitală şi emotivă, curajul 
său, care trebuie să-l susțină, care trebuie să contribuie la depă- 
şirea încercării. 

Alteori însă leul este păzitorul împărăției interzise, în care 
Eroul trebuie să pătrundă pentru a-și putea realiza isprava. 
Avem aici tema confruntării: Eroul trebuie să se arate „puter- 
nic ca un leu“, ba chiar „și mai puternic ca leul!“ pentru a putea 
să pătrundă în împărăţia vrăjită şi să găsească ceea ce caută. 


Cerbul 


Cu coarnele sale ramificate, cerbul este citat în multe tradiţii 
în legătură cu Arborele Vieţii. În basme el apare de regulă pe 
neaşteptate în mijlocul ina unde fiul de împărat merge la 
vânătoare: fascinat, vrea să-l prindă, dar se rătăceşte şi aţunge 
în locuri misterioase, o se desfăşoară apoi toate eveni- 
mentele principale. 

Cerbul are, în acest sens, funcția de cd/ăuză care îl conduce 
pe tânărul protagonist al basmului din lumea cea de toate zilele, 
unde practica sportul lui gr referat, în „lumea cealaltă“ — insolită, 
fantastică şi extraordinară, unde ei se va preface în Erou. 


or 
Această funcţie de câ: ăuză este subliniată în mitologie de 
M 


apropierea dintre cerb şi Mercur, mesagerul înaripat, mijlocitor 

între cer şi pământ, cel care conduce sufletele la trecerea peste 
hotarele vieții. 

Pentru căprioară există în schimb legătura cu o feminitate 
încă incomplet formată, integrată personalităţii. În transfor- 
mările obținute prin magie, fetele sunt uneori preschimbate în 
căprioare și din starea aceasta îşi încep parcursul care le va duce 
într-un final la condiţia de Prinţese. 


Porumbiţa 


Porumbiţa e o altă transformare clasică a fetelor lovite de 
o vrajă, după cum poate fi şi forma pe care o iau chiar ele pen- 
tru a scăpa din situaţii periculoase. 

Porumbiţa reprezintă sublimarea instinctelor, e simbol al 
purității, al unei feminități integral spirituale care îşi ia zborul 
desprinzându-se de corporal, trăind în imaterialitatea aeriană. 

E vorba de femininul ideal care i se prezintă bărbatului ca 
un principiu abstract. Suflet, inspiraţie, Prinţul din basme o 
urmează, se îndrăgosteşte de ea, dar numai dacă va reuşi s-o 
prefacă în femeie, într-o prezență feminină corporală, va fi 
posibilă uniunea lor, altfel ea va rămâne pur principiu inspi- 
rator, un fel de Beatrice dantescă, de simbolică Sophie. 

Deseori porumbiţe sau alte păsări similare apar în basmele 
pacientelor mele care suferă de anorexie, simbolizând dorința 
lor de a se „dezincarna“, de a se elibera de trup, cu toate dorin- 
tele și nevoile lui, pentru a nu mai fi decât „spirit pur“. Nu cred 
să fie întâmplătoare această similitudine între farmecele 
malefice ale Vrăjitoarei din basmele clasice și dificultăţile reale 
pe care le întâmpină o adolescentă în identificarea cu modelul 
matern sau în încercarea de a fugi de pericolele unei sexua- 
lităţi pe cale să se nască. 

Lupul 


În versiunea sa negativă, lupul din basme e o reprezentare 
a violenţei, a abuzului sexual şi a licenţiozităţii; în versiunea 
sa pozitivă, în schimb, este simbol al fecundității și al tenacității 
în solitara căutare interioară. 

Lupul din povestea Scufiţei Roşii este masculinul seducător, 
periculos pe plan sexual, căruia copila riscă să-i cedeze sau să-i 
cadă pradă, fiind încă prea tânără şi lipsită de modele valabile 
de identificare masculină şi feminină. 

Însă tot lupul este invocat în riturile agreste de fecunditate, 
simbol aici al unui masculin rodnic, care este dorit, venerat și 
chemat. 

Lupul din basme este uneori „lupul negru“, distrugător şi 
feroce, mânat de un apetit insaţiabil, iar alteori „lupul albas- 
tru“, lup solitar, pustnic ce stă departe de pasiunile lumii. Une- 
ori este „lupul-vârcolac“, licantropul în care se preface omul 
în nopțile cu lună plină, regresând la o condiţie bestială, iar 
alteori „lupul-șaman“, simbol al unei stări de elevație spirituală, 
de la care înțeleptul satului îşi trage puterea vindecătoare. 

În basmele inventate de pacienţii mei apar deseori lupi, atât 
„lupi răi“, ce înfăţişează masculinul brutal sau cu apetituri 
incontrolabile, cât şi „lupi singuratici“, reprezentând masculinul 
inabordabil, fiindcă se menţine departe de implicarea emotivă. 


Șarpele 


Şarpele e unul dintre simbolurile cele mai puternice ale 
imaginarului colectiv, străvechi şi fascinant prin complexitatea 
semnificaţiilor sale. 

Prin unele aspecte ale sale, e un simbol „al începutului“. Înce- 
putul evoluţiei speciei şi al dezvoltării conştiinţei. Structura 

noastră cerebrală a evoluat prin suprapuneri, de la cele mai 
vechi structuri, care domină viaţa viscerală (aşa-numitul „creier 
de reptilă“), până la structurile care guvernează viaţa emotivă 
şi la cele care coordonează procesele raționale. Reptila, şarpele, 
ancestralul fondator, rămâne un simbol al originilor, al înce- 
puturilor lungului nostru drum. 

În tradiţia orientală procesul evoluţiei spirituale pleacă de 
la trezirea lui Kundalini, energia interioară, reprezentată ca un 
şarpe mitic ce doarme încolăcit la baza osului sacrum. Șarpe- 
le-energie Kundalini stă ascuns în straturile viscerale ale ființei, 
iar trezirea lui indică începutul urcuşului către zonele supe- 
rioare ale conştiinţei. 

Semnificaţia falică a șarpelui se leagă de tema forţei libido- 
ului care se trezeşte, se ridică şi începe să se îndrepte spre țintă. 

Miticul șarpe uroboros care îşi muşcă propria coadă repre- 
zintă circularitatea unui proces. Este imaginea simbolică a 
începutului și a sfârșitului, a vieții şi a morţii, a cercului perfect 
în care toate îşi află începutul și sfârşitul. Acest şarpe este sim- 
bolul totalităţii, al divinității din care totul ia ființă şi în care 
totul se întoarce, e Masculinul şi totodată Femininul, unitatea 
care precedă separarea polarităţilor și a contrariilor, hermafro- 
ditul care se autogenerează regenerându-se singur... 


CAPITOLUL 5 


Peisajele basmelor 


Peisajele din basme pot fi privite ca elemente structurale 
în echilibrul global al povestirii imaginare şi ca elemente sem- 
nificative din punct de vedere simbolic. Ele se situează la un 
nivel şi mai adânc, şi mai îndepărtat al conștiinței decât perso- 
najele umane şi animale. Servesc de fundal, de substrat con- 
stitutiv, de țesătură pe care se aplică broderia poveștii, de pânză 
pe care se pictează imagini. 

Faptul că peisajele se schimbă pe măsură ce povestea 
evoluează indică o transformare a contextului general în care 
sunt situate evenimentele descrise de acțiunea principală. 

Pentru a analiza semnificaţia peisajelor putem recurge la 
elementele fundamentale ce le compun: pământ, apă, aer şi foc, 
observând echilibrul ce se realizează între acestea. 

Apa şi pământul reprezintă simbolic polaritatea feminină. 
Pământul, țărâna, este concretizarea materială a femininului, 
cea care furnizează substanță proceselor creatoare. Pământul 
Mamă, pântecele pământului, terenul cultivabil constituie un 
fel de uter simbolic în care sunt ţinute și hrănite seminţele: în 
întunecimea pământului începe procesul de formare al noii 
ființe vegetale. Atunci când acest proces va fi ajuns la un stadiu 
suficient de dezvoltare, planta „se va naște“, ieşind la lumină. 
Va avea loc intrarea ei simbolică din lumea originară, invizibilă 
şi nocturnă a Femininului, în lumea diurnă, solară şi vizibilă 
a Masculinului. 

Putem trasa o linie de demarcaţie simbolică între Cer şi Pă- 
mânt, între Masculin şi Feminin, între Conștient şi Inconştient, 
urmărind graniţa dintre vizibil şi invizibil. 

„Deasupra pământului“, „afară din apă“ se întinde împărăția 
vizibilului, a celor ce se arată privirii. Este o lume dens popu- 
lată, vitală, ce stă la însăşi rădăcina vieţii. Dar e o lume puţin 
cunoscută, puţin explorată şi greu de explorat. Nu putem 
„vedea“ rădăcinile unei plante vii fără a-i tulbura echilibrul, 
după cum nu putem explora fără instrumente adâncurile 
marine. Chiar și pământul îşi ascunde comorile în măruntaiele 
sale — diamante şi alte pietre preţioase — iar posibilitatea vieții 
la suprafaţa lui depinde de nucleul său energetic din străfunduri. 

Eroul basmului e deseori silit să coboare „sub pământ“ 
pentru a ajunge la împărăţia vrăjită unde va găsi obiectul cău- 
tărilor sale sau să meargă „pe fundul mării“ pentru a recupera 
comorile pierdute ce îi vor îngădui să-şi ducă la bun sfârșit 
isprăvile. 

La polul opus față de pământ şi de apă se situează simbolic 
cerul şi focul, reprezentând energia masculină. La lumina soa- 
relui, printre cele ce se arată privirii, e locul conştiinţei, după 
cum spuneam. Cum noaptea şi întunericul sunt reprezentările 
simbolice ale inconștientului, întunecimea prin care conștiința 
reprezintă tot ceea ce iese din câmpul său vizual, tot astfel 
soarele, focul, lumina care sfâşie tenebrele reprezintă simbolic 
acele conţinuturi care provin din inconștient și sunt integrate 
de conștiință. 

Cerul este locul spiritului, în vreme ce pământul e locul 
materiei. Procesul de evoluție ascendentă porneşte din straturile 
telurice ale biologicului, unde își are rădăcinile prin care își 
extrage forţa necesară pentru a ajunge la regiunile aeriene ale 
spiritului. 

Să observăm mai îndeaproape câteva peisaje clasice ale 
basmelor. 

Pădurea 


Arborele este un simbol dintre cele mai cunoscute şi mai 
studiate, încă din vremea Antichității. Arborele Vieţii reprezintă 
medierea între cer și pământ. El își afundă rădăcinile în pământ, 
de unde își extrage substanţele necesare supravieţuirii, din 
pământ răsare şi crește. Se întinde apoi spre înaltul cerului, în 
care îşi împlântă noi rădăcini, cu care suge din energia solară 
o hrană complementară. 

Arborele are o structură speculară: pe cât se întinde sub 
pământ, în invizibil, pe atât se înalță deasupra pământului, în 
lumea vizibilului. Cuprinde în imaginea lui întreaga armonie 
şi deplina unitate dintre cele două polarități, precum şi sensul 
mişcării de creştere, prin care se actualizează legătura dintre 
cele două lumi. 

Arborele creşte, se dezvoltă, se îmbogățește cu frunze, cu 
flori, cu fructe, se reproduce. Copacul uscat, copacul desfrunzit, 
copacul sterp, copacul dezrădăcinat, copacul tăiat constituie tot 
atâtea imagini ale unui proces vital alterat, întrerupt sau epuizat. 

O bună parte din evenimentele semnificative ale basmului 
se petrec în pădure. Pădurea e una dintre reprezentările sim- 
bolice recurente ale „tărâmului celălalt“, ale lumii inconştien- 
tului. Pădurea este un feminin simbolic, un feminin ancestral, 
originar, natural. 

„Şi merge el ce merge, până ajunge la marginea pădurii... 
La începutul basmului, de multe ori protagonistul se duce, se 
află sau e abandonat în pădure, iar de aici încep peripeţiile sale. 

Protagoniştii nu rămân prea mult în pădure: ei vin din altă 
parte şi se îndreaptă spre alte locuri. Pădurea din basme e un spa- 
fiu al trecerii, în care personajele intră și ies, în care se petrec 
evenimente fundamentale pentru dobândirea puterilor magice și 
în care au loc multe dintre probele care îi vor califica drept Eroi. 

Riturile de iniţiere puberală erau săvârşite de preferinţă în 
locuri împădurite, ascunse, departe de locul de viaţă obișnuit 

al clanului. Locuitorii stabili ai pădurii au fost întotdeauna 
reprezentaţi în imaginarul colectiv ca personaje fermecate: vră- 
jitoare, magi, balauri, zâne, spiriduşi, pitici... Fiinţe bune sau 
rele, ele ies oricum din normal: viaţa obișnuită se petrece în 
altă parte. 


Peștera 


Peşterile, văgăunile, grotele, tunelurile secrete pot fi consi- 
derate din punct de vedere simbolic locuri de acces la profun- 
zimile inconştientului. Peştera este o intrare în viscerele 
Pământului Mamă. Procesele de imersiune în inconștient au 
fost des reprezentate spaţial drept „coborâri“. Din castele coco- 
tate pe stânci se coboară în încăperi tainice, ridicând un chepeng 
se găseşte accesul spre misterioase subterane, prin grote se 
poate pătrunde în adâncimile pământului. Ca şi în cazul pădurii, 
locuitorii permanenţi ai peșterilor sunt fiinţe stranii: monştri, 
spirite, pustnici... În tradiţiile populare, orice peşteră are un duh 
al ei, benefic sau malefic, de care trebuie să te ferești sau pe 
care trebuie să-l îmbunezi. 


Pustiul 


Complet opus spațiilor acvatice, păduroase sau mlăștinoase 
este pustiul, un alt spațiu ieşit din comun, unde au loc aspre încer- 
cări eroice, unde se petrece întâlnirea cu divinul. Loc ce tre- 
buie traversat, căruia trebuie să-i supravieţuieşti pentru a ieşi 
întărit. Pustiul subliniază valența masculină a simbolismului am- 
biental. În pustiu apa lipseşte cu totul, în vreme ce soarele dom- 
nește ca un rege absolut. Polaritatea masculină, netemperată 
de opusul ei feminin, nu poate fi foarte rodnică: deşertul con- 
ține puţină vegetaţie şi viață, ca şi celălalt pol extrem — ghețarul. 

Pustiul este spaţiul halucinaţiilor, al viziunilor şi tentaţiilor. 
Nu e greu să te pierzi în el, atât în sensul fizic, cât şi în sens sim- 
bolic. Hristos se refugiază în pustiu vreme de patruzeci de zile 
şi acolo se confruntă cu materia. Cu materialitatea trupului (foa- 
mea și setea) şi cu materialitatea spiritului (ispitele Satanei şi pofta 
de putere pământească). Pustiul este şi locul izolării, al solitudinii, 
al retragerii în meditaţie, departe de orice contact cu lumea, loc 
al marilor confruntări, dar nu al unei şederi creatoare. 


Muntele 


Muntele reprezintă simbolic obstacolul ce trebuie escaladat, 
o încercare pe care eroii trebuie s-o depășească. Şi el apare 
des pe fundalul simbolic al acţiunii de cucerire. 

Obiectivul se poate afla „dincolo de munte“. În acest caz 
muntele este un obstacol, o barieră care se pune în calea atin- 
gerii țintei, o problemă ce trebuie rezolvată pentru a putea con- 
tinua drumul. 

De asemenea, obiectivul poate fi situat „în vârful muntelui“, 
în care caz muntele devine o reprezentare a dificultăților şi a 
trudei urcuşului spre realizarea dorită. 

Totuşi, vârful muntelui nu e niciodată sediul obişnuit al 
eroului. Pe vârful celor mai inabordabili munți pot locui ere- 
mitul sau vrăjitorul, sfântul ori diavolul, dar nu eroul de basm. 
Pentru Prinţul din basme, piscul muntelui nu reprezintă decât 
tot un spaţiu de trecere. 


Marea 


Marea este un alt simbol important al inconştientului. 
Marea ca profunzime abisală, situată sub limita vizibilului, 
din care s-au ivit pământul și viaţa pe planetă, reprezintă forța 

biologică inconștientă din care s-a desprins, diferenţiindu-se 
treptat, conștiința. Marea ca întindere de apă primordială, aflată 
la originile vieţii, lichid amniotic al uterului pământesc, repre- 
zintă Marea Mamă a oricărei forme de existență. Marea, cu 
forța ei enormă, înspăimântătoare şi dătătoare de viaţă, rezumă 
în sine valenţele primejdiei de moarte şi ale izvorului vieţii. 

În basme, eroul trebuie uneori să traverseze marea pentru 
a-şi îndeplini misiunea. „Să treci apa cea mare“ este unul dintre 
simbolurile străvechiului text divinatoriu chinez 7 Ching şi 
indică necesitatea de a întreprinde o acţiune măreaţă. 

Alteori, eroul basmului trebuie să se scufunde în mare, să 
coboare până la fundul abisului ei, unde zace comoara pierdută 
sau pe unde se intră în împărăţia fermecată. Ne aflăm încă pe 
terenul temei imersiunii în inconștient, iar riscul acestei încer- 
cări e limpede: din mare poți să nu mai ieşi, să fii înghițit de 
adâncuri, sau te poţi întoarce învingător, cu obiectul dorit sau 
cu noi capacități extraordinare. 

Din mare provin peștii fermecaţi care le dau pescarilor inele 
vrăjite ce pot îndeplini orice dorinţă, din mare provin monștri 
nesăţioşi ce împrăştie groază, în mare viețuiesc balenele, prin 
al căror pântec trebuie să se treacă, pentru a muri și a renaşte 
la o nouă viaţă. 

Toate locurile naturale extreme sunt prezente în peisajele 
basmelor: deșerturile, abisurile marine, piscurile inaccesibile 
sunt „spaţii ale trecerii“, în care au loc marile încercări, servind 
drept cadru simbolic salturilor calitative ale protagoniştilor din 
basme care devin Eroi. 


Castelul 


Castelul nu este un peisaj natural, dar poate fi considerat 
unul dintre „fundalurile simbolice“ (şi, în sensul acesta, peisaje) 
pe care se desfășoară basmul. 

Faptul că nu e vorba de un element natural, ci de unul arti- 
ficial, construit de om și ales, într-un anume fel, de proprieta- 
rul lui, sugerează că nu constituie o reprezentare a unui 
echilibru biologic sau a legilor naturale conform cărora se dez- 
voltă acțiunea imaginativă, ci, dimpotrivă, reprezintă contextul 
conştient în care se situează această acțiune. 

Castelul din basme îşi „reprezintă“ simbolic proprietarul, 
constituie un fel de reflex extern al acestuia, vizibil şi oricum 
corelabil cu personalitatea lui. Vrăjitoarea poate să locuiască 
şi într-o văgăună întunecată, plină de păianjeni şi de lilieci, 
într-o căsuţă de turtă dulce prevăzută cu nişte cuști pentru pus 
copiii la îngrăşat și cu un cuptor pentru gătitul lor sau într-un 
castel ca în filmele de groază; Eroul însă nu! 

Castelul este, într-un anume sens, „veșmântul“ celui care 
locuieşte în el: poate să i se potrivească perfect, ca o manifes- 
tare exterioară adecvată a felului său de a fi sau să constituie 
masca sub care se ascunde locuitorul său. În sensul acesta în 
basme locuinţa este semnificativă simbolic pentru funcţia pe 
care proprietarul ei o îndeplineşte în poveste. 

Când există o corespondenţă directă, avem castele din aur 
şi pietre prețioase, încăperi de rubin și de smarald în care se 
află tronuri din diamante, indicând valoarea ființei care dispune 
de ele, după cum avem şi lugubre Castele din piatră întunecată, 
învăluite în cețuri, împrejmuite cu turnuri şi creneluri printre 
care croncăne corbii, care anunţă de la mare depărtare un salon 
garnisit cu schelete. 

În cazul înşelătoriei sau al transformării, preafrumosul castel 
sau ispititoarea căsuţă de turtă dulce se transformă în capcane 
mortale, tot așa cum căsuţa modestă a unei bătrâne devine 
palatul Zânei. 

În privinţa măştilor înșelătoare, eroul din basme pare de 
obicei destul de iute la minte și sesizează imediat capcanele, 
mai ales atunci când este un protagonist adult şi luptător, în 

timp ce, dacă intră în scenă în chip de copil înzestrat cu inge- 
nuitate infantilă, învață pe pielea lui să le recunoască. 

Imaginile vizuale produse de basmele inventate ne oferă 
adesea elemente anticipatorii a ceea ce urmează să se întâm- 
ple, „indicii“: atunci când tema este înșelătoria, şi modesta căsuță 
locuită de o bătrânică cumsecade ori superbul palat regal numai 
din aur lasă să transpară prin mici semne, prin „incongruenţe“ 
prezența unor ființe malefice. Eroul luptător e atent şi surprinde 
rapid aceste semnale, acționând în consecință; copilul isteţ şi 
animat de bune intenţii pare să urmeze un fel de instinct care 
îl ajută să întreprindă acţiunile cele mai potrivite. 


CAPITOLUL 6 


Structura basmului 


Putem considera totalitatea basmului ca o unitate în mișcare, 
constituită din mai multe elemente care se unesc şi se scin- 
dează, se contrapun şi se susţin, creând diverse echilibre. Basmul 
începe prin descrierea unei situaţii, declarând care sunt forțele 
ce se înfruntă şi care sunt relaţiile dintre ele. Această stare 
inițială ajunge rapid la criză, fie pentru că echilibrul era deja 
precar și instabil, fie pentru că intervin noi elemente care îl dau 
peste cap. În acest punct se pune problema de a găsi o nouă 
corelație favorabilă între forţele aflate în joc. Basmul înain- 
tează, trece prin diverse momente și se încheie, prin definiție, 
cu „şi au trăit fericiţi până la adânci bătrâneţi...“ Reprezintă 
aşadar un parcurs care pleacă de la o anumită stare de lucruri, 
prezintă criza acesteia, îi caută soluţii şi ajunge la un dezno- 
dământ cât mai favorabil. În esenţă, basmul prezintă conflicte 
și posibile soluții ale acestor conflicte. 

Basmul începe cu „A fost odată un împărat care avea trei 
feciori...“, „A fost odată un pădurar sărac care nu avea ce pune 
pe masă copiilor lui...“, „A fost odată o împărăteasă care nu 
avea copii...“ Sunt prezentate în această introducere elementele 
inițiale ale povestirii. În scurtă vreme se va înţelege cine sunt 
eroul sau eroina protagoniști ai poveştii: nu bătrânul împărat, 
ci unul dintre fiii săi, nu împărăteasa sterilă, ci fata care va reuşi 
să aibă copii... 

Ajunşi aici, se conturează şi problema protagonistului: 
trebuie să găsească ceva, să scape de o vrajă sau să supra- 
viețuiască unei situaţii periculoase... Aici începe să se înțeleagă 
mai bine care este relația dintre forţele ce intră în joc: care sunt 
aliaţii eroului principal, care îi sunt inamicii, cine îndeplineşte 
o funcţie favorabilă acestuia şi cine are funcţie de obstacol. 

Apoi basmul ajunge la punctul maxim al crizei: isprava care 
trebuie săvârșită s-a precizat, însă protagonistul nu prea ştie 
cum ar putea s-o ducă la bun sfârșit, nu întrevede nici posibi- 
lităţi şi nici vreo cale de ieşire. În punctul acesta soluţia poate 
veni de la protagonist sau din intervenţia unui adjuvant. 

În primul caz eroul își utilizează toate resursele de inteli- 
genţă, de viclenie, de forță şi de curaj, reuşind să depășească 
momentul critic. De multe ori ideea salvatoare îi vine cât ai zice 
peşte, prin intuiție, printr-o iluminare bruscă. „Intuiţia bruscă“ 
este modalitatea în care percepe conștiința ieșirea la suprafață 
a unor conţinuturi ale inconştientului. În acest caz e vorba de 
o legătură metaforică între cele două lumi: străfulgerarea intu- 
itiei echivalează cu un plonjon în apele inconştientului, de unde 
se iese rapid la suprafaţă cu comoara în braţe, cheia de boltă 
a problemei. 

Mai des se ajunge însă la o soluţie prin apariţia unui adju- 
vant magic. „Aliatul“ poate fi un animal care îl ajută pe erou, 
o figură fabuloasă care, cât ai clipi, realizează imposibilul ori 
un instrument fermecat în posesia căruia intră eroul. 

În general, eroul își utilizează propriile capacităţi atunci 
când e vorba de a săvârşi isprăvi deosebite, dar care nu sunt 
chiar imposibile: este cazul băieţelului isteţ ori al nătângului 
curajos care izbutesc, mulțumită doar inteligenţei sau candorii, 
să depășească toate dificultățile. Atunci însă când isprava care 
trebuie înfăptuită depăşeşte clar limitele posibilităților 
omeneşti, se recurge la un domeniu strict simbolic: simbolică 
este semnificația faptei şi simbolic este mijlocul prin care ea 
se realizează. Îşi fac atunci apariţia personajele de basm cele 

mai tipice, cum ar fi zânele şi animalele vorbitoare, şi intră în 
acțiune obiectele magice: baghete, inele sau piepteni. 

Astfel apare reprezentată simbolic în basme o situaţie în 
care numai activarea unor forțe superioare, care trebuie inte- 
grate conștiinței, poate aduce o soluționare a problemei. 

În basme graniţele dintre regnuri și specii sunt mobile şi 
pot fi depăşite: broscoii se prefac în prinți, vrăjitorii în șoareci, 
căprioarele în domniţe. Am ordonat mai înainte elementele 
basmului (peisajele, animalele și personajele umane) după 
distanţa la care se află forţele pe care acestea le reprezintă sim- 
bolic de conştiinţa autorului. Acest lucru presupune o viziune 
a basmului ca tablou complet al dinamicilor interioare ale 
subiectului producător, al dinamicilor conştiente şi inconștiente. 

Eroul protagonist reprezintă elementul conștient, este 
imaginea reală sau ideală pe care autorul o are despre sine: eul 
sau idealul eului. Antagonistul eroului este umbra, imaginea 
ce înfăţişează tendinţele de care autorul e mai puțin conştient, 
cele pe care îi vine greu să le recunoască drept tendinţe proprii, 
să le accepte şi să le gestioneze. 

În orice caz, personajele omenești ale basmului reprezintă 
simbolic „forţe psihologice“ destul de apropiate conştiinţei 
autorului. Pătrunzând în domeniul animalelor, avem de a face 
cu forțe pulsionale mai instinctive, mai legate de universul 
afectiv, mai depărtate de planul rațional, percepute de subiect 
ca forțe proprii (prieteni) sau proiectate drept forțe aparținând 
altcuiva (dușmani). Atunci când e vorba de forte ale naturii sau 
de fiinţe net superioare sau net inferioare omenescului, cum 
ar fi Îngerii sau Monştrii, intră în joc forţe simbolice şi mai 
puternice, originare sau biologice, care sunt cu totul în afara 
controlului conștient. 

În basme trecerea personajelor dintr-un regn în altul poate 
indica o evoluţie în direcția conștiinței a forțelor pe care acestea 
le reprezintă sau o regresiune a lor spre inconştient. „Ascen- 
siune“ sau „coborâre“ filogenetică: animalul care devine om 

este reprezentarea simbolică a unui instinct recunoscut şi accep- 
tat, intrând în acest fel în sfera conştiinţei; omul care decade 
la condiţia de animal reprezintă o funcție psihologică ce iese 
de sub imperiul conștiinței, scufundându-se la loc în inconştient. 

Basmul ne „înfăţişează“ mai întâi elementele aflate în joc, 
le „dă un chip“, le face recognoscibile, apoi prezintă relaţiile 
dintre aceste elemente, interacţiunile pozitive sau negative, de 
sprijin sau de contrapunere. Ne prezintă apoi limpede problema 
şi depăşirea acesteia, datorită funcţiei determinante a Eroului. 
Basmul tinde în genere să menţină într-o unitate, în armonie, 
cât mai multe elemente cu putinţă. În acest sens, funcţia Eroului 
e unificatoare, în contrast cu cea a Antagonistului, care deza- 
gregă. Echilibrul final spre care tinde basmul prevede menţi- 
nerea elementelor negative în structura generală, însă structurează 
un raport de forţe în care aspectele pozitive sunt predominante. 

Traducând acest parcurs în termenii psihologici ai dinamicii 
forțelor interioare, basmul prevede, conţine chiar, ca elemente 
esențiale, tendinţele regresive ale sufletului uman, le dă un chip, 
o reprezentare imaginară. În faţa spaimei oarbe, a angoasei 
nemotivate, a groazei de ceva fără nume care poate dobori un 
individ, crearea unui imaginar de basm operează în primul rând 
un fel de delimitare și de includere aducătoare de linişte: des- 
criind fantoma amenințătoare, făcând-o vizibilă, îi precizează 
forţa, logica şi motivațiile. 

Acest simplu fapt acționează puternic asupra psihicului 
autorului în sens dedramatizant. 

Pe copil Baubau îl sperie mult mai tare decât educatoarea: 
Baubau este o forță obscură, invizibilă şi incontrolabil, în timp 
ce educatoarea, oricât de antipatică ar fi, este o entitate cunos- 
cută, cu puteri definite şi mult mai ușor de înfruntat. Același 
lucru e valabil şi pentru psihicul individului adult, expus mai 
curând unei ameninţări obscure decât unui pericol bine definit. 
A da un chip imaginii lui Baubau înseamnă, pentru un subiect 
adult angoasat, să reducă acest monstru la figura educatoarei. 

Basmul nu neagă existenţa răului, a angoasei, a spaimei, a 
suferinței, însă le circumscrie unor imagini bine definite şi apoi 
înfăţişează simbolic depăşirea lor. Basmul urmează cu precizie 
numai calea care duce de la problemă la rezolvarea ei, şi numai 
pe aceasta. Nu există basme fără probleme. Câteodată adulţii 
spun „parcă ar fi un basm“ despre o situaţie în care totul se 
rezolvă într-un mod neaşteptat de idilic. Poate că nu mai ţin 
ei bine minte cum sunt basmele! „A fost odată ca niciodată o 
pajiște verde, pe care strălucea soarele, păsările cântau, iar 
pârâul susura printre pietre...“ Da, bine, şi? Acesta nu este un 
basm, nu poate fi decât preludiul dramei care e pe punctul de 
a se petrece... 

Pe de altă parte, basmul nici nu se prelungeşte dincolo de 
soluţionarea unei probleme: „și au trăit fericiți“, punct. Basmul 
nu mai continuă să descrie pe pagini întregi cât de fericiți au 
fost protagoniștii. Dacă ar fi ca povestirea să meargă mai 
departe, ar începe un alt basm: „Irăiau ei fericiți, când...“ 


CAPITOLUL 7 


Trupul și basmul 


Putem privi organismul uman ca pe o unitate complexă, 
constituită din funcții şi din organe diferite care acționează în 
armonie, contribuind împreună la un proces unic. Fiecare 
funcție se desfăşoară într-o alternanță ritmică de mişcări opuse: 
să ne gândim la inspirația şi la expirația pulmonară, la sistolele 
şi diastolele cardiace, la ingestie şi la eliminarea intestinală... 

În medicina chineză diversele organe și funcţii reprezintă 
„lumi“ fizice şi psihice totodată, lumi de sine stătătoare, defi- 
nite, diferite între ele, care se coordonează într-o mişcare 
unitară în jurul unui centru ideal. „Rinichiul“ şi „vezica“ nu 
sunt numai două organe fizice, ci și două polarităţi comple- 
mentare, masculinul și femininul simbolic, yin şi yang, înde- 
plinind o unică funcţie. Această funcţie este în aceeași măsură 
Fizică şi psihică, realizându-se în planul materiei printr-un anu- 
mit proces fiziologic, iar în plan spiritual printr-o mişcare ana- 
logă a psihicului. Acestei „lumi a rinichiului“ îi corespunde o 
constelație de imagini acvatice, mult diferite, de pildă, de 
constelația de imagini solare legate de „lumea inimii“. Starea 
generală de „sănătate“ e definită drept armonia dintre diversele 
funcții şi drept echilibrul, în interiorul fiecăreia dintre ele, între 
funcţia yin şi funcția yang. 

Dacă ne gândim la unitatea de fapt a individului uman, 
procesele fizice şi cele psihice se petrec în același timp. 

În calitate de observatori externi, putem urma logica distinc- 
tiei dintre trup şi psihic, putem acorda atenție doar proceselor 
organice, urmărind desfăşurarea acestora, sau numai proceselor 
psihice, făcând acelaşi lucru. Sau putem încerca să surprindem 
unitatea fenomenului fizic în act, îndreptându-ne atenţia către 
asemănările de sens între cele două tipuri de procese aflate în curs. 

Orice ființă umană se află, într-un moment dat al existenţei 
sale, într-o anumită stare fizică, verificabilă obiectiv; are 
anumite gânduri, emoţii şi senzaţii pe care le poate exprima 
verbal; are, în relaţiile sale cu ceilalți, anumite comportamente 
care pot fi observate din exterior, visează anumite visuri, pe 
care le poate relata; face anumite desene pe care le poate arăta 
și aşa mai departe. Alternativa este să încercăm să observăm 
concomitent aceste fenomene ce se petrec în același arc de 
timp, să notăm analogiile și să încercăm să surprindem „uni- 
tatea“ procesului și „semnificația“ lui. 

Pornind de la ideea că ființa umană este o entitate unică, 
ce se realizează concomitent pe plan corporal, psihologic şi 
relaţional, putem să căutăm punctele de contact dintre aceste 
sfere ale existenţei în fiecare din transformările aflate în curs. 

Victor von Weizsacker, de pildă, medic şi psihanalist 
german, descrie ființa umană ca unitate gestaltică ce include 
sferele biologicului (trupul), psihicului (emoții, gânduri, vise) 
şi socialului (relaţii cu mediul înconjurător). El consideră că 
fiecare dintre aceste sfere se exprimă într-un limbaj propriu, 
specific, însă traductibil în limbajul fiecăreia dintre celelalte. 

Unul și acelaşi eveniment poate fi aşadar „exprimat“ în 
termenii unei modificări organice, ai unei schimbări emoționale 
sau ai unei transformări a relaţiilor interpersonale. Fiecare 
eveniment care implică prioritar, în percepţia subiectului, una 
din aceste sfere se transformă însă automat într-o modificare 
analogă în interiorul celorlalte sfere. Ruptura unei relaţii sen- 
timentale, de exemplu, se prezintă ca fenomen ce interesează 
sfera socială (sfera relațiilor cu ceilalți), însă comportă şi o 

schimbare în sfera emotivă și de multe ori chiar o vizibilă 
variaţie a stării fizice. 

În același sens se exprimă şi Medard Boss, un specialist 
elvețian în psihosomatică; el aplică la tulburările organice 
categoriile analizei existenţiale, vorbind despre „modalităţile 
de a fi în lume“ care sunt în acelaşi timp fizice, emoţionale şi 
relaționale. 

Unde se situează oare, în acest context, imaginarul? 

Imaginarul, înțeles ca produs creativ al unui subiect într-un 
moment dat, face parte din acea serie de evenimente ce se 
manifestă pe mai multe planuri, prin care mișcarea existenţială 
se realizează şi se manifestă. 

Procesul imaginativ este cu precădere rod al unei funcţii 
mentale aflate în strânsă legătură cu emotivitatea şi cu 
procesele corporale. De multe ori o imagine fantastică este mai 
adecvată decât exprimarea gândirii logice raţionale să repre- 
zinte pe deplin o stare sufletească, în toată complexitatea ei 
de nuanțe. Imaginea fantastică izbutește să „dea un chip“, o 
formă vizuală definită, unui sentiment sau unei senzaţii orga- 
nice. Poate fi, bunăoară, dificil să descrii în cuvinte o anumită 
senzație gastrică, în vreme ce exprimarea prin imagini „e ca 
şi cum aş avea un pietroi în stomac“) redă foarte bine tipul de 
suferință. 

Există unele „mari figuri“ ale imaginarului, mai bine zis 
unele „constelații de imagini“ care se pot grupa împreună, 
întrucât exprimă în forme diferite un concept unic. Este, de 
pildă, cazul pământului, apei şi lunii care trimit, simbolic, la 
ideea de Feminin, surprinzând-o sub diverse aspecte, sau e 
cazul suliței, bastonului, săgeții ce amintesc toate de simbolul 
falic al Masculinului. 

Ne putem întreba dacă nu există oare o corelaţie generală 
stabilă între anumite grupuri de imagini şi organele sau funcţiile 
corpului uman. De exemplu poate fi legată de uter şi de funcţia 
feminină de reproducere o anumită constelație de imagini, 

corespunzând, în sens larg, femininului după cum multe ima- 
gini falice pot fi puse în legătură cu penisul şi cu funcţia de 
fecundare. Care sunt însă imaginile ce pot fi apropiate, prin 
analogie, de funcţia cardiacă sau de cea gastrică? 

În basme apar niște „mari figuri“ care îndeplinesc funcţii 
definibile şi care se coordonează între ele conform unui model 
dinamic precis. În corp avem nişte „mari sisteme“ organice, 
care îndeplinesc funcţii la fel de bine definite şi se corelează 
înte ele conform unor relaţii precise. Putem emite ipoteza unei 
legături între structura corporală și structura imaginarului. 

Imaginarul nu este complet haotic şi lipsit de structură. Dacă 
e observat îndeaproape, prezintă anumite teme recurente și 
anumite modele de relaţie între elemente. Putem încerca să 
identificăm căror organe/funcţii le corespund anumite con- 
stelaţii de imagini şi cărui model de influenţă între diversele 
funcţii organice le corespund dinamicile relaţionale prezentate 
de basme. 


Să dăm câteva exemple 


Pielea îndeplineşte față de întregul organism funcția de 
container, de hotar, de limită înăuntrul căreia sunt situate toate 
celelalte organe. Suprafața pielii separă, pe de o parte, ceea ce 
este înăuntru de ceea ce este în afară, împărțind şi delimitând 
cu precizie; pe de altă parte însă pune în același timp în relație, 
îndeplineşte o funcţie de schimb cu exteriorul, fie funcția de 
secreție, fie cea de absorbție. O funcție analogă îndeplinește 
la nivel psihic eul, un soi de „piele psihică“: separă ceea ce se 
referă la subiect de ceea ce se referă la spaţiul extern. Pielea 
îl delimitează pe individ, distingându-l ca unitate de sine stătă- 
toare, şi totodată îi asigură comunicarea cu exteriorul, exact 
cum face şi structura psihică a eului. 

Omul în ansamblu, atât ca trup cât şi ca individ, poate fi 
reprezentat şi prin imaginea unei Case care are propriul ei peri- 
metru, are ziduri, uși, ferestre, diferite încăperi în care sunt 
îndeplinite diferite funcții. 

Inima, situată în centrul circulației sângelui, punct de ple- 
care şi de sosire al traiectului sangvin, este prin tradiţie legată 
de imaginea Soarelui, în jurul căruia se mişcă sistemul nostru 
planetar, de centrul cercului la care ajung şi de la care pleacă 
razele ce duc la circumferință, de Vara în care se culeg roadele 
unui ciclu productiv încheiat şi se pregăteşte ciclul viitor. Inima 
poate fi pusă în relaţie cu figura fabuloasă a Eroului, inimă 
ideală a povestirii; sau cu cea a Împăratului — centru ideal al 
împărăției; cu Leul, în calitate de „rege al animalelor“ ori cu 
Calul ca energie instinctivă ce galopează ritmic. 

Păsările, mijlocitori aerieni între cer şi pământ, precum şi 
toate „călăuzele“ din basme, figurile mercuriale care îi con- 
duc pe protagoniști dintr-un loc în altul, pot fi apropiate 
simbolic de funcţia pulmonară. 

Arborii şi pădurile pot reprezenta, pe de o parte, omul în 
general şi inconştientul său, dar pot fi similare, într-o perspec- 
tivă reductivă, şi firelor de păr ale corpului, care își afundă rădă- 
cinile în „solul“ stratului cutanat și se înalță către cerul-aer. 


CAPITOLUL 8 


Basmul și boala 


Dacă vom considera starea de sănătate drept un fel de echi- 
libru armonios între diversele organe și funcții, putem să vedem 
în boală o ruptură a acestui echilibru. 

Așa se face că medicina tradiţională chineză a înțeles diver- 
sele tulburări şi „simptomele“ ce le corespund drept produse 
finale, deja manifeste, ale unei stări interne mai generale de 
dezechilibru între principalele funcţii organice (şi îndeosebi la 
nivelul încărcăturii energetice, yin şi yang). 

Suprasolicitării unei anumite funcții trebuie în mod necesar 
să îi corespundă, într-un asemenea cadru, o reducere a funcției 
complementare: unui exces de yin pe un anumit canal îi cores- 
punde o carenţă de yang pe canalul complementar şi viceversa. 
În această tradiţie medicală terapia se efectuează conform logi- 
cii reechilibrării încărcăturilor de energie, prin stimularea func- 
țiilor inhibate şi calmarea celor excitate. 

Această viziune asupra bolii se traduce în mentalitatea occi- 
dentală în termeni de hiperfuncție și hipofuncţie a unui organ 
sau de hiper, respectiv hipoactivitate a sistemului nervos sim- 
patic şi parasimpatic. 

Dacă pătrundem în domeniul psihologiei, putem observa 
alterările stărilor sufleteşti conform aceluiași model al exce- 
selor și carențelor. 

Medard Boss, de pildă, vorbeşte de „două moduri tipice de 
îmbolnăvire“ fizică şi psihică: unul cauzat de suprasolicitarea 

unui anumit „mod de a exista“, care devine unic și e singurul 
adoptat în abordarea lumii, celălalt cauzat de excluderea unui 
anumit „mod de a exista“ din dinamica existenţială. Ne putem 
face o idee despre aceste două posibile modalităţi de alterare 
a mersului firesc al existenţei imaginându-ne, de exemplu, un 
subiect care înfruntă lumea exclusiv şi întotdeauna în manieră 
activ-agresivă, suprasolicitând această modalitate în așa măsură 
încât nu-şi acordă niciodată o clipă de răgaz, nu trăieşte nici- 
odată momente de relaxare, de pasivitate şi de receptivitate, 
și imaginându-ne, dimpotrivă, un subiect care ar fi totdeauna 
dispus doar să cedeze și să accepte, care nu-și exprimă nici- 
odată părţile active şi agresive ale personalităţii sale. În ambele 
cazuri ne găsim în fața unui „dezechilibru“, prin exces sau prin 
lipsă, al funcţiei active sau receptive. 

Într-un sens mai general, putem privi boala ca suprasoli- 
citare a anumitor funcţii și insuficiență a altora. Echilibrul 
general între diversele funcții, armonia dintre ele nu mai sunt 
posibile ori de câte ori apare un exces sau o carență de activitate 
a uneia dintre acestea. Dincolo de forma specifică pe care o 
poate lua manifestarea exterioară a acestei alterări (simptomul), 
problema se află în amonte: în starea generală de dezechilibru. 

Într-un capitol precedent evocam posibilitatea de a corela 
evenimentele fizice, psihice şi sociale care au loc în contextul 
existenţial al unui individ într-un anumit moment, cu scopul 
de a surprinde unitatea procesului în act şi semnificaţia sa. 
Acest lucru este cu deosebire important atunci când modifi- 
carea în curs dobândeşte caracteristici de „boală“, deoarece în 
acest caz numai înțelegerea semnificației generale a transfor- 
mării care se petrece şi a direcţiei în care aceasta evoluează 
poate oferi un fundament solid pentru o intervenţie terapeutică. 

Cu alte cuvinte, dacă privim boala ca pe o ruptură a echi- 
librului psihofizic general, datorată carenţei sau excesului de 
activitate a unei funcţii, în măsura în care vom înţelege exact 
care este funcția alterată și în ce direcţie a fost ea alterată (prin 

exces sau prin insuficienţă) se va putea stabili tipul cel mai 
oportun de intervenţie. 

Să ne imaginăm, de pildă, un subiect care suferă de hiper- 
tensiune, care duce o viaţă extrem de stresantă, exploatându-şi 
mereu la maximum energiile, care acumulează mânie şi iritare, 
fără a le exprima pe faţă, care visează incendii în spaţii închise 
(e un cadru general destul de obişnuit pentru situaţia de viaţă 
în care se află multe persoane hipertensionate). Putem să ghi- 
cim sensul general a ceea ce se petrece cu acest individ și să-l 
reprezentăm prin imaginea unei „oale cu presiune care stă pe 
foc, cu supapa de siguranţă înfundată“. Această imagine, pro- 
dus al fanteziei, are o semnificaţie simbolică similară celei a 
fenomenului în curs de desfășurare pe plan organic prin creş- 
terea tensiunii arteriale, pe plan psihologic prin acumularea de 
„emoţii înfocate“ care nu își găsesc o cale de exprimare, iar 
în universul oniric prin vise în care subiectul se vede prins în 
capcană într-un spaţiu închis, invadat de flăcări. 

Imaginea înfăţişează şi riscurile pe care le poate comporta 
această stare de lucruri, sugerând de asemenea operaţiile ce pot 
fi executate pentru a se evita dezastrul (bunăoară, deschiderea 
supapei de siguranță). 

În raport cu tabloul imaginar pe care l-am descris sunt 
analoge și își au rostul lor, chiar dacă intervin pe planuri diverse 
şi par situate la mare distanţă între ele, atât luarea de sânge 
practicată de lecuitorii din vechime, cât și tehnicile contem- 
porane de deblocare a exprimării sentimentelor refulate. 

Dat fiind că imaginarul este una din numeroasele forme de 
exprimare ale acestui proces psihofizic aflat în continuă evo- 
luţie care e existența omenească, ne putem aştepta ca produc- 
ţia imaginară a unui individ la un moment dat să oglindească, 
în limbajul care îi este propriu, ceea ce i se întâmplă acestuia, 
atât pe plan organic, cât şi psihologic. 

Ne putem așadar aștepta ca basmul pe care îl inventează 
un subiect înt-un anumit moment al existenţei sale să aibă o 
foarte strânsă legătură cu starea lui psihofizică generală. 

Basmele prezintă întotdeauna probleme: plecând de la 
descrierea unui anumit echilibru, ele înfățișează apoi criza şi 
parcursul de căutare a unui nou echilibru. Starea „acută“ de 
boală are multe în comun cu momentul de „criză“ din basm: 
vechiul echilibru s-a sfărâmat, iar cel nou nu a fost găsit încă. 

Putem vedea basmul ca pe o transpunere în imagini a acelui 
proces care pornește de la starea de sănătate, trece prin boală 
şi ajunge la vindecare. Basmul ilustrează în momentul său de 
„criză“ un fel de „simptom acut“ al bolii, însă în complexul 
povestirii ne descrie şi cum s-a produs boala, și cum se poate 
ea vindeca. 

Basmul ne prezintă la final o situaţie diferită de cea inițială: 
s-au schimbat personajele, s-au schimbat şi raporturile dintre 
ele. Echilibrul inițial era precar, încheierea ne arată un tablou 
mai favorabil decât cel de debut. În mod analog, starea fizică 
generală a unui individ care va fi peste puțin timp afectat de 
o boală nu poate fi cu siguranță una excelentă, altfel ar lipsi 
toate premisele care fac posibilă apariţia tulburării. Explozia 
acută a unei boli poate părea un eveniment neașteptat, în reali- 
tate însă are nevoie de o fază de pregătire în care apărarea indi- 
vidului a slăbit sau mecanismele centrale de reglare s-au alterat, 
sau eficiența funcțională a sistemului este scăzută, chiar dacă 
nu apar deocamdată semne uşor de identificat. Tot astfel, în 
basme, catastrofele nu survin niciodată pe neaşteptate: premi- 
sele lor erau deja prezente, într-o formă oarecare, în narațiunea 
precedentă. 

Un proces de vindecare nu se încheie niciodată cu o 
completă restitutio ad integrum: lucrurile nu se pot întoarce 
la starea lor precedentă, fie şi numai pentru că acum includ şi 
experiența traversată. Aceasta nu exclude posibilitatea ca 
echilibrul final să fie superior celui inițial, dimpotrivă: după 
cum la sfârşitul unui basm protagoniștii trăiesc mai fericiți 
decât erau la început, şi rezolvarea unei tulburări organice poate 
duce la o stare de bine mai solidă decât cea precedentă apariţiei 

bolii. Boala poate fi o „ocazie“ de a atinge o stare de sănătate 
mai echilibrată decât înainte, în sens general. 

Am văzut că basmele ne prezintă modele de interferență 
pozitivă şi negativă între forţele care intră în joc. În medicina 
chineză există așa-numitele cicluri ale „distribuţiei“ şi 
„regenerării“. Diversele organe şi funcţii se influențează, adică, 
unele pe altele, în mod benefic sau dăunător. 

În „ciclul generării“ bunăoară, ficatul ajută inima, aceasta 
ajută stomacul, care la rândul său ajută plămânii și aceştia rini- 
chii, care acţionează asupra ficatului, făcând să se închidă cercul. 

În „ciclul distrugerii“, o proastă funcţie renală afectează 
inima, care are influenţă asupra plămânilor, iar aceştia asupra 
ficatului, ficatul asupra stomacului şi stomacul asupra rini- 
chilor. Chiar dacă preferăm să înţelegem aceste cicluri în sens 
exclusiv simbolic, putem sesiza indicarea unei influenţări reci- 
proce a funcțiilor. 

În basme e foarte vizibil că de alianța și de opoziţia perso- 
najelor depind sorții poveștii şi sfârşitul ei fericit. Suferințele 
Cenuşăresei sunt cauzate de persecuțiile maşterei şi ale 
surorilor vitrege, în timp ce cu ajutorul Zânei ea reuşeşte să 
meargă la balul unde îl va întâlni pe Prinț... Fiecare protagonist 
al unui basm îşi are rețeaua proprie de alianţe, unele dintre ele 
hotărâtoare, precum și seria proprie de inamici, nu toţi la fel 
de periculoși. 

Ne putem pune întrebarea dacă aceste descrieri simbolice 
de relaţii favorabile şi defavorabile între diversele personaje 
ale basmelor nu corespund cumva unor modele de interacțiune 
pozitivă sau negativă între diversele funcţii psihologice și între 
cele organice. 


CAPITOLUL 9 


Basmul și terapia 


Îi cer unui pacient să născocească un basm. În majoritatea 
zdrobitoare a cazurilor îmi povesteşte un basm care se termină 
rău sau care se poticneşte la un moment dificil şi nu mai 
reuşeşte să înainteze către o încheiere fericită. 

De ce oare? 

Dacă e adevărat că imaginarul reproduce simbolic în basmul 
inventat starea psihofizică a subiectului povestitor, e destul de 
rezonabil să se întâmple așa ceva. 

Un individ care cere ajutor unui terapeut se găseşte într-o 
situaţie dificilă, din care nu prea ştie să iasă cu puterile sale, 
altminteri n-ar solicita un ajutor din afară. Într-un anume fel, 
basmul său, basmul vieţii sale, se află în acel moment la un 
punct critic şi nu mai reuşeşte să meargă înainte către sfârşitul 
fericit: e bine deci să-şi găsească un aliat. 

Viaţa ne pune continuu în față probleme de rezolvat, ne 
aduce înaintea unor obstacole ce trebuie depășite, în situații 
neplăcute, din care e greu uneori să ieşim. Viaţa este simbolic 
un continuu basm, mai bine zis „o mie și una de basme“ care 
încep şi se încheie, sau basme care se desfăşoară concomitent, 
în ritmuri diferite şi uneori se împletesc între ele. Toate acestea 
sunt fireşti şi inevitabile. Nu există nici o viaţă în care totul să 
meargă numai bine mereu, după cum nu există nici un basm 
în care totul să meargă totdeauna numai bine. 


BASMUL ȘI TERAPIA / 95 


Şi nu există „terapie preventivă“ care să ne poată păzi de 
evenimentele neplăcute sau de adversităţile vieții. Ceea ce 
putem spera este doar să reuşim într-un fel să depăşim 
momentele critice şi să ne urmăm drumul. 

Ceea ce sună ciudat în basmele povestite de mulți pacienți, 
ceea ce sună nefiresc unei „urechi de copil“ este ca basmul să 
se oprească în loc. Protagonistul este într-o situaţie dificilă şi 
atunci... atunci nu se mai întâmplă nimic! 

Narațiunea clasică a unui basm curge fără opinteli de la un 
episod la altul şi duce, trecând prin mii de lovituri de teatru, 
la un final fericit. Aceste „poveşti bolnave“ nu reuşesc. Sunt 
basme care se blochează, care se opresc în loc într-un moment 
critic şi nu mai reuşesc să meargă mai departe. Adevărata 
problemă nu constă în prezenţa dificultăţilor, pentru că ele fac 
parte din dezvoltarea firească a poveştii, ci din incapacitatea 
momentană a Protagonistului de a le depăși. 

Acesta este de altfel adevăratul obiect al psihoterapiei: este 
tema în legătură cu care pacientul cere ajutor. Această cerere 
justificată de ajutor, care vine din partea pacientului, nu poate 
privi niciodată soluţia „directă“ a unei probleme externe, față 
de care psihoterapeutul e prin definiţie neputincios; se poate 
referi doar la ajutor pentru găsirea propriilor capacități de a 
ajunge la o soluţie. 

Georg Groddeck spunea: „Natura vindecă, medicul tra- 
tează“, înțelegând prin asta că adevărata putere de însănătoșire 
se află în subiect. Natura e cea care produce boala, după cum 
tot natura produce şi vindecarea, medicul se mărginește la 
stimularea forțelor naturale de autovindecare pe care pacientul 
le deţine, solicitându-le să acționeze pentru a depăşi blocajele 
şi obstacolele. 

În ce mod poate fi oare utilizat în acest sens basmul, în 
contextul unui proces terapeutic? 

Basmul este în primul rând 
instrument de cunoaștere 


Basmul născocit de pacient furnizează un soi de „foto- 
grafie“ precisă, completă şi detaliată a frământărilor sale inte- 
rioare. Mai mult, oferă o imagine în mișcare, un „film“ care 
înfăţişează forţele care intră în joc gi relaţiile dintre ele, care 
redă problema în chestiune în toată dinamica ei şi indică unde 
anume s-a intrat în impas. Basmul ne îngăduie să cunoaștem 
multe elemente pe care altminteri ar fi fost greu să le identi- 
ficăm doar prin comunicare verbală. Este într-un fel ca atunci 
când unui medic i se pun la dispoziţie radiografiuile sau analiza 
sângelui pacientului. 

Comunicarea verbală are loc în mod normal pe planul 
conștiinței subiectului (în afară de metaforele lingvistice, lapsu- 
suri şi vise, care ne permit să aruncăm o privire şi asupra pro- 
ceselor inconștiente). 

Basmul, în schimb, fiind un produs imaginar fantastic, 
izvorăşte dintr-o lume care se situează între conştiinţă și incon- 
ştient. Basmul este un produs intermediar între comunicarea 
verbală şi un vis. În structura lui sunt reproduse nu numai dina- 
micile conştiente ale autorului, ci şi cele inconștiente, mult mai 
interesante pentru a aplica o psihoterapie. 


În al doilea rând, producţia imaginară 
reprezintă în sine un moment terapeutic 


Tulburarea organică (mai mult decât simptomul psihic) se 
prezintă conştiinţei subiectului afectat de ea ca un eveniment 
incomprehensibil, ce se petrece în interiorul lui, dar iese de sub 
controlul său şi nu depinde de voinţa sa. 

Aceasta este o caracteristică a fenomenului pe care îl numim 
„boală“: un eveniment care se petrece în noi, dar a cărui semni- 

ficaţie n-o înţelegem şi în fața căruia ne simţim neputincioşi. 
În special în cazul unei maladii fizice, simptomul în sine i se 
prezintă de cele mai multe ori subiectului afectat drept „mut“ 
în privința semnificaţiilor, referindu-se la trupul său și la acea 
sferă a proceselor organice care se află cel mai departe de 
conștiință şi de controlul său voluntar. 

Un ulcer, bunăoară, e un proces patologic care se petrece 
în stomacul unui anumit subiect, asupra căruia acesta nu are 
nici o posibilitate de control voluntar şi în faţa căruia tot ce 
poate face este să caute ajutor în afară. Simplul act de a traduce 
acest „eveniment-boală“, care se petrece pe terenul corpora- 
lităţii, într-un basm, într-o povestire dotată cu sens inteligibil 
şi având o conflictualitate manifestă, înseamnă deja un pas 
înainte pentru a-l face accesibil conştiinţei. 

Basmul pacientului cu ulcer este un produs intermediar, 
care reprezintă, prin mijlocirea unor imagini mentale (inerente 
sferei psihice), un proces organic (care priveşte sfera corpo- 
ralităţii). Imaginarul reprezintă acea „lume intermediară“ ce 
reflectă procesele de la nivelul biologic inferior, prin forme 
psihice simbolice accesibile conştiinţei. 


În al treilea rând, producţia imaginară 
deschide o cale de intervenţie asupra 
tulburărilor fizice și a celor psihice 


Dacă e adevărat că scenariul izvorât din fantezie reproduce 
în mod simbolic procesele fizice și psihice aflate în desfășurare, 
atunci e rezonabil să ne gândim că o modificare a producției 
imaginare va comporta efecte analoge asupra acestor procese. 

Pornind de la ipoteza că există între corp şi psihic o legătură 
extrem de strânsă, care face ca unei anumite stări fizice şi psi- 
hologice să-i corespundă un anumit produs imaginar, rezultă 

că modificarea stării psihofizice va comporta o modificare a 
produsului imaginar şi, invers, o transformare a imaginarului 
va comporta o transformare psihofizică. 

Ajunși aici, se pune problema: cum să solicităm o modi- 
ficare pozitivă în imaginar? 

Spuneam că principala caracteristică pe care am întâlnit-o 
în basmele inventate de mulți dintre pacienţii mei era oprirea 
într-o situaţie dificilă. Putem încerca atunci să stimulăm în pri- 
mul rând depășirea impasului, pentru a permite naraţiunii să 
continue și să se orienteze către o formă de soluție pozitivă. 


Cum facem această solicitare? 


Basmul prezintă o structură internă foarte coerentă şi dotată 
cu o logică proprie, care face ca personajele să se comporte 
într-un anumit fel, să intre într-un anumit tip de relații și să 
determine astfel ca evenimentele să se petreacă aşa cum sunt 
descrise. 

Un prim pas ar putea fi acela de a clarifica logica internă 
a basmului. 

Acest lucru poate fi realizat, bunăoară, cerându-i pacientului 
să reparcurgă, „mergând înapoi“ cu fantezia, povestea fiecărui 
personaj implicat în naraţiune la momentul apariției impasului. 

Din povestea completă a fiecărui personaj al basmului reies 
motivațiile care l-au animat, scopul pe care îl urmărește, eveni- 
mentele precedente care l-au făcut să acţioneze în felul res- 
pectiv. Odată clarificate la nivel fantastic dinamicile interne şi 
relaţionale care îi leagă între ei pe eroii povestirii, va fi mai 
uşor să surprindem acele elemente care, modificându-se, ar 
îngădui o dezvoltare diferită a basmului. 

O altă posibilitate de depășire a impasului în care se află 
narațiunea o constituie apariția unui nou personaj, metodă 
clasică de soluționare a crizei în basmele tradiţionale. 

„Prinţul zăcea încătuşat în pivniţa castelului, când...“, iar 
aici apare un nou personaj care reuşeşte să-l elibereze sau să-i 
dea indicaţiile adecvate pentru a se elibera. Necazurile Cenu- 
şăresei sunt rezolvate de intervenţia Zânei, cele ale Scufiţei 
Roșii de sosirea Vânătorului ş.a.m.d. 

Dacă ne gândim că imaginarul are infinite posibilităţi crea- 
toare, figurile care apar în poveste în momentul impasului sunt 
oricum un evantai de personaje extrem de redus în raport cu 
posibilitățile. 

Putem spera, de pildă, că prin apariţia unui nou personaj 
aliat, prin intrarea în joc a unei noi forţe, situaţia s-ar putea 
debloca şi ar deveni posibilă o rezolvare. 

Poate să apară o figură care să opereze o compensare pozi- 
tivă în raport cu figurile negative deja prezente sau care să 
rezolve dezechilibrele, sau pur şi simplu să schimbe prin pre- 
zenţa ei regulile de joc, permițând o redistribuire a rolurilor. 

La nivel simbolic, acest lucru echivalează cu a face apel 
la una din forțele interioare ale subiectului autor al basmului, 
o forță care nu este operantă la momentul respectiv dar care, 
odată trezită, ar putea să-i îngăduie să-şi rezolve problemele. 

După depășirea impasului, basmul înaintează spontan şi, 
chiar dacă se mai blochează pe parcurs, ajunge până la urmă 
să se încheie cu bine. Aceste evoluţii ale povestirii imaginare 
pot reprezenta modele de interacțiune dinamică între forţele 
psihologice și fizice aflate în joc, care permit în final recon- 
stituirea echilibrului psiho-fizic. 


Astfel, imaginarul constituie un soi de „laborator expe- 
rimental““, în care pot fi încercate diverse combinaţii. 

Dat fiind că structurii imaginarului îi corespunde o struc- 
tură psihofizică analogă, modelul optim proiectat de fantezie 
constituie un fel de indicator de parcurs ce trebuie urmat 
pentru a regăsi starea de bine. 

Am observat că, de multe ori, însuşi procesul vindecării 
demarează spontan în momentul în care a fost găsită soluţia 
problemei reprezentate la nivel imaginar. Acest lucru se întâm- 
plă indiferent de legăturile pe care le poate face autorul între 
elementele simbolice ale povestirii şi elementele concrete ale 
vieţii sale reale. 

Dimpotrivă, o interpretare intempestivă a basmului, care l-ar 
face pe autor să pună în relație dramatismul exprimat în poves- 
tirea imaginară cu cel al situației sale reale, mai înainte ca el 
să fi întrevăzut o soluţie a conflictului, riscă doar să blocheze 
producţia imaginativă. Atâta vreme cât subiectul nu vede legă- 
turi între basmul său şi realitatea pe care o trăiește, el se simte 
liber să acţioneze pe planul imaginaţiei, fără să recurgă la cen- 
zurări care acţionează în mod normal asupra proceselor sale 
psihice conștiente. 

Prin urmare, pe parcursul întregii faze de „inventare“ a 
basmului, de prezentare a problemei şi de căutare a soluţiilor, 
e oportun să se utilizeze lucrul asupra imaginarului ca activitate 
de sine stătătoare, fără a furniza „interpretări“ în calitate de 
psihoterapeuti şi fără a încerca să se descopere interpretări, în 
calitate de autori, fără să se caute prea multe conexiuni între 
ficţiune şi realitate. 

Legătura dintre ficţiune şi realitate se poate dovedi în 
schimb extrem de utilă într-o a doua fază: atunci când a fost 
deja găsită soluţia, la nivel imaginar. În acest punct, conştien- 
tizarea semnificaţiilor simbolice ale basmului şi, mai ales, ale 
modalităţilor de soluţionare găsite pot servi orientării conştiente 
a comportamentului. 

A încerca să înțelegem sensul simbolic al unei tulburări 
organice, a-i vedea direcția şi posibila soluţie în termeni de 
„semnificație“, înseamnă a nu o considera un simplu proces 
fizic, străin de subiect ca entitate care e totodată simţitoare şi 
gânditoare, ci a încerca mai degrabă să o aducem la nivelul 
unui „parcurs interior de căutare a unui nou echilibru“. 


CAPITOLUL 10 


Pădurea fermecată 


Prima discuţie cu Giovanni, un bărbat de 33 de ani, de 
profesie topometru, necăsătorit. Problema care l-a făcut să soli- 
cite o terapie psihosomatică este o alopecie, o cădere bruscă 
a părului pe zone întinse, care s-a manifestat în decursul ulti- 
melor şase luni. Părul începuse să-i cadă treptat, formându-se 
mici insule golașe ici şi colo, care se înmulţiseră şi se întin- 
seseră cu repeziciune, transformându-se în ceea ce Giovanni 
numeşte „o cădere continuă“, o „catastrofă ecologică“. 

În ce privește alte tulburări, Giovanni mai suferise de 
eczeme ale mâinilor, ce apăreau şi dispăreau, fără nici o 
legătură cu diversele tratamente. Își aminteşte că încă de mic 
avusese unele eczeme, dar apăruseră numai sporadic şi fuseseră 
de scurtă durată. Ultima dată când avusese „nişte pete roşii 
care usturau“, fusese cu circa şase-șapte luni mai înainte, exact 
pe vremea când începuse să-i cadă părul, dar petele dispăruseră 
de la sine după vreo trei săptămâni. 

În ultimii ani, Giovanni trecuse prin câteva episoade de 
„absenţă“, care îi făcuseră pe medici să suspecteze o epilepsie. 
Din examenul traseelor cerebrale rezultaseră foarte ușoare 
alterări, care nu permiteau un diagnostic precis. Giovanni 
fusese totuși tratat cu medicamente ușoare, iar episoadele de 
absență se împuţinaseră. 

În perioada când îi apăruseră eczema pe mâini şi primele 
zone de alopecie, cu circa şase luni mai înainte, avusese şi nişte 

episoade de ameţeală, care îl speriaseră foarte tare. Spune Gio- 
vanni: „era ca şi cum s-ar fi iscat un vânt care mă lua pe sus, 
un vânt în capul meu“. Ulterior, frecvența acestor episoade a 
scăzut, însă ele au mai apărut din când în când. 

În ultima vreme, Giovanni a suferit și de dificultăţi de 
erectie, nu grave, însă care vin să se adauge unei constante dimi- 
nuări a apetitului sexual, manifestate pe parcursul ultimilor ani. 

Familia de origine a lui Giovanni e compusă din tatăl lui, 
mama şi O soră cu şase ani mai mică decât el. 

Mama este descrisă ca o femeie destul de rece şi distantă, 
foarte controlată și foarte organizată, care a căutat întotdeauna 
să-şi țină fiul închis între zidurile casei. „O existenţă, sigur, foarte 
comodă“ spune Giovanni, „în casă totul mergea ca pe roate, ele- 
gant şi bine organizat, numai că viaţa adevărată era în afara casei“. 

Oricum, nu-şi aminteşte să fi avut ciocniri deosebite cu 
membrii familiei şi se simte destul de în largul lui în atmosfera 
de acasă. 

Tatăl lipseşte foarte des. Giovanni nu-i citează figura ca 
foarte semnificativă pentru el din punct de vedere afectiv, ci 
mai curând ca pe un reper moral. Tatăl e foarte stimat în mediul 
lui ca persoană așezată, la care toți vin să-i ceară sfaturi. 

Cu sora lui are relaţii bune, însă extrem de superficiale: dată 
fiind diferenţa de vârstă dintre ei, nu au avut niciodată interese 
comune. 

Îşi aminteşte că era un copil foarte vioi şi neastâmpărat, 
mereu dojenit de mamă pentru că era „focul viu în el“, cum îi 
spunea mama. 

„Pe urmă, după ce am mers la şcoală, a trebuit să mă con- 
trolez şi am devenit o fire tot mai închisă. Să tot fie vreo zece 
ani de când nu mă mai înflăcărez.'“ 

Nici vorbă de vreo „înflăcărare“: încă de la prima discuţie, 
Giovanni se prezintă ca un tânăr extrem de controlat, chiar prea 
controlat, întâmpină dificultăți în a-şi exprima emoţiile şi chiar 
în a intra în contact cu ele. 

Mărturiseşte că de când era copil n-a mai plâns, nu se înfurie 
şi nu ridică glasul. Mai ales în ultimii ani, de când a început 
să lucreze la firma tatălui său, a luat o atitudine tot mai serioasă 
şi mai rezervată, excluzând orice manifestare emotivă. 

După terminarea studiilor, Giovanni lucrase o vreme în 
străinătate, apoi a revenit în Italia şi a preluat în firmă locul 
tatălui său, care intenţiona să se retragă din afaceri şi să mai 
He doar consultant. 

Viaţa i se concentrase din ce în ce mai mult pe muncă, dând 
la o parte toate celelalte activităţi. 

Pe vremuri mergea des la munte, îi plăcea să stea în aer 
liber, să facă plimbări în pădure, practicase cu mult entuziasm 
alpinismul. Acum n-a mai ieșit din oraș de multă vreme. 

De trei ani are o relaţie stabilă cu o fată şi se îndreaptă în 
direcția căsătoriei. Fata îmi este descrisă ca fiind inteligentă 
şi aşezată, dar foarte puţin pasională. Sub anumite aspecte îi 
amintește de propria mamă. Au o relație liniștită, care n-a trecut 
niciodată prin probleme grave, dar pe care o simte ca fiind 
foarte nesatisfăcătoare din punct de vedere sexual. 

Cu ceva vreme mai înainte, circa opt luni, Giovanni a avut 
o relaţie sentimentală despre care spune: „A fost cât pe aci 
să-mi dea viaţa peste cap“. Se dusese să se antreneze o săptă- 
mână la munte cu vechii tovarăşi de alpinism. Vremea urâtă 
îi împiedicase să facă escaladările prevăzute şi antrenamentul 
se transformase într-o serie de plimbări prin pădure. În grup 
era şi o fată care se interesa de culesul plantelor. Între ei s-a 
născut pe dată o relaţie extrem de pasionată şi de antrenantă, 
inclusiv din punct de vedere sexual. 

Giovanni spune: „Mă gândisem să dau dracului tot, munca, 
logodnica, firma familiei şi să rămân cu ea în pădure. Din feri- 
cire, mi-am revenit la timp“. 

Giovanni se speriase foarte tare de impetuozitatea propriilor 
sentimente, care riscau să-i dea peste cap rutina monotonă a 
existenţei. Dăduse iute bir cu fugiţii: se întorsese acasă, își 

reluase viaţa de până atunci fără s-o mai caute niciodată pe fata 
pădurilor care, din câte spuneau prietenii, rămăsese cu inima 
zdrobită. 

În momentul de față nu vedea probleme deosebite în viaţa 
lui, în afară de simptomele de ordin fizic şi de o anumită lipsă 
de entuziasm general, atât la lucru, cât și în viaţa privată, ceva 
ca o scădere considerabilă de energie. 


Basmul 


Redau versiunea integrală a basmului inventat de Giovanni: 


A fost odată un Prinţ care trăia în castelul lui. Castelul 
de Sticlă. Era un palat somptuos, cu nenumărați servi- 
tori. Pereţii erau din sticlă și turnurile la fel. Prinţul trăia 
acolo cu toată curtea, cu sfetnicii şi şambelanii lui. Dar 
Prinţul se plictisea. Unica lui distracţie era să cutreiere 
călare. Într-o bună zi află că dincolo de palatul regal, 
la marginea îndepărtată a împărăției, se întindea o på- 
dure fără capăt — Pădurea Fermecată. Nimeni n-avea 
voie să se apropie de locul acela. 

Prinţul era curios din fire şi de aceea se ducea de multe 
ori pe ascuns să admire pădurea: era un spectacol minu- 
nat, o întindere imensă de copaci stufoşi şi înalți, cât ve- 
deai cu ochii. 

Prințul tare mult îşi dorea să pătrundă în pădure, dar 
Marele Sfetnic îi spusese că nu trebuie să se apropie de 
ea. Interdicția data de multe veacuri, din vremea tatălui 
său şi a tatălui tatălui său: nimeni nu putea să pătrundă 
în Pădurea Fermecată. 

Într-o bună zi, Prinţul nu mai putu să reziste ispitei și hotărî 
să încerce să pătrundă în pădure. Intră şi simţi sub pi- 
cioare pământul cald și moale. Pământul era cald și 

acoperit de mușchi şi de rouă, copacii erau falnici și 
stufoși. Și merse el ce merse prin pădure. La un moment 
dat auzi un susur. Era un susur ce abia se auzea, care 
creștea mereu și se răspândea în pădure şi curând deveni 
un vacarm. 

Prințul băgă de seamă cu spaimă că vorbeau copacii, 
care strigau cu toţii, într-o limbă necunoscută lui. Zgo- 
motul creştea mereu şi devenea insuportabil. Copacii se 
mişcau, iar Prinţul îşi dădu seama că şi ei erau calzi şi 
că își mișcau crengile, atingându-l cu frunzele. 

Prințul fu cuprins de panică, nu mai suporta zgomotul 
îngrozitor și se temea că o să-l înhaţe şi o să-l prindă la 
mijloc, să nu-l mai lase să iasă şi să-l strivească. 
Începu să fugă și iar să fugă ca un nebun, închise ochii 
ca să nu mai vadă și îşi astupă urechile ca să nu mai audă, 
dar se porni o vijelie care amenința să spulbere totul. 
Disperat, Prinţul începu să alerge şi să lovească din fugă 
copacii și, cum îi lovea, copacii cădeau și cădeau, iar 
el alerga mai departe orbeşte şi auzea cum se prăvale 
pădurea în jurul lui, în vreme ce pământul i se răcea sub 
picioare. 

În cele din urmă ieși din pădure și se întoarse la Castelul 
de Sticlă. Cu sufletul la gură, încuie poarta cea grea și 
își jură să nu mai pună niciodată piciorul în Pădure. 


Observații 


Putem observa că basmul acesta se sfârşeşte rău sau, cel 


puţin, se opreşte într-un punct fără să fi găsit vreo soluţie. 


Giovanni îmi spune că la sfârșitul basmului toți sunt 


nefericiți: Prințul pentru că e încă speriat şi închis în castelul 
cel rece; Sfetnicul deoarece e îngrijorat de cele petrecute; 
Pădurea fiindcă e aproape distrusă. Însă există o înlănţuire 

logică a evenimentelor care face necesar ca lucrurile să stea 
exact aşa cum stau. Giovanni nu vede nici o soluţie posibilă, 
credibilă, de a ieși din impas: simte că în basm aşa este şi că 
nu poate fi altfel. 


Există o fractură netă între „două lumi“: Lumea Castelului, 
în care sunt concentrate toate personajele umane (Prinţul, 
Marele Sfetnic şi Curtea), cu viaţa sa rece şi ordonată, însă lip- 
sită de creativitate (Giovanni spune: „în castelul Prințului nu 
cresc flori...“) şi Lumea Pădurii, cu elementele sale naturale, 
înzestrate toate cu căldură și cu vitalitate, care nu urmează o 
logică raţională (copacii vorbesc şi se mișcă), dar care se 
exprimă într-un limbaj diferit şi incomprehensibil. 

Între cele două lumi există o distanță şi o incomunicabilitate 
bazate pe vechi interdicții. Prinţul, eroul protagonist încearcă 
să medieze între cele două regnuri: din palat se duce în pădure, 
însă medierea lui nu reușește. 


Putem remarca aceeași fractură şi în viața reală a lui 
Giovanni. Pe de o parte, se află lumea muncii, a relațiilor ofi- 
ciale şi reci, a datoriei şi a convențiilor sociale, o lume rigid 
structurată şi lipsită de exprimări afective, iar pe de alta, lumea 
naturii, a pădurilor şi munţilor, a relaţiilor pasionate şi a senti- 
mentelor fierbinți. 

Şi în sinea lui Giovanni există o fractură între mintea lui 
rațională bine organizată şi foarte rigidă, o minte care nu lasă 
loc exprimărilor emotive, şi lumea lui afectivă şi sexuală, aban- 
donată de ani de zile, neliniştitoare, primejdioasă, de care e mai 
bine să se stea departe. 

Palatul bine organizat al Prințului, cu pereții săi de sticlă 
rece care despart şi împiedică orice contact, pare să dea o ima- 
gine foarte sugestivă a lumii raţionale a lui Giovanni, în timp 
ce pădurea plină de viaţă, de culoare şi de magie reprezintă 
simbolic lumea emotivităţii şi a inconştientului. 

La nivel organic, imaginea pădurii ne furnizează o reprezentare 
a părului de pe capul lui Giovanni, odinioară des şi abundent. 

În evoluţia povestirii, basmul prezintă o transpunere exactă 
în imagini a evenimentului aflat în curs la nivel organic: se 
prăbușesc copacii, cad firele de păr. Giovanni vorbea despre 
o „catastrofă ecologică“: pădurea e aproape distrusă, pământul 
se răceşte, „seva“ pământului nu mai ajunge la arbori, după cum 
nici circulaţia sangvină nu mai alimentează bulbii piliferi. 

Există o analogie simbolică între imaginea copacului ce iese 
din pământ şi se înalță, cea a firului de păr care creşte pe cap 
şi cea a unui gând care iese din inconştient la lumina conştiinţei. 


Când a mers prin Pădure, Prinţul s-a simţit invadat de 
panică: copacii se mișcau şi glăsuiau. Și Giovanni a fost cuprins 
de panică şi a fugit atunci când s-a apropiat de latura sa afectivă 
cea mai pasională și mai sexuală, de exemplu în cazul relației 
cu fata care cutreiera prin păduri. 

Copacii vorbesc o limbă necunoscută. Dezobişnuit de multă 
vreme să mai intre în contact cu zonele sale mai profunde, 
Giovanni nu le mai poate înțelege limbajul. Pe de altă parte, 
copacii din basm vorbesc prea mult şi prea repede, iar latura 
emotivă a lui Giovanni, neglijată multă vreme, se revarsă ame- 
titor în inconştientul lui. 

Prințul din basm se teme ca arborii să nu-l înhațe, ca 
pădurea să nu-l înghită. Spaima lui Giovanni, atunci când s-a 
pus în contact cu inconştientul său şi cu propriile pulsiuni a 
fost exact spaima de a nu fi copleșit și doborât. 


Succesiunea exactă a evenimentelor 


e Prinţul trăiește închis în castelul său rece, iar Giovanni 
ne spune că de ani de zile este tot mai închis în sine și 

mai rece din punct de vedere emoţional. Fractura dintre 
Castel şi Pădure este aici totală. 


e Prinţul iese ocazional din Castel şi merge călare. 
Giovanni trece prin stranii episoade de absenţă mentală, 
ca şi cum mintea lui ar înregistra pene de curent. 

e Apoi Prinţul se duce în pădure, la început agreabilă, caldă 
şi umedă. Giovanni îşi permite să se lase implicat într-o 
relaţie şi intră în contact cu laturile sale afective cele mai 
calde. 


+ Pădurea se zbuciumă şi vorbeşte, iar Prinţul e cuprins de 
spaimă. Giovanni se teme să nu fie doborât de contactul 
cu universul afectiv intern şi extern: „Relaţia aceea risca 
să-mi dea peste cap viața“, „simţeam că îmi pierd capul“, 
şi e şi el cuprins de spaimă. 

* Prinţul fuge închizând ochii şi astupându-şi urechile. 
Giovanni rupe brusc relaţia şi încearcă să-şi şteargă orice 
amintire despre ea. 

* În Pădure se iscă un vânt care riscă să doboare totul. 
Giovanni începe să aibă crizele de vertigo despre care 
vorbeşte ca de „un vânt care îmi suflă prin cap“. Vântul 
e legat simbolic de schimbare, de transformare, de răstur- 
narea lucrurilor. 


e Prinţul începe să lovească arborii cu mâinile. Giovanni 
prezintă o stranie „dermatită de contact“ pe palme. Petele 
roşii care îl ustură seamănă cu zgârieturile cu care s-ar 
alege o persoană care ar începe să pălmuiască nebunește 
trunchiuri de copac... La nivel simbolic, acele pete roşii 
usturătoare ce apar pe suprafaţa cutanată pot trimite la 
focul interior al pasiunii care încearcă să iasă la vedere prin 
pielea corpului, dat fiind că Giovanni își utilizează întreaga 
voință pentru a împiedica accesul acelor conţinuturi la 
conştiinţa eului său mental. 

e Copacii încep să se prăbușească. Giovanni începe să-și 
piardă părul şi în acelaşi timp încearcă să-şi alunge din 
minte acele gânduri, amintiri şi fantezii care ar putea ame- 
nința mersul ordonat al vieţii de până atunci. 


Corelaţia dintre elementele basmului şi cele ale realităţii 
poate părea atât de clară, încât s-ar zice că oricine o poate sesiza 
cu ușurință. Nu şi Giovanni însă. El pare să nu-și dea câtuşi 
de puţin seama de asemănările dintre basmul născocit de el şi 
povestea lui personală. 

Mai adaug o observaţie legată de feminin. În basmul acesta 
nu apar figuri umane feminine. Avem însă doi reprezentanți 
simbolici ai Femininului care, în basmul lui Giovanni, se opun 
unul altuia: Castelul şi Pădurea. 

Pe de o parte, avem Castelul: involucru, uter, casă, mediu pro- 
tector, dătător de siguranţă, însă înghețat. Să ne amintim cuvin- 
tele cu care Giovanni își descrie atât propria mamă, cât şi casa 
în care a crescut: „E rece, distantă, dar foarte bine organizată“. 
„Adevărata viaţă se desfăşura în afara casei“. Femeia pe care 
Giovanni şi-a ales-o ca parteneră este un calc al acestui model 
feminin: bine organizată, foarte rece şi cerebrală. După expe- 
rienţa din timpul vacanței, Giovanni s-a întors acasă precipi- 
tat şi, după cum spune chiar el, s-a „închis“ în relația de cuplu. 

De partea cealaltă, avem Pădurea: simbol al unui feminin 
mai arhaic, natural, cald, plin de vitalitate, dar şi dătător de 
neliniști şi virtual devorant. Imaginea se leagă simbolic de un 
aspect ancestral al femininului, al inconştientului, al corpora- 
lităţii organice şi al materiei în general. 

Marele Sfetnic din basm ţine locul unei imagini paterne: 
tatăl, nu însă ca figură afectivă, ci mai degrabă ca figură indi- 
catoare de norme sociale, de convenții și de interdicții al Super 
ego-ului. 

Lipsesc din acest basm atât figura Regelui, cât şi cea a 
Reginei, cu toate că Protagonistul continuă să fie un „Prinţ“. 

Din experienţa sa reală, Giovanni i-a perceput, atât pe tată, 
cât şi pe mamă ca fiind „absenţi din punct de vedere afectiv“. 
Nu deţine imagini pozitive solid structurate ale figurii paterne 
sau materne. Şi nu şi-a asumat încă pe deplin, în ceea ce îl 
privește, un rol Masculin în raport cu Femininul: cu logodnica 
lui trăieşte un fel de prelungire a relației cu mama. 


Amplificarea basmului 


Ajunși aici, îi cer lui Giovanni să dea viaţă, cu ajutorul ima- 
ginaţiei, fiecăruia dintre Personaje şi tuturor elementelor bas- 
mului şi să povestească întâmplările din punctul lor de vedere. 


Pădurea 

Pădurea era fermecată pentru că o Vrăjitoare Rea arun- 
case asupra ei o vrajă. Pe vremuri Pădurea era o pădure 
normală, fericită. Toti locuitorii împărăției se duceau să 
se plimbe prin ea, copiii se jucau acolo, iar bătrânii se 
odihneau sub copacii ei falnici şi erau cu toții mulțumiți. 
Vrăjitoarea era o bătrână stearpă care, invidioasă pe 
atâta fericire, a azvârlit într-o zi un blestem: „Fie ca 
nimeni să nu se mai poată apropia de pădure!" 
Copacii vociferaseră atât de tare fiindcă de veacuri nu 
mai puteau să stea de vorbă cu nimeni. Fiecare voia să-i 
spună Prințului povestea sa şi cu toții doreau să-i spună 
despre vrajă. Încercaseră să-l mângâie cu frunzele lor, 
fiindcă de veacuri nu mai puteau atinge pe nimeni şi 
poate că, da, incercaseră să-l rețină în mijlocul lor. dar 
numai pentru că legenda spunea că dacă un Prinţ cura- 
jos va avea curajul să petreacă în pădure o noapte 
întreagă, fără să fugă și fără să-și piardă minţile de 
spaimă, vraja s-ar fi destrămat şi totul s-ar fi întors la 
normal. Ce doreau Copacii era ca Prinţul să le dea 
ascultare şi să-i scape de sub puterea vrăjii. 

Marele Sfetnic 

Marele Sfetnic e foarte îngrijorat de ceea ce se petrecuse 
și se teme de alte primejdii, se teme ca nu cumva Prinţul 
să încalce interdicţia și să atragă alte nenorociri asupra 
împărăției. El nu vrea decăt ca lucrurile să se petreacă 
în ordine și linişte. Porunca de a nu intra în pădure s-a 
transmis de la tatăl tatălui său, el nu-i cunoaşte moti- 
vul, nu s-a întrebat niciodată care ar putea fi şi nici nu-l 
interesează. El nu discută ordinele, încearcă doar să 
evite daunele și, în ce-l priveşte, îl va descuraja în toate 
felurile pe Prinţ să se întoarcă în Pădure. 


Prințul 

Prinţul se simte complet blocat: nu se poate duce în 
Pădure, fiindcă se teme să nu-şi piardă mințile din cauza 
zgomotului şi să nu fie înghiţit de pădure, însă ar vrea 
să se ducă şi i se frânge inima la gândul că nu se va mai 
putea întoarce niciodată. Pe de altă parte, nu suportă 
nici gândul de a rămâne închis pentru totdeauna în Castel, 
unde moare de plictiseală. E foarte nefericit şi nu ştie 
ce să facă, nu mai are chef de nimic și îşi petrece zilele 
chinuindu-se, închis în camera lui. 


Castelul 

Castelul este destul de indiferent. S-a cam săturat să fie 
atât de rece şi de goi, ar vrea niște flori la ferestre, nişte 
plante ici şi colo, dar, pe de altă parte, nu poți să ştii, 
poate că plantele l-ar murdări, lipsindu-l de strălucirea 
lui perfectă, cristalină. Nu prea pune la inimă întâmplarea. 


Giovanni continuă să nu raporteze basmul povestit la 
propria persoană. În felul acesta poate vorbi liniștit despre 
toate personajele basmului şi despre reacţiile lor: vorbeşte des- 
pre ele cu multă spontaneitate, lucru pe care nu l-ar face dacă 

evenimentele basmului ar fi puse în legătură cu trăirile sale 
interioare, pentru că s-ar declanșa mecanismele de apărare. 

În ciuda faptului că Giovanni nu raportează basmul la 
situația lui, încărcătura de emotivitate şi de angoasă pe care o 
simte din pricina neputinței de a găsi o ieşire acestei poveşti 
este explicabilă doar în relaţie cu problemele care îl frământă. 

Reacţiile emotive pe care le prezintă el, în căutarea unei 
soluţii a basmului, sunt exact cele pe care le-ar încerca dacă 
ar fi să caute o soluţie pentru situaţia lui reală. Acest lucru îmi 
confirmă că basmul nu este de fapt o poveste oarecare, ci 
„povestea sa“, basmul vieţii lui actuale. 

Nu există nici o posibilitate de forţare artificială a situaţiei 
imaginare: Giovanni simte ca falsă şi necredibilă orice soluţie 
„logică“, dar nu şi „simțită“, care îi trece prin minte. 

„Sigur că s-ar putea ca Prințului să nu i se facă frică, să-şi 
petreacă toată noaptea în pădure şi totul s-ar rezolva“ îmi 
spune, „dar nu e adevărat, nu e posibil, lui îi e frică!“ 

Între timp se petrec schimbări în comportamentul real al lui 
Giovanni: e foarte neliniștit, apar observaţii critice asupra con- 
diţiei sale existenţiale actuale, deocamdată extrem de contra- 
dictorii și de confuze. 


Noua încheiere a basmului 


Intr-o bună zi, Giovanni apare la şedinţa de terapie aducând 
o nouă rezolvare a basmului. 


Prințul adoarme într-o noapte, după o zi întreagă de fră- 
mântări, şi visează. Visează un Înger care i se arată și 
îi vorbeşte. Îi dă o pomadă magică: un flacon prețios, 
cu un lichid dens și parfumat. Îi spune să se dea cu el 
pe urechi şi va fi protejat de vacarmul pădurii şi să se 
ungă pe trup și va fi apărat de încătușarea pădurii. Nimic 

nu-l va mai putea răni. Prinţul se trezeşte şi vede că are 
în mână o sticluță. 

Se hotărăște să încerce. Merge în pădure. Se dă cu 
pomada magică pe urechi şi pe trup. Simte că urechile 
i se înmoaie și îşi dă seama cu stupoare că poate înțelege 
limba copacilor. Când vacarmul devine prea puternic, 
îşi mai unge puţin urechile, iar vacarmul se atenuează 
și vocile devin mai clare. Copacii nu-l mai înhaţă cu 
frunzele, îl mângâie atingându-l cu blândeţe. 

Prințul şe aşază și ascultă vorbele copacilor, încet, încet 
află toată povestea. Prinţul se întoarce în fiecare zi în 
pădure să asculte ce povestesc copacii, iar vacarmul 
scade în intensitate, nu mai e decăt o sporovăială vioaie 
şi veselă. 

Până ce, într-o bună zi, Prinţul se hotărăşte să petreacă 
o noapte întreagă în Pădure, ca s-o scape de blestem. 
Asta şi face, iar vraja se destramă. Acum, toată împă- 
răția se poate bucura din nou de frumuseţea pădurii, copiii 
se joacă iarăși printre copaci și bătrânii se pot odihni 
în linişte. El singur însă poate înțelege şoaptele frunzelor 
și vorbele copacilor. 


În cazul de față, soluţia basmului provine din visul Prințului, 


dintr-un contact pozitiv cu inconştientul. 


Îngerul poate avea aici mai multe semnificaţii, de la călăuză 


interioară la Sine și la Anima... Oricum, el este elementul care 
permite trecerea la un nivel! superior, care oferă soluția, calea 
de ieşire din impasul basmului. 


Îngerul îi încredințează prințului o pomadă magică, datorită 


căreia înțelege limba copacilor. Acele „urechi simbolice“ care 
în basm se închiseseră, ca şi ochii, pentru a exclude continu- 
turile inconştiente se „înmoaie“ acum, se redeschid, devin capa- 
bile să înțeleagă limba inconştientului. 

În basm, alifia magică serveşte la protejarea pielii Prințului, 
„piele“ psihică, tegument al eului, făcând-o imună în faţa 
puterii devoratoare a inconştientului. 

Prinţul poate intra acum în pădure, fără a se mai teme că 
va fi înghiţit. Giovanni poate acum să-și „plece urechea“ la 
exigenţele inconştientului propriu fără să se mai teamă că va 
fi nimicit. Cu cât Prinţul ascultă, cu atât vacarmul copacilor 
se domolește. Cu cât Giovanni reuşeşte să sesizeze, să accepte 
şi să integreze conținuturile care emerg din inconştientul său, 
cu atât se linişteşte tensiunea interioară. 

Prinţul izbuteşte să petreacă o noapte în Pădure şi vraja se 
destramă. Tema nopţii ce trebuie petrecută în pădure sau în 
castelul vrăjit este o temă recurentă în basme. Simbolizează 
moartea şi renașterea, plonjarea în inconștient și ieşirea la 
suprafață nevătămat și îmbogățit. 

E aceeași importantă temă simbolică pe care o regăsim în 
povestea lui Iona, înghiţit de balenă, sau în povestea morţii şi 
reînvierii lui Isus. 

Eroul basmelor pătrunde în inconştientul reprezentat prin- 
tr-o pădure sau un castel vrăjit, prin adâncul mării sau prin 
noapte, moare acolo şi renaşte odată cu apariţia zilei, readus 
la viață, desfăcându-se pe sine şi femininul din el, Anima sa, 
din cătușele vrăjii malefice. 

În basmul lui Giovanni se înfăptuieşte în final o reunire a 
celor două Lumi, a celor două spaţii ale împărăției — Castelul 
şi Pădurea. Acum se poate circula din nou de la unul la altul 
fără pericol, întreaga împărăție profită de asta, iar principele 
poate beneficia de amândouă. Simbolic, ele reprezintă zone 
care sunt separate la Giovanni: rațiunea și afectele, conștiința 
şi inconştientul. 


Să vedem ce se petrece în viaţa reală a lui Giovanni şi în 
corpul său. 

Giovanni trece printr-o perioadă în care multe dintre tema- 
ticile sale conflictuale se manifestă în conştiinţă. El începe să 
pună în discuţie rigoarea cadaverică a existenţei lui cotidiene, 
lipsa afectivității în felul său de a se raporta la ceilalți, nevoia 
lui de contact cu natura, nevoia unei relaţii cu o femeie în care 
să se implice mai mult, dorinţa de a-şi exprima emoțiile. 

Traversează o perioadă de criză, în care revizuieşte multe 
dintre punctele ferme ale propriei existente. Nu e, cu siguranţă, 
o perioadă simplă, ci una în care îşi modifică, treptat, stilul de 
viaţă. Transformă parţial activitatea sa profesională, dedicând 
mai mult timp prospecțiunilor şi măsurătorilor de teren în aer 
liber. Reîncepe să facă mişcare în contact cu natura — excursiile 
în pădure şi alpinismul care îi plăceau atât de mult. Pune punct 
relaţiei deja epuizate cu logodnica precedentă; ulterior se ata- 
şează de altă femeie, într-o relație mai matură și mai completă. 
Îşi trăieşte tot mai intens valenţele emotive şi creatoare: de 
piidă, se reapucă de modelaj, activitate care îl atrăgea și pe care 
o abandonase de ani de zile. 


Simptomatologia fizică regresează treptat. În perioada de 
confuzie accentuată mai apar episoade de vertigo, sporadice 
şi de scurtă durată, apoi acestea dispar cu totul. 

Eczemele şi petele roşii de pe mâini nu şi-au mai făcut nici- 
odată apariția. 

Creşterea şi îndesirea părului au continuat până la recu- 
perarea nivelului anterior căderii masive. Părul lui Giovanni 
şi-a regăsii aspectul de mai înainte de alopecie... sigur, cu 
câteva fire argintii în plus. Dar vârsta nu e o maladie! 


CAPITOLUL 11 


Cavalerul de piele 


A fost odată un cavaler viteaz, care trăia trecând de la 
o bătălie la alta. Avea un cal negru ca tăciunele și o pla- 
toșă de oțel lucitor. 

Într-o zi rătăcea prin văi şi prin păduri, fără vreun fel 
anume, în căutarea altor aventuri, când dădu peste o ins- 
cripție ciudată: „Aici începe Împărăţia Fără Timp“. Privi 
în jur, dar în afară de inscripția aceea nimic nu indica 
granița unei impărății. Cavalerul merse, plin de curio- 
zitate, mai departe, şi numai ce văzu o poartă, o poartă 
masivă de oțel, pe care se afla aceeaşi inscripție: „Pe aici 
se intră în Împărăţia Fără Timp“. Cavalerul trecu de 
pragul acela ciudat. Colindă atent prin valea înverzită 
care i se deschise înainte, dar nu vedea nici urmă de fiinţe 
omenești. Rătăci așa, încoace și încolo, ziua întreagă, iar 
la căderea serii poposi să se odihnească sub un copac. 
Noaptea era caldă și blândă, iar cavalerul se simțea 
ostenit și fără putere. Platoşa atârna foarte greu. Ar fi 
vrut să și-o scoată, să se elibereze pentru totdeauna de 
ea și să meargă mai departe vesel şi sprinten. Dar îi era 
frică. O frică groaznică. Fără piatoşă era lipsit de apă- 
rare. Orice dușman ar fi putut să-l atace și să-l rănească 
Și, pe urmă, cu platoșă era un cavaler, fără platoşă cine 
mai era el oare? Ce avea să mai facă pe lume fără armură 
și bidiviu? Cu aceste gânduri adormi. 

Dimineaţa se trezi devreme şi porni din nou să cutreiere 
valea. Deodată, văzu în depărtare o preafrumoasă dom- 
niță. Era fata pe care o visase dintotdeauna, femeia visu- 
rilor sale, prințesa lui. Se puse pe fugă ca s-o poată 
ajunge și, de cum ajunse dinaintea ei, se repezi și o strânse 
în braţe. Dar prințesa se făcu nevăzută. Dispăru, pieri 
în văzduh într-o clipă, lăsându-l pe cavaler să strângă 
uimit în brațe doar aerul. ÎI cuprinse o durere arzătoare, 
plânse cu lacrimi de disperare și de jale şi porni din nou 
la drum, nemângâiat. Și numai ce o vede din nou în zare 
pe frumoasa prințesă. Simţi că îi sare inima din loc şi 
porni după ea. O ajunse din nou, o luă în brațe, şi prin- 
țesa se făcu iar nevăzută. Lucrul acesta se repetă de mai 
multe ori. Cavalerul era copleșit de durere. Plângea de 
dor și disperare. Nu era nimic de făcut. Nu putea trăi 
fără femeia aceea și nici nu putea s-o aibă. 


Aici basmul se opreşte. Sandro, pacientul care mi l-a 
povestit, nu mai știe să meargă mai departe. Să vedem acum 
povestea lui Sandro. 


Realitatea 


Sandro e un bărbat de 29 de ani, desenator de grafică publi- 
citară, căsătorit. Se prezintă la terapie pentru o hipercheratoză. 

Este primul și ultimul fiu al unei familii de comercianţi din 
provincia Novara. Părinţii lui aveau un depozit de materiale 
electrice industriale. Nu-şi aminteşte nimic din perioada aceea. 
Ştie de la rude că era deosebit de ataşat de mama sa. 

Când Sandro are cinci ani, mama lui moare pe neaşteptate, 
tatăl are o gravă depresie nervoasă, iar copilul este dat în grija 
bunicii dinspre mamă. 

Pe bunică o ţine minte ca fiind încă de pe atunci foarte 
bătrână, o femeie mică de statură, căruntă, dar încă sprintenă 
şi activă. Îl iubea foarte mult, era o persoană înţelegătoare şi 
gata să dea sfaturi bune — întruchiparea bunicuţei înțelepte! 

În perioada aceea, bunica era singurul punct de referință 
afectivă pentru Sandro. Tatăl era departe și venea rar să-l vadă, 
ulterior avea să se mute definitiv în Elveţia. Sandro nu-şi amin- 
teşte să fi avut prea multe contacte cu el. A fost întotdeauna o 
figură absentă, cvasiinexistentă. 

Sandro şi bunica locuiesc la ţară, într-un loc destul de izolat, 
la câțiva kilometri de un sat. Copilul frecventează şcoala ele- 
mentară de acolo dar şi din pricina distanței de centrul satului, 
nu leagă nici o relaţie semnificativă cu colegii de clasă. Nu prea 
îi place să meargă la școală, chiar dacă învaţă bine, pentru că 
îi e frică să plece de acasă și să se despartă de bunică. Spune: 
„Îmi era frică să nu i se întâmple ceva cât eram plecat...“ 

Și, într-adevăr, ceva se întâmplă. 

Când Sandro are zece ani, bunica moare, iar copilul este 
luat de una dintre surorile mai mari ale mamei: mătușa Tina. 

Şi aceasta era destul de în vârstă şi nu se bucura de o sănă- 
tate prea bună. Oricum, Sandro este crescut cu dragoste de 
mătuşă, urmează fără probleme şcoala medie şi cursul supe- 
rior. Abia în ultimul an de liceu mătușa nu mai poate avea grijă 
de el şi Sandro termină anul şcolar la internat. După încheierea 
studiilor, trebuie să-și caute imediat de lucru și se angajează 
ca desenator la o mare agenţie de publicitate. Munca i se potri- 
veşte şi în scurtă vreme obţine un succes remarcabil. 

În acea perioadă o cunoaşte pa Marta, o fată puţin mai mare 
ca el, încă studentă. La scurtă vreme se căsătoresc. O descrie 
pe Marta ca fiind foarte blândă și supusă. 

În primii ani de căsătorie, Sandro nu a întâmpinat probleme. 
Abia în ultimul an, nu fără legătură cu descoperirea unor aven- 
turi extraconjugale ale lui Sandro, soţia a început să pretindă 

ceva mai multă autonomie, şi-a găsit o slujbă, noi interese, şi-a 
făcut un cerc de prieteni, iar acum pleacă des de acasă. 

Tulburările cutanee ale lui Sandro au apărut tot în ultimul 
an şi nu au reacționat la nici un fel de tratament medicamentos. 
De la o zonă de piele întărită, iniţial în centrul toracelui 
(aproximativ în dreptul inimii), manifestarea s-a extins, 
cuprinzând treptat întreg pieptul, umerii, partea internă a bra- 
telor, palmele şi în cele din urmă zona inghinală. 


Omul cel dur 


Sandro se descrie pe sine ca fiind „un tip dur“, agresiv, 
independent şi autonom. Spune: „Sunt un tip care păstrează 
distanța, nu-mi place să mi se vâre cineva în suflet, îmi place 
să stau de unul singur“. A manifestat totdeauna, cel puţin în 
ultimii ani, o puternică tendință de a-şi apăra spaţiul personal. 
La serviciu e foarte competitiv, vrea să învingă totdeauna și 
se simte permanent în luptă. Frazele pe care le repetă des sunt: 
„Trebuie să fiu mereu atent să mă feresc de colegii care te 
înjunghie pe la spate“, „Cea mai bună apărare e atacul“, „Acolo 
eşti în mijlocul lupilor, dacă nu eşti atent, te atacă toți pe la 
spate“. 

Şi în relaţia cu soția își păstrează această poziţie de „bărbat 
dur“. El e totdeauna cel care afirmă că vrea să se simtă liber, 
neîncătușat de căsătorie, cel care caută spaţii în altă parte și le 
găsește în aventuri extraconjugale. Susţine că s-a căsătorit 
numai din pricina insistenței soției, pentru a-i permite să iasă 
din familia ei, altfel nu s-ar fi însurat niciodată, pentru că e 
împotriva legăturilor stabile. 

Raportul cu soţia este descris ca fiind, cu toate acestea, 
destul de bun în ansamblu; reiese totuşi că lipsesc total momen- 
tele de afecţiune, de contact epidermic, dincolo de strictul 
necesar impus de întreținerea relațiilor sexuale. 

Platoșa 


În cazul de faţă am încercat să înţeleg împreună cu Sandro 
sensul primului pasaj din basm, cel în care Cavalerul ar dori 
să se elibereze de platoșă, dar se teme. Sandro se identifică ime- 
diat cu cavalerul din basm: „Și eu sunt la fel ca el, dur, bătăios, 
pregătit mereu să mă apăr, dacă mi-aş scoate platoşa, m-ar răni 
mortal“. 

Dar stând de vorbă pe tema platoşei reiese că Sandro are 
şi o trăire de profundă nesiguranţă în privința propriei persoane, 
de îndoieli asupra identităţii sale reale. Masca de duritate îl 
ajută să-şi gestioneze propria imagine socială, la serviciu şi 
acasă: „Dacă te arăţi slab şi lipsit de apărare, te atacă toţi, ba 
chiar te sfâşie!“ Lui Sandro îi e teamă să-și arate latura tandră 
şi vulnerabilă în faţa celorlalți, chiar și în fața soției, îi e frică 
să nu fie rănit. 

Comportamentul tipic, „păstrarea distanței“, corespunde 
acestei exigente. Sandro se teme să nu fie rănit în urma unui 
contact prea intim, prea apropiat. Forma sa obişnuită de apărare 
este rigidizarea, rămânerea la distanță, departe de ceilalți. Auto- 
apărarea, duritatea, lipsa contactului epidermic direct sunt ele- 
mente reprezentate foarte bine în basm de imaginea platoşei. 

Dar Sandro îşi construieşte acum şi o platoșă fizică: pielea 
bătătorită reflectă mimetic un proces de întărire care s-a accen- 
tuat şi mai mult în ultima vreme. 

Reiese că această rigidizare sporită a lui Sandro a început 
odată cu problemele vieţii conjugale. Atunci când soţia a 
început să-şi construiască propriile spaţii personale, Sandro a 
reacționat printr-o nouă „durificare“: în aparenţă a manifestat 
un comportament indiferent, mai mult chiar, favorabil auto- 
nomiei soției, în sinea lui însă s-a simţit rănit şi foarte speriat 
de progresiva detaşare a soţiei de el. Sandro nu voia să audă 
nici o vorbă despre progresele pe care soţia le făcea indepen- 
dent de el. 

EI spune: „De fapt, nici nu mă speria chiar atât ideea că ar 
putea să aibă şi ea alte relații sexuale, ceea ce mă înspăimânta 
de-a dreptul era că s-ar fi putut îndepărta definitiv de mine“. 

Sandro stabileşte o relaţie între zona pieptului, unde i-a 
apărut prima calozitate, și zona inimii, a sentimentelor; braţele 
sunt pentru Sandro cu precădere acea parte a trupului care 
serveşte la îmbrățișat, iar mâinile sunt pentru a atinge; zona 
inghinală, din vecinătatea celei genitale, e pusă în relaţie cu 
sexualitatea. 


Îmbrăţișarea ratată 


În basm, momentul dramatic culminant îl constituie impo- 
sibilitatea unui contact cu Prinţesa, a unei „prize afective“ 
stabile asupra ei, înfăţişată prin îmbrăţișarea unei figuri eva- 
nescente, 

Când atingem subiectul dispariției Prințesei din basm, are 
o puternică reacție emotivă: izbucnește în plâns, amintindu-și 
trăiri din copilărie. les la iveală imaginea mamei, de care era 
puternic atașat, şi amintirea dispariţiei ei neașteptate, trăită de 
Sandro ca o prăbușire totală a propriei lumi afective. La moartea 
mamei, se simţise absolut singur, abandonat şi disperat, crezuse 
că o să moară şi el de durere. 

Lucrurile se repetaseră, mai mult sau mai puțin în aceiaşi 
termeni, la moartea bunicii. Lui Sandro i se părea că toate figu- 
rile de care se atașa afectiv dispăreau apoi pe neașteptate, înghi- 
tite de neant. Sandro pusese într-un fel în legătură atașamentul 
său afectiv cu dispariţia acestora. 

În ciuda faptului că se petrecuse la o vârstă mai înaintată, 
şi despărțirea de mătuşă fusese trăită de el în manieră dra- 
matică, reactivând în interior tema abandonului. În acea împre- 
jurare, Sandro, acum adolescent, reacționase printr-o profundă 
transformare comportamentală: „Să nu te ataşezi niciodată de 

o femeie“ devenise norma lui de viață. Le spunea prietenilor: 
„Pe femei trebuie să le ţii în suspans, dacă te atașezi, fug 
imediat“, „Dacă fugi după ele, dispar“, „Dacă se prind că ţii 
la ele, nu le mai poate ţine nimeni pe loc...“ 

Şi obiceiul lui Sandro de a întreţine simultan mai multe 
raporturi sentimentale era dictat tot de teama profundă că, ata- 
şându-şe de o singură femeie, ar putea s-o piardă şi să se tre- 
zească apoi în cea mai totală disperare. Încercase întotdeauna 
să păstreze mai multe puncte de referință afectivă, sperând să 
se protejeze în felul acesta de abandon. 

Autonomia sporită a soției Sandro o trăise ca pe un potenţial 
abandon, dezlănțuise în el toate spaimele de odinioară şi îi reac- 
tivase, exacerbându-le, mecanismele de apărare. Îmi spune: „Şi 
cu soția mea, n-aveam cum să mă pun pe plâns în faţa ei şi 
să-i spun să nu plece, așa aş fi pierdut-o de tot...“ Iar Sandro 
încercase încă o dată să „păstreze distanța“, să se îndepărteze 
afectiv şi să se întărească şi mai mult, ca să nu mai riște să 
treacă prin durerea unei noi despărțiri. „Să-ţi păstrezi platoşa“, 
„să-ţi bătătoreşti pielea“, „să nu te atașezi de nimeni“ erau 
singurele mijloace prin care Sandro încerca să gestioneze o 
situaţie ce izvora din angoasele lui profunde. 


Cavalerul de piele 


Este interesant de observat cum toate aceste elemente îşi 
găsesc o expresie atât în transformările din corpul lui Sandro, 
cât şi în basmul inventat de el. 

Pielea este suprafaţa care ne închide şi ne delimitează, dife- 
renţiindu-ne concret unii de alţii. Dacă existăm ca entităţi sepa- 
rate și distincte, datorăm acest fapt înainte de orice unei funcţii 
de delimitare. Din perspectivă filogenetică, prima structură care 
apare să despartă o formă de viață de ceea ce o înconjoară este 
o membrană. Prima formă pe care o ia viața pentru a se con- 

stitui în entități separate este, așadar, pielea. La nivel psihologic, 
repetăm acelaşi proces structurându-ne un cu, o „piele psihică“ 
ce ne distinge de ceilalți. 

Se poate spune că pielea ca structură somatică şi eul ca 
structură psihică sunt analoge, în sensul că le revine aceeaşi 
funcție de a delimita o entitate şi de a o diferenţia de ceea ce 
o înconjoară. 

Sandro nu a utilizat ca „reprezentant identitar“ pielea sa 
reală, personalitatea sa esenţială, ci platoșa lui (un ansamblu 
de atitudini defensive), în asemenea măsură încât abandonarea 
acesteia îl face să se confrunte cu tema lipsei identității. 

Platoşa din basm devine „greu de suportat“ pentru Cavaler, 
îl strânge şi îl sufocă, aşa cum ansamblul comportamentelor 
sale defensive îl apasă pe Sandro și sufocă exprimarea laturii 
sale mai tandre şi mai afective. Ideea de a se elibera de platoşă 
dezlănţuie în cavalerul din basm angoasa de a nu fi rănit și de 
a nu-şi pierde identitatea, exact la fel cum ideea de a abandona 
structurile comportamentale defensive dezlănţuie la Sandro 
angoase similare. 

În basm îşi găseşte deplina expresie tema ataşamentului şi 
a dispariţiei persoanei iubite, care a marcat atât de mult 
experienţa reală a lui Sandro încă de la cea mai fragedă vârstă 
şi care este acum tema dominantă la nivel psihic şi emotiv, 
actualizată de criza conjugală şi acționând la nivel fizic prin 
apariţia tulburărilor cutanate. 


Basmul continuă 


ÎI invit pe Sandro să-şi continue basmul, căutând un posibil 
sfârșit fericit. Nu e foarte simplu şi multă vreme Sandro nu 
reuşeşte să imagineze nici o soluţie de ieșire din impas. Apoi 
are un fel de intuiţie și încheie povestea dintr-un foc. Iată şi 
continuarea: 

Într-o zi, în vreme ce Cavalerul zăcea, foarte disperat, 
sub un copac, îi apăru dinainte o bătrână. E o bătrână 
îmbrăcată ciudat, cu ochi albaştri şi cu un surâs blând. 
S-ar fi zis că e zână, dacă n-ar fi fost atât de în vârstă. 
Îi spune că trebuie să-şi scoată pe dată platoșa și să se 
scalde în râu. Dacă va rămâne în apa râului trei zile și 
trei nopți, ea se va întoarce să-i dea ajutor. 

Cavalerul este atât de abătut, că nu-i prea vine să-i dea 
crezare, dar e totodată aşa de deznădăjduit, încât se 
hotărăşte să încerce. Îşi scoate platoşa şi se cufundă în 
apă. Apa e rece şi limpede. Rămâne acolo și așteaptă. Trece 
o zi, apoi trece şi noaptea și tot așa, uite că trec trei zile, 
iar lui începe să-i mai vină inima la loc. 

După trei zile, vine din nou bătrâna și îi spune că poate 
să iasă din apă. Trebuie să-și lase acolo platoșa, dacă 
vrea neapărat, poate să-și ia cu el spada. Pe urmă îi dă 
o unsoare lipicioasă cu care să se ungă pe mâini, pe 
braţe și pe piept, în felul acesta, când o va îmbrăţișa pe 
prințesă, ea n-o să-i mai scape din braţe. 

Cavalerul pornește iar la drum și, după puțină vreme, 
numai ce apare prințesa. El aleargă ca un nebun, o 
ajunge din urmă şi o ia în braţe. Prințesa rămâne lipită 
de el. Dar, în loc să se zbată, i se aruncă de gât şi îl 
acoperă cu sărutări. Printre lacrimi, îi mulţumeşte că a 
salvat-o. Era sub puterea unui blestem, era silită să 
dispară de fiecare dată, până ce avea să găsească un 
prinț care s-o poată ține; atunci vraja trebuia să se des- 
trame şi ea să devină o femeie ca toate celelalte. Astfel 
Cavalerul şi printesa au rămas împreună şi au trăit 
fericiți până la adânci bătrâneți. 

În general, din experienţa mea rezultă că e de ajuns să se 
găsească la nivel imaginar o cale de ieşire din punctul mort în 
care se oprise basmul pentru a se pune în mișcare procesul de 
autovindecare a simptomelor fizice. 

Dar nu totdeauna e uşor de găsit o soluţie pentru basm! 
Pacientul care se prezintă la terapie cu o tulburare organică se 
află cu adevărat într-un impas şi cere ajutor pentru a putea ieşi 
din starea aceasta. Basmele inventate de aceşti pacienţi deseori 
se termină rău sau ajung într-un punct mort, iar pacientul nu 
vede pe moment nici o soluție credibilă de continuare. 

Atunci când, pe parcursul terapiei, apare o soluţie a bas- 
mului, e semn că a fost găsită la nivel imaginar (ceea ce nu 
înseamnă nivel inoperant) o cale de ieşire din impas şi că între- 
gul sistem se pune în mișcare în direcţia respectivă. Tran- 
sformările de ordin fizic survin de cele mai multe ori spontan. 
De aceea, nu e de obicei necesar să se interpreteze basmul sau 
să fie conştientizat întregul proces pentru ca tulburarea soma- 
tică să se rezolve favorabil. 

În cazul lui Sandro am considerat oportun să caut împreună 
cu el semnificaţia basmului inclusiv în cursul elaborării aces- 
tuia. Într-un anumit sens, am utilizat, încă de la început, întregul 
basm ca punct de plecare în explorarea temelor pe care le activa. 
Apoi am utilizat, pas cu pas, rezolvarea imaginară a basmului 
ca model pentru modificarea anumitor comportamente reale. 

Sandro vedea în bătrână „înţelepciunea“. Bătrâna îi amin- 
tea, ce-i drept, un pic de bunica sa, care îi dădea numai sfaturi 
bune, pe care el nu le înţelegea totdeauna la nivel raţional, dar 
care îşi dovediseră întotdeauna eficacitatea în practică. Dar în 
figura bătrânei vedea mai cu seamă propria lui „înţelepciune“ 
interioară, acea parte din sine capabilă de a-i sugera o cale de 
ieşire din situaţii dificile. La urma urmei, de ani de zile Sandro 
era silit să se descurce pe cont propriu, bazându-se numai pe 

intuitie pentru a depăşi impedimentele. Chiar și în profesia lui se 
văzuse silit să conteze numai pe intuiţie: începuse să lucreze foarte 
de timpuriu şi fără o pregătire tehnică de specialitate, iar succe- 
sul obținut se datora numai şi numai unor străfulgerări de geniu. 

„A scoate platoșa“, după părerea lui Sandro, putea să repre- 
zinte abandonarea imaginii omului „dur cu orice preţ“ şi mani- 
festarea propriilor sentimente, cu riscul de a fi rănit sau refuzat. 

„A sta trei zile şi trei nopți în apă“ a fost interpretat de 
Sandro ca fiind plânsul, intrarea în contact cu „râul de lacrimi“ 
pe care îl simţea prezent în sinea sa. 

„Unsoarea lipicioasă“ o înţelegea ca „ataşament“ afectiv. 
Ungerea mâinilor cu pasta aceea însemna, pentru Sandro, a-și 
manifesta deschis afecțiunea faţă de alte persoane. 

Atunci când Sandro a găsit o soluţie a basmului, patologia 
cutanată a înregistrat un regres rapid. 

Pentru modificarea tuturor comportamentelor defensive care 
stăteau la baza ei a fost, firește, nevoie de ceva mai mult timp... 

În tunile care au urmat s-a petrecut o profundă schimbare în 
atitudinea lui Sandro. A început treptat să-şi manifeste deschis 
latura tandră, afectivă, vulnerabilă, precum și propriile slăbiciuni. 

A fost o perioadă de mari depresii (nu în sens clinic!), în 
care Sandro a lăsat să iasă la suprafaţă durerea pentru pierderile 
suferite, durere pe care n-o recunoscuse și n-o exprimase pe 
de-a întregul niciodată. Şi-a retrăit angoasa abandonului și 
teama de a nu-i pierde pe cei dragi, a reînceput să simtă dorința 
de intimitate şi de contact fizic, tactil. 

Soţia lui a reacţionat extrem de favorabil în faţa acestei 
transformări a lui Sandro, demonstrând că îndepărtarea ei din 
punct de vedere afectiv era determinată de comportamentul 
excesiv detașat al soţului. 

Astfel, Sandro a reuşit să găsească în raportul cu soţia sa 
încrederea, căldura emotivă şi apropierea fizică pe care o căuta 
şi să creeze o intimitate pe care mai înainte nu era capabil să 
o facă posibilă, cu toate platoşele lui... 


CAPITOLUL 12 


Regina și leul 


A fost odată ca niciodată un print călare pe un cal alb. 
Purta o mantie albastră şi cârlionţii blonzi îi străluceau 
în lumina soarelui. Cutreiera în galop pe întinsul câm- 
piilor. Era un prinţ bun, numai bunătate și blândețe. Într-o 
bună zi, ajunse în preajma unui castel. Era un castel 
splendid și somptuos, peste măsură de mare, părea nes- 
fârșit. Îl învăluia o lumină evanescentă. Prinţul rămase 
vrăjit de atâta frumuseţe şi hotări să intre înduntru. Voia 
să afle al cui era acel castel minunat. Intră și auzi o 
muzică suavă, totul era acolo moale şi mătăsos. Pretu- 
tindeni numai catifea și covoare, o atmosferă vătuită. 
Ajunse în inima castelului fără ca nimeni să-l împiedice, 
iar acolo stătea regina, cufundată în perne. Era o femeie 
de o frumuseţe orbitoare, cu cozi lungi și negre și cu 
pielea albă ca luna. Prinţul se îndrăgosti pe dată. Se 
apropie de ea temător, dar regina nu părea să-i vrea răul. 
Surâdea dulce, tăcută. Principele se apropie și mai mult 
și incepu să-i vorbească. Regina avea un glas dulce ca 
mierea, iar chipul ei strălucea în întuneric. 

Prințul se îndrăgosti de ea cu disperare. Regina îi istorisi 
povestea ei tristă. Era foarte bolnavă. Nu mai avea nici 
braţe, nici picioare, i le mâncase un urs în pădure. Nu 
putea decât să stea culcată acolo, singură, răsfătată, dar 
nesfârşit de tristă. Prințul simțea că o iubeşte mai mult 

decât orice pe lume şi îi spuse că, dacă voia, o să rămână 
alături de ea, să-i țină de urât. Regina acceptă și înce- 
pură să trăiască împreună în palat. 

Totul mergea bine. Trăiau în belşug şi în răsfăț. Numai 
că prințul nu se mai prea mișca. Încet, încet, simțea cum 
îl părăsesc puterile. Nu dorea decăt să stea lângă regină, 
să n-o lase singură. Poate că suferea de pe urma acelui 
răsfăț fără margini, cine ştie. Cert este că el se simțea 
tot mai slăbit, îşi pierdea treptat și el puterea din brațe 
și din picioare. Să se fi molipsit oare de la regină? Nu. 
Nu era o boală. Totuşi, prințul se simțea tot mai slăbit 
și mai ametțit, de la o zi la alta. Prin palat se răspândea 
o muzică dulce, suavă, adormitoare. Prințului îi era 
mereu somn. Servitorii îl îngrijeau în fel şi chip, dar nu 
se simțea deloc bine. Se simțea singur, cine ştie de ce, 
cu toate că regina era mereu alături de el. 

Într-o zi ieși el la fereastră: grădina părea moartă, în 
pomi nu se vedeau nici frunze, nici flori și nici fructe, şi 
totuşi primăvara era în toi. Nu se vedea nici un animal 
primprejur, s-ar fi zis că era iarnă. Nici un semn de viaţă. 
Și înduntrul castelului totul părea că se mișcă lent, slu- 
jitorii megeau din ce în ce mai încet. Părea că sunt cu toții 
pe punctul de a adormi. Atunci prințul se sperie, i se părea 
că viața însăși se oprește în loc, dar nu ştia ce să facă. 
Și el se simţea slăbit, istovit de puteri, nu mai voia altceva 
decât să doarmă. Regina, biata de ea, era bolnavă, deci 
nu putea nici ea să facă nimic. Și toate mureau în jurul lor. 


Realitatea 


Informaţiile pe care mi le furnizează Vittorio în privinţa 
vieţii sale personale sunt extrem de puţine. 

Tatăl său e un mare industriaș, pe care îl descrie drept un 
bărbat coleric, violent şi intolerant. Atunci când e acasă, el face 
legea şi nimeni nu-i poate încălca ordinele. Dar nu e prea des 
acasă, fiind angajat în afaceri internaţionale care îl rețin departe. 
Lucru de care Vittorio e foarte mulțumit, pentru că în scurtul 
timp în care tatăl e prezent viaţa în casă devine imposibilă. 

Despre mamă nu-mi spune aproape nimic: cântă la pian, 
se arată supusă soțului şi suferă de depresii. 

Vittorio e singur la părinţi. A urmat o şcoală particulară. Pe 
urmă s-a înscris la Facultatea de Economie şi Comerţ, la dorința 
tatălui. Are mai mult de 30 de ani, nu şi-a încheiat studiile uni- 
versitare, dar nici nu le-a abandonat, mai dă câte un examen, 
două pe an. Nu-şi pune problema viitorului său profesional, 
în afara momentelor sporadice când tatăl lui e prezent, iar 
atunci tema carierei sale universitare devine motiv de ciocniri 
înverşunate. Nu a avut niciodată prea mulți prieteni, nici relaţii 
sentimentale. 

Motivul care îl împinge să ceară ajutor unui terapeut este 
totala absenţă a reactivităţii sexuale şi a erecţiei. Vittorio nu-şi 
amintește să fi avut vreodată dorințe sexuale. În două rânduri 
fusese antrenat de prieteni în situaţii în care ar fi putut avea 
un raport sexual, care însă nu a avut loc din pricina lipsei 
oricăror reacții fizice din partea lui. 


Observaţii 


Dacă definim simbolic „Masculinul“ drept o modalitate 
energetică ce tinde spre extroversie, putem stabili, prin simi- 
litudine, o legătură între toate formele de „exprimare“, de la 
vorbire până la mișcare și la acțiune. Organul genital masculin, 
extrovers, devine reprezentantul corporal al acestei modalităţi. 
Funcţiile sale — ridicarea, direcționarea, penetrarea, emisia de 
spermă — incarnează toate acelaşi simbolism. În sensul acesta 

Masculinul simbolic poate fi pus în relaţie cu o modalitate 
activă de a înfrunta realitatea. 

În mod analog, termenul „Feminin“ poate fi legat simbolic 
de o modalitate energetică ce tinde spre introversie, 
receptivitate, adunare, învăluire. Organul genital feminin, intro- 
vers, incarnează capacitatea de a primi, de a învălui, de a 
conține. 

Ambele modalităţi sunt în mod normal prezente simultan 
în ființele umane, masculine sau feminine. În sensul acesta, o 
dezvoltare armonioasă a individului este rod al realizării echi- 
librate a ambelor aspecte. 

În basmul lui Vittorio vedem prezente, accentuate şi 
idealizate, numai înfățişările Femininului. 

Castelul, uter care conţine, este vast, spaţios. Caracteristicile 
lui îi subliniază tocmai aspectele feminine legate de recep- 
tivitate: muzica este suavă, catifelele moi, nimic nu se pune 
în calea înaintării Prințului. 

Regina, stăpâna castelului, ilustrează și mai bine aceste 
caracteristici: este blândă, tăcută, primitoare, glasul îi e ca 
mierea, iar chipul ca luna. Maladia reginei pare a consta tocmai 
în pierderea totală a calităților masculine. Nu are picioare, care 
permit mișcarea, nici mâini, care permit acţiunea. Nu poate 
decât să stea culcată între perne, într-o pasivitate absolută. 

E singură, firește, întrucât orice raport presupune o ieşire 
spre lume, un mers „către altul“ care sunt imposibile atâta timp 
cât se rămâne într-o pasivitate totală. 

Principele e fascinat de ea. Aderă total la această modalitate 
feminină, neechilibrată de opusul ei, şi îşi pierde treptat cali- 
tățile masculine: nu se mai mișcă, nu mai are putere, nu mai 
întreprinde nimic, se simte și el singur. 

Lumea înconjurătoare pare să se alinieze şi ea acestei 
modalităţi pasive: naturii înseşi îi lipseşte acel coeficient „agre- 
siv“ (în sensul unui mers către ceva) care permite mugurilor 
să învingă rezistența scoarţei pentru a ieşi la lumină, care per- 

mite florilor să se prefacă în fructe. Dacă iarna, cu caracte- 
risticile ei de moarte aparentă, de stază a lumii vizibile însoţită 
de o frenetică activitate subterană, incarnează productivitatea 
polarităţii feminine, primăvara, cu explozia ei de manifestări 
vizibile, incarnează realizarea celei masculine. Prințul observă 
că, deși primăvara e în toi, nu există nici o floare. 

Masculinul e absent, nu-şi îndeplineşte funcţia fecunda- 
toare. Rezultatul e aducător de moarte. Prinţul se îngrijorează. 
Dar ce poate face oare într-un cadru în care totul pare să meargă 
într-o singură direcție? El însuși şi-a pierdut componentele 
active, regina e lipsită de la bun început de ele, natura s-a con- 
format acestui model de comportament, ca de altfel întreaga 
suflare a a castelului. 

Dacă facem o comparaţie între basm şi povestea personală 
a lui Vittorio, despre care ştim totuşi foarte puţine lucruri, com- 
ponentele dinamice, active par să lipsească total în ambele 
cazuri. Nici Vittorio nu se prea mişcă, nu acționează, nu se pro- 
iectează în viitor, nu riscă să plece de acasă, vorbeşte puţin, e 
impotent. 


Basmul continuă 


În acest moment îi cer lui Vittorio să mai introducă un 
personaj în basm. După o îndelungată tăcere, povesteşte: 


Apare un leu, e un leu înalt şi mare, are o coamă stufoasă 
şi e foarte feroce. Intră cu prudență în castel, privește 
temător în jur, dar nimeni nu-l oprește. Îi vede pe toți 
morţi pe jumătate şi îi înfulecă. Sare pe ei și îi sfâşie, e 
Cât se poate de mulțumit! Leul înaintează nestânjenit, se 
mai oprește doar ca să se odihnească puțin după ce 
mănâncă, foarte scurt timp. Nimeni nu intervine, tuturor 
le e frică de el, dau să se ascundă, dar în zadar. Și tot 

așa, leul ajunge la încăperile unde stau prințul şi regina. 
Se uită la prinţ, care e slăbit rău, nu are putere să reac- 
ționeze şi se năpusteşte asupra lui... 


Ajunşi aici, îi cer lui Vittorio să-l pună pe Prinţ să vorbească 
cu Leul, înainte de a fi devorat. Iată dialogul pe care îl ima- 
ginează: 


Prinţul: Nu, te rog, nu mă mânca! De ce vrei să mă 
mănânci? 

Leul: Și de ce nu? 

Prinţul: Nu, cruță-mă, te rog! Nu vezi că nici nu pot să 
mă mişc? 

Leul: Și ce dacă? 

Prinţul: Dar eşti crud şi nemilos! 

Leul: Ba tu ești un prost. De ce să nu te mănânc? 
Prinţul: Fiindcă nu trebuie să-i mănânci pe cei lipsiţi de 
apărare. 

Leul: Și de ce, mă rog? E cu atât mai ușor. 

Prinţul: Dar ce fel de leu mai ești şi tu, să mănânci 
lucruri uşor de mestecat? 

Leul: Și tu ce fel de Prinţ mai ești, aşa înmuiat de tot? 
Prințul: Nu, nu sunt prinț, e numai o glumă. Eu sunt un 
biet cerșetor. m-am nimerit pe aici, am văzut că e bine 
și am rămas. Cruţă-mă, te rog! 

Leul: Mă dezguşti! 

Și leul pleacă mai departe. 


Îi cer lui Vittorio să se pună în locul diverselor personaje: 
Prințul, Leul, Regina. El îmi spune că: 


Leul a plecat numai pentru că îi e silă de molâul acela. 
Mai erau încă doi, trei curteni de mâncat și îi prefera 
pe ei. 

Prinţul e îngrozit, dar nu ştie ce să facă, nu se poate lupta 
cu leul şi e uimit de atâta cruzime. 

Regina rămâne nemișcată, mută şi oarecum străină de 
întâmplare. 


Basmul continuă: 
A doua zi leul se întoarce, a mâncat doi curteni şi e sătul, 
vine mai mult să se distreze chinuindu-l pe prinț. 


Se reia dezbaterea: prinţul continuă să implore, leul să nu 
arate pic de milă, prinţul acuză, leul îl face de mai multe ori 
prost. Redau un fragment, sărind peste numeroasele repetiții. 


Prinţul: Eşti o fiară sălbatică, ucizi, sfâșii, distrugi, eşti 
un monstru! 

Leul: Nu, dragul meu! Mânânc şi eu fiindcă mi-e foame, 
tu nu faci la fel? 

Prinţul: Dar eu nu ucid, eu mănânc salată! 

Leul: Vite ce prost ești! Și salata ce crede oare despre 
tine? 

Prinţul rămâne mut. 


(Vittorio este un vegetarian riguros.) Urmează un pasaj în 
care prințul din basm este zguduit de cruzimea monstrului: leul 
îl mănâncă pe el, mănâncă salata, ucide respirând milioane de 
microbi, păşind ucide milioane de insecte... un întreg lanţ de 
„violențe“. În seara respectivă prințul mănâncă ceva şi se simte 
mai în putere. Leul revine în fiecare zi, hotărât să-l mănânce 
ultimul pe prinţ, ca să mai facă un pic de conversaţie. Temele 
dialogului se repetă mereu. 

Între altele, leul îi spune: 


Eu mănânc, mă misc, trăiesc, mă simt bine, uită-te la tine 
cum arăţi, cu toată curtea ta, sunteți pe jumătate morți. 

Mai bine să mă grăbesc să vă mănânc, că nu-mi place 
gustul de cadavru! 


Discursul ajunge apoi la regină. 

Prinţul: Nu pot să plec de aici. Ce o să facă ea singură, 
sărăcuța? O să moară. Nu mă îndur s-o părăsesc. 
Leul îi povesteşte atunci că aceea nu e o biată regină 
bolnavă, ci o vrăjitoare de temut. Aşa face totdeauna, o 
cunoaşte el bine: îi ademeneşte pe trecători în castelul 
ei, îi seduce, îi lasă fără puteri și îi ține sclavi pe viață. 
Prinţul nu-l crede. În vremea asta regina ascultă de după 
ușă. De îndată ce pleacă leul, regina îl strigă pe prinț 
cu un firicel de glas. Îi spune că a primit de veste că 
umblă un leu feroce prin castel, ea e atât de slabă şi 
lipsită de apărare, dacă o găsește leul o înghite cât ai 
clipi. Îi poruncește prințului să închidă toate uşile și toate 
ferestrele castelului, să stea lângă ea și să nu mai dea 
nimănui drumul înăuntru. Prințul rămâne cam mirat. Nu 
prea e limpede, dintre leu şi regină, care e mai periculos. 
Dar încă se mai încrede în regină: zăvorăște toate ușile 
și stă de pază lângă ea. Se face noapte, e întuneric beznă, 
nu se aude nici un zgomot. Prinţul stă de pază în iatacul 
reginei. 

Deodată se aude un vuiet. E leul care sparge geamurile 
și sare în încăpere. Prințul îl vede, semeț şi puternic, cu 
coama lui falnică, nici nu mai are timp să se sperie, pen- 
tru că totul se petrece foarte repede; de cum îl vede pe 
leu, regina scoate un strigăt groaznic şi se transformă. 
Frumosul ei chip dispare și în locul ei rămâne o zgripțu- 
roaică înspăimântătoare, cu o gură imensă, negră şi fără 
fund. Se aruncă asupra leului. Începe o luptă pe viaţă 
și pe moarte. 

Leul scuipă foc, se ridică pe labele dinapoi, încearcă să 
se apere, dar zgripțuroaica îl înhaţă cu gura ei căscată. 

Prințul nu mai poate gândi limpede, înhaţă ceva, un cio- 
mag, o suliță și o azvârle țintind spre inima vrăjitoarei. 
O străpunge, iar vrăjitoarea cade moartă la pământ. 
Prințul sare în spinarea leului şi fug împreună din castel. 


Observaţii ulterioare 


În basm îşi face apariţia Masculinul simbolic, reprezentat 
de figura leului, însă apare inițial ca inamic. Simbolul leului 
ne aduce pe terenul reprezentărilor masculinului: simbol al 
potentei, al suveranităţii, al forței, acţiunii, curajului, luminii, 
cuvântului. 

Aspectele întunecate ale acestui simbol se leagă de 
despotism, de violenţa brutală, de satisfacerea impulsivă a 
oricărui apetit. 

Și acestea sunt aspectele pe care le surprinde la început 
Vittorio: leul din basmul său e puternic, însă e perceput doar 
ca violent. 

Sunt aceleaşi aspecte pe care Vittorio le subliniază în 
descrierea tatălui său: e despotic, autoritar, acaparator, impul- 
siv, năvalnic şi coleric. 

În experienţa de viaţă a lui Vittorio figura masculină paternă 
este plină de valenţe distructive şi e refuzată în totalitate. 
Vittorio își detestă tatăl și nu vrea să-i semene în nici o privinţă. 
De aceea îi este imposibilă orice identificare cu masculinul. 
Realizarea polarităţii active, în toate manifestările ei, este com- 
plet blocată la Vittorio de viziunea sa exclusiv negativă asupra 
tatălui. Şi corpul său demonstrează acest lucru, prin impotenta 
sexuală, incapacitatea de a intra într-un rol masculin. 

Avem de a face la Vittorio cu un refuz total al masculinului 
simbolic, atât în manifestările sale de ordin fizic (Vittorio nu 
are erecții, are tensiunea scăzută, musculatura flască, e tot 
timpul obosit şi îi e frig, vederea îi e slabă, mintea confuză), 

cât şi în manifestările sale comportamentale (Vittorio e inca- 
pabil de agresivitate, e mereu pasiv, indecis, fără elan) sau în 
cele relaționale (Vittorio nu vorbeşte, nu se exprimă, nu merge către 
ceilalți, nu caută pe nimeni, stă tot timpul în casă și lenevește) 


Solicitarea, venită din partea mea, ca Prințul să „stea de 
vorbă“ cu Leul din basm urmăreşte stimularea unei apropieri 
de simbolismul masculin, la nivelul imaginarului. Iar Prinţul 
începe, chiar dacă numai verbal şi pe un ton plângăreţ, să ex- 
prime un minim de agresivitate. Intervenţiile Prințului în dialog 
sunt mai ales rugăminţi şi reproşuri. Nu e vorba de un atac fron- 
tal direct. Prinţul mizează pe propria slăbiciune ca argument 
de negociere cu Leul, pe care încearcă să-l culpabilizeze pentru 
agresivitatea sa nedisimulată. Însă nu-i merge. Leul nu este 
câtuşi de puţin afectat de argumentele Prințului şi reacționează 
cu spontaneitate realistă. Prințul și Leul se află, deocamdată, 
situați pe două fronturi opuse: unul pasiv, plângăreţ şi culpa- 
bilizator, iar celălalt activ, agresiv şi insolent. Polarităţile sim- 
bolice Masculin și Feminin se ciocnesc, nu se întâlnesc. 


M-a izbit faptul că Leul din acest basm continuă să-l facă 
prost pe Prinţ. 

În tradiţia simbolică, Leul este şi purtătorul luminii, al 
cunoaşterii; el se luptă cu tenebrele ignoranței şi le învinge. 
Leul din basmul lui Vittorio pare priceput mai cu seamă la 
dialectică. Cu întrebările sale şi cu repetatele sale „de ce?“, cu 
frecventele răsturnări ironice de perspectivă („Şi salata ce crede 
despre tine?“, reuşeşte să depăşească imediat locurile comune 
ale Prințului. 

În realitate, Vittorio nu s-a preocupat niciodată să-şi dez- 
volte capacităţile intelectuale. A fost un student mediocru şi 
lipsit de interes și, în general, nu şi-a pus prea multe întrebări 
în privinţa propriei situaţii sau a realităţii din jur, nu nutrește 
curiozitate față de ceea ce se întâmplă pe lume. 

Şi atunci când subiectul discuţiei e Regina, Leul din basm 
se arată un purtător de cunoaştere. Ştie un lucru pe care Prinţul 
nici măcar nu-l bănuiește şi care se va dovedi exact. Din tonul 
cu care Leul vorbește despre Regină s-ar zice că e vorba de o 
veche cunoştinţă a acestuia: „O cunosc eu bine!“ 


Pasajul în care Prinţul din basm declară că e în realitate „un 
cerşetor care trecea pe aici“ prezintă unele legături cu reali- 
tatea vieţii lui Vittorio. Lui Vittorio îi place să se prezinte în 
faţa sa şi în faţa altora ca un fel de erou, paladin al celor lipsiți 
de apărare, exemplu de bunătate superioară. Imaginea inițială, 
a Prințului bun, corespunde imaginii idealizate despre sine 
însuși pe care Vittorio încearcă să o apere. În unele momente 
însă, această imagine de sine idealizată se prăbușește brusc la 
impactul cu realitatea, lăsând să apară o cu totul altă percepţie, 
cea a „cerșetorului“. 

Vittorio se simte secătuit, lipsit de capacități, de resurse, de 
energie. O nulitate care se târâie „cerşind“ puţină afecţiune ori 
măcar un dram de compasiune. În momentele respective, Vittorio 
se simte complet incapabil și impotent. Exclude aprioric ca cineva 
să-l poată iubi vreodată pentru ceea ce este şi recurge la vic- 
timizare ca unic mijloc posibil de a atrage atenţia asupra lui. 


Drumul Eroului 


Erich Neumann, atunci când vorbeşte despre originea con- 
ştiinţei (masculină, la nivel simbolic) din haosul indistinct al 
inconştientului (femininul uroborian), presupune o serie de 
trepte necesare. 

La început Eroul, o „potenţialitate“ a conştiinţei, se află încă 
scufundat cu totul în marea indistinctă a originilor. 

Marea Mamă, din care izvorăşte orice viaţă, e feminină, în 
calitate de generatoare a tot ce există. Nu e „feminină“ în sensul 

unui feminin diferențiat, care atrage ca polaritate opusă un 
masculin la fel de diferențiat; este „feminină“ într-un sens mult 
mai arhaic, care trimite la starea primordială din care nu s-au 
despărțit încă masculinul de feminin. 

Acest „uroboros“ originar este în realitate masculin şi femi- 
nin totodată, tocmai pentru că e nediferenţiat, nescindat încă 
în cele două polarităţi. Drumul Eroului/conștiinţei constă în 
primul rînd în ieşirea din această mare primordială. 

Pe urmă va avea de înfruntat şi de învins aspectele dis- 
tructive ale femininului, integrându-le pe cele pozitive în Ani- 
ma, combătând în mod analog aspectele distructive ale 
masculinului și identificându-se în cele pozitive. 

Sunt aceleaşi etape pe care le parcurge copilul de sex mas- 
culin care trebuie mai întâi să se diferenţieze, să se separe de 
mamă şi să se afirme ca entitate de sine stătătoare. 

Străvechile rituri de inițiere masculină la pubertate marcau 
tocmai distanțarea de mamă, asumarea unei identități mas- 
culine, intrarea în lumea bărbaţilor. Ritul anticipa căsătoria şi 
pregătea pentru căsătorie. Abia după ce băiatul dobândea o 
identitate masculină stabilă putea să ia contact cu o persoană 
feminină, care nu mai era mama, ci tovarăşa de viaţă. Detaşarea 
de femininul matern era aşadar considerată indispensabilă pen- 
tru a se putea dezvolta o relaţie adultă cu sexul opus. 


Să observăm acum în această lumină basmul lui Vittorio. 

La început, Prințul apare cu caractere masculine adulte, însă 
acest lucru se va dovedi în continuare o simplă păcăleală: nu 
era decât un cerșetor/copil, dependent pentru propria supra- 
vieţuire de pomenile venite din exterior/de la mamă. În con- 
tactul cu palatul/regina, personajul este complet absorbit, 
înglobat într-un uter primordial comfortabil, dar care sufocă 
orice individualitate. Prinţul rămâne alături de regină. În basm 
este vorba, atenţie, de o „Regină“, nu de o „Prinţesă“! 

Neumann a studiat mitul „veşnicului adolescent“, destinul 
tânărului mascul care nu reuşeşte să se desprindă de Marea 
Mamă. Fascinat şi vrăjit, amant imberb, el este absorbit treptat 
Şi ucis. 

Este tocmai ce riscă să păţească și prințul din basmul lui 
Vittorio: prins în capcană de fascinanta regină, tot mai slăbit, 
el se stinge încet, încet. 

Castelul/Regina din basm nu pare să prezinte caracteristicile 
hermafrodite ale acelui uroboros originar, dat fiind că trăsă- 
turile masculine lipsesc cu totul, e un feminin exacerbat, care nu 
include și polul opus. Identificându-se cu acesta, Prințul se pierde: 
se pierde pe sine, îşi pierde identitatea, îşi pierde autonomia. 

Leul din basm cunoaşte bine acest pericol şi îl pune în gardă 
pe Prinţ, dezvăluindu-i efectele distructive ale acestui tip de 
feminin: Regina e o Vrăjitoare, o seducătoare, ca face farmece 
prin care leagă masculinul de ea într-un raport aducător de 
moarte. Însă Prinţul nu-l crede. Iar Regina încearcă să-l lege 
şi mai mult de ea: îi poruncește să închidă toate intrările/neşirile 
din palat. Acum Prinţul este complet prins în capcană. 

Cel care zădărniceşte această tentativă e din nou Leul, dele- 
gat să incarneze toată „activitatea“ din basm. Leul „pătrunde“ 
în castel, falusul simbolic leonin acţionează şi intră în contact 
cu Femininul. Aici transformarea Reginei e imediată și extrem 
de rapidă: se revelează fără întârziere drept ceea ce este de fapt, 
iese la iveală aspectul ei terifiant — Zgripţuroaica. Şi sunt dez- 
văluite definitiv capacitățile distructive ale reginei: ea este un 
abis fără fund. 

Imaginea Zgripţuroaicei dă un chip spaimelor celor mai 
profunde ale lui Vittorio: organul său genital nu se ridică, nu 
penetrează, nu îndeplineşte rolul masculin pentru că se teme 
de întâlnirea cu un feminin înspăimântător și devorant. 


In conversațiile care au urmat cu Vittorio au ieșit la iveală 
vechi şi confuze fantezii ale sale în privința organelor genitale 

feminine — „o prăpastie întunecată fără fund“, necunoscută, 
hrăpăreaţă, de care se teme să nu fie devorat. Spaima sa de un 
feminin necunoscut este mult mai profundă decât spaima pe 
care i-o trezeşte un masculin agresiv, dar nedisimulat, cunos- 
cut şi vizibil. 

Reapar trăiri de demult, legate de familie: pentru Vittorio, 
acest tată violent, coleric, dar direct, despre care măcar reuşeşte 
să vorbească, este în fond mai puţin angoasant decât mama, 
pe care doar cu greu o aminteşte. În primul caz e vorba de o 
ostilitate reciprocă, declarată şi recunoscută. În al doilea, e 
vorba de percepții obscure şi de spaime fără nume. Vittorio se 
teme de mama sa, dar nu ştie de ce, uneori o suspectează de 
violență ascunsă, dar se simte imediat vinovat, alteori îl 
încearcă o furie surdă împotriva ei, care îi apare drept nemo- 
tivată şi monstruoasă. 

În basm, Prinţul reușește să acționeze pe cont propriu abia 
atunci când Zgripțuroaica își arată adevăratul chip. În realitate 
acest lucru se va petrece abia atunci când vor ajunge la nivelul 
conștiinței aspectele negative ale figurii materne, când Vittorio 
va reuși să se distanţeze. În finalul basmului principele actio- 
nează: se înarmează cu un instrument simbolizând falusul şi 
o penetrează, ucigând-o, pe Vrăjitoare. 

În fanteziile lui Vittorio, raportul sexual dobândea tonuri 
puternic distructive: nu de penetrare amoroasă, nu de contact 
afectiv profund, ci de penetrare devastantă, ucigătoare, în care 
cel care își pierdea viaţa, în fanteziile sale, era chiar el. Această 
spaimă era cea care făcea imposibilă realizarea actului sexual 
şi Chiar a erecţiei. 

În basm, abia din momentul în care Prinţul o înfruntă victo- 
rios pe Zgripțuroaică se schimbă raportul dintre el şi Leu: 
acesta îi devine prieten, e acum un aliat. Până atunci doar Leul, 
animalul, fiara, instinctualitatea aflată departe de conştiinţă 
îndeplinise un rol activ în basm, Prinţul nu mişcase un deget. 

În finalul basmului, Prințul îşi asumă acțiunea, „devine un leu“, 
se preschimbă în Erou. 


Fazele terapiei au urmat niște etape oarecum similare: la 
început Vittorio a reușit să dea un chip fantasmelor sale angoa- 
sante privitoare la feminin, apoi a reuşit să-şi asume propria 
agresivitate, apropiindu-se de masculin, și a devenit în stare: 
să-şi înfrunte spaimele cele mai profunde. Abia în urma acestei 
bătălii s-a deschis posibilitatea ca Vittorio să trăiască aspectele 
libidice, afective și senzuale ale raportului cu celălalt sex. 

În cursul acestui proces a ieșit la iveală, de exemplu, 
amintirea că această mamă despre care nu se vorbea niciodată, 
devastată de o depresie bipolară şi cu violente accese mania- 
cale, fusese un adevărat coşmar, îngropat acum în memorie, 
pentru Vittorio copilul. Iar tatăl, redescoperit puţin cam târziu, 
nu era deloc un dictator, cum părea la început, până şi faimoa- 
sele sale ieșiri furioase la adresa fiului care împlinise treizeci 
de ani şi era complet abulic porneau din dorința sa de a-l 
smulge din toropeala vecină cu moartea în care se complăcea. 


Basmul lui Vittorio a continuat apoi, urmând canoanele 
clasice, cu căutarea unei Prinţese pe care s-o ia de soție, prin 
depăşirea a mii de obstacole şi de greutăţi, dar cu un Prinţ-pro- 
tagonist de acum stăpân pe capacităţile sale active. 

Ca într-un rit inițiatic, Vittorio a parcurs din nou, în ima- 
ginar, etapele luptei contra femininului matern devorator, ajun- 
gând la identificarea cu un masculin solar şi eroic... 


CAPITOLUL 13 


Fuga din castel 


Veronica îmi spune un basm: 


A fost odată ca niciodată o prințesă care locuia într-un 
castel, iar castelul era foarte frumos, foarte mare și 
foarte, foarte gol... O văd pe prințesă cum cutreieră prin 
saloane şi pe terase, îmbrăcată într-o rochie albastră 
foarte frumoasă. Sigur, totul e foarte frumos și foarte 
comfortabil, castelul este plin de slujitori, dar domneşte 
o mare liniște. Prinţesa se plictisește: se gândește la viața 
ei, închisă în colivia aceea aurită. Nu va vedea niciodată 
ce e în afara castelului, dincolo de grădină şi de gardul 
grădinii. I se pare că nici nu trăieşte. 

Aşa că, într-o noapte, se hotărăşte să plece. Îşi adună 
câteva rochii, se suie pe cal și pleacă. 

Începe o viaţă de aventuri pentru ea, care nu ştie nimic 
despre lume, care a fost totdeauna Prinţesă. Vede multe 
locuri, și frumoase și urâte, trece prin multe peripeții, 
ajunge în sate de oameni săraci și trăiește printre țărani, 
merge la vânătoare cu vânătorii, la pescuit cu marinarii, 
cunoaște hoți şi bețivi prin cârciumi. Nu se oprește nici- 
odată: ajunge undeva, stă acolo un pic, ajunge să cunoască 
locul şi pe urmă pleacă iar, în căutare de noi aventuri. 

Într-o zi, pe când trecea printr-o pădure şi se făcuse 
aproape întuneric, calul ei o ia razna: începe să fugă 

nebunește în galop, sare, se ridică în două picioare, pe 
urmă o ia din nou la goană. La un moment dat, o azvârle 
pe Prinţesă din şa şi se face nevăzut. Prințesa cade jos 
și îşi pierde simţirile. Nu ştie cât timp stă așa, leşinată. 
Când își vine în fire, încet, încet, încearcă să se miște. 
Priveşte în jurul ei: e o mlaștină. Dă să se ridice în 
picioare şi îşi dă seama cu groază că a căzut în nisipuri 
mișcătoare. E îngrozită! Se zbate, strigă din toate puterile, 
dar nu e nimic de făcut, nu e nimeni prin preajmă. Cu 
cât se zbate, cu atât se afundă mai mult şi atunci rămâne 
nemișcată. E îngrozitor! 


Şi Veronica începe să plângă, este evident zguduită de 
basmul pe care mi l-a povestit. 


Viaţa Veronicăi 


Veronica s-a născut într-o familie de nobili venețieni, 
extrem de înstărită. A dus o existență mai mult decât confor- 
tabilă până la terminarea liceului. 

În momentul acela, sub impulsul a ceea ce ea numeşte „o 
toană“, a fugit de acasă şi a început să vagabondeze prin 
Europa, trăind din expediente. Acum are 26 de ani şi de un an 
s-a întors în Italia. 

A decis să înceapă un tratament psihosomatic pentru o 
formă de cardio-nevroză, caracterizată prin tahicardie şi aritmii 
extrem de pronunţate şi frecvente, apărute pe parcursul ulti- 
mului an şi jumătate, perioadă în care a avut şi frecvente 
episoade de pierdere a cunoștinței, fără a se putea identifica 
nişte cauze organice precise. 

În perioada în care inventează acest basm, Veronica duce 
o viaţă stinsă total, îşi petrece zilele stând în pat, într-o stare 
de semiletargie, abuzând de alcool şi de tranchilizante. 

Analogiile dintre povestea personală a Veronicăi şi basmul 
istorisit de ea sunt numeroase: palatul aurit şi gol trimite la 
propria copilărie îmbelşugată, caracterizată de izolare afectivă. 
Fuga Prințesei și peripeţiile acesteia sunt asemănătoare vaga- 
bondajului Veronicăi prin Europa. 


Mlaștina 


Evit, pentru un moment, să indic direct legăturile dintre 
basm şi povestea personală a pacientei, în schimb o întreb pe 
Veronica la ce o face să se gândească „mlaștina“. 

Îmi răspunde că e ceva „în care nu te poţi încrede și 
provoacă moartea“. „Văzută din afară pare liniştită: e un 
pământ moale, neted, catifelat, atrăgător, dar cum pui piciorul 
te înghite, te trage la fund, te înăbușă şi te omoară.“ Adaugă: 
„Parcă ar fi mama mea!“ 

Caracteristicile nisipurilor mişcătoare, faptul că sunt 
„pământ“ plus „apă“, apropiindu-se simbolic de feminin, faptul 
că cedează sub picior şi sunt prin definiție înglobante, le fac 
să fie cu deosebire adecvate pentru a reprezenta la nivel ima- 
ginar potenţialităţile unui feminin matern distructiv. Sunt arhe- 
tipul „marii mame“ în aspectul ei negativ, care reabsoarbe totul 
în interiorul său, care ucide tocmai pentru că înghite și nu 
permite viaţa în afara ei. 

În vremea adolescenţei, Veronica a încercat să scape din 
strânsoarea mamei fugind de acasă, încercând să-şi afirme 
fragila sa autonomie, iar acum recade în sfera de atracție a unui 
feminin simbolic negativ și potențial aducător de moarte, care 
nu mai este întrupat de mamă, ci acţionează la nivelul incon- 
ştientului prin fascinația somnului etern, a nopții, a letargiei, 
a imobilităţii, a regresiunii spre o stare de non-conștiinţă. 

O primă mişcare are loc în basm ca urmare a unui vis. 
Veronica nu-şi mai aminteşte visul, îşi aminteşte limpede doar 
o voce care îi spunea: „Pune-ţi mâinile pe inimă şi urmează-ţi 
destinul!“ De aici îi vine în minte o continuare a basmului. 


Văzând că, dacă se zbate, nu face decăt să se afunde şi 
mai rău, Prințesa îşi puse mâinile pe inimă şi se lăsă în 
voia mlaștinii. Se scufundă complet în mâlul cel negru 
și moale şi simţi că nu e pentru prima oară. 


Pornind de la „pune-ți mâinile pe inimă“, o solicit pe 
Veronica să-mi vorbească despre sentimentele ei în această 
perioadă. 

Iese la iveală o nemărginită disperare. 

Despre „a se lăsa în voia mlaștinii“, Veronica îmi spune: 
„E chiar ceea ce simt, dorinţa de a mă abandona, de a nu mai 
lupta, de a nu mai reacţiona, de a mă cufunda lin și fără dureri 
în somn, în noapte, în inconștiență. Asta şi fac: beau doar ca 
să pot adormi mai repede, nu mai pot să-mi trăiesc zilele, e 
prea dureros, vreau numai linişte, repaus. Știu că mă auto- 
distrug, dar vreau să mor ca să mă odihnesc... pe urmă o să-şi 
dea seama“. 

Veronica îmi vorbeşte despre o relaţie afectivă în care s-a 
implicat foarte mult, la Berlin, înainte să se întoarcă. Tocmai 
ruperea neașteptată şi dureroasă a acelei relaţii a determinat 
hotărârea ei de a reveni în Italia. 

Se îndrăgostise de un tânăr cunoscut în timpul șederii sale 
în Germania. Pentru prima dată în viaţă se gândise să se căsă- 
torească, să aibă copii, să-și facă o familie. 

„Simţeam că am găsit persoana potrivită“, îmi spune ea, 
„locul în care să mă fixez, portul liniştit în care să trag definitiv, 
după ce trecusem prin atâtea furtuni. Contasem pe el, 

crezusem în el, atâtea vise, atâtea speranţe. Îmi vedeam deja 
viitorul: un viitor fericit şi liniştit, simțeam că am ajuns în 
sfârşit acasă.“ 

Relaţia se întrerupsese brusc atunci când Marco îi comunicase 
că e însurat şi că nu are nici o intenție să desfacă acea căsătorie. 

Pentru Veronica fusese o prăbuşire, o cădere neașteptată şi 
dramatică. Toate planurile ei se prefăcuseră cât ai clipi în fum 
de la o zi la alta, se trezise, dintr-o fată îndrăgostită și plină 
de speranţe, o fată singură şi disperată, într-o ţară străină, fără 
nici o siguranţă și fără nici un plan de viitor. Se temuse că o 
să-şi piardă minţile. Nu mai avea chef să trăiască. Viitorul i se 
arăta ca un tunel fără capăt, trecutul ca o lungă serie de greșeli. 
Se hotărâse să se întoarcă în Italia, făcând o ultimă tentativă 
de a regăsi un punct de sprijin stabil. 

Spune: „Era o mișcare lipsită de sens: în Italia nu mai aveam 
pe nimeni, nici casă, nici serviciu, nici prieteni, dar era ţara mea. 
Mă aflam pe punctul de a înnebuni, mă simţeam pierdută, 
dezorientată. Voiam să mă întorc acasă, dacă nu în casa mea, măcar 
în ţara mea. Poate doream să simt pământul acesta sub picioare...“ 

Ameţelile, leşinurile şi tulburările cardiace începuseră ime- 
diat după ruperea relaţiei sentimentale cu Marco. 


Amintirile ies la suprafaţă 


O întreb pe Veronica ce înseamnă acel „nu e prima oară“. 

Apare o lungă înlănţuire de amintiri: „nu numai că nu e pri- 
ma oară, a fost aşa dintotdeauna!“ Veronica își aminteşte de 
copilărie, de profunda durere pe care o încerca atunci, fiindcă 
i se părea că mama îi prefera în mod evident pe fraţii ei. 
Veronica nu-și putea explica acest lucru. În timp, reacţia ei de 
răzvrătire în fața refuzului matern fusese urmată de resemnare, 
de închidere, de retragere din lume, de acea „abandonare în 
voia sorții“ autodistructivă. 

Prima reacție pe care Veronica a avut-o în faţa preferințelor 
materne a fost furia, o furie arzătoare: ar fi vrut să ţipe, să urle, 
s-o lovească. Dar nu putea face nimic. Orice mişcare părea 
inutilă. Se închisese atunci în disperarea ei. Se schimbase şi 
din punct de vedere fizic: din fetița vioaie și veselă care fusese 
în primii ani, devenise o fată închisă, introvertită, timidă şi 
tristă. 

Îşi închipuia de multe ori că avea să moară, pentru a-şi 
pedepsi mama. „Abia pe urmă o să-şi dea ea seama!“, îşi spu- 
nea ca să se consoleze. Această atitudine depresivă şi auto- 
distructivă în faţa frustrării devenise apoi caracteristică pentru 
toate reacțiile sale. Veronica nu luptase niciodată cu refuzul, 
se închisese totdeauna în sine, se repliase, se retrăsese. 


Bătrâna călăuză 


Basmul continuă: 

Coboară şi coboară Prinţesa în întuneric, până atinge 
fundul mlaștinii; acesta se deschide sub paşii ei şi dă de 
o lume subterană, întunecată, dar nu în întuneric total, 
alcătuită din tuneluri și coridoare. Ajunge într-o încă- 
pere mare și goală şi vede o Bătrână. E foarte bătrână, 
are un aer destul de hotărât, dar pare cumsecade şi pare 
s-o cunoască dintotdeauna. Îi spune: „A, eşti aici! Atunci 
treci dincolo și fă ordine.“ 

Prințesa o ascultă, intră într-o încăpere care e plină de 
globuri, un fel de bile colorate, roșii şi negre, amestecate 
laolaltă. Stie că trebuie să le aleagă, ca în toate basmele! 
În încăperea alăturată găsește boabe de mei şi de ovăz 
amestecate, iar în a treia încăpere niște boabe rotunde, 
care par de porumb, amestecate cu ţepi ascuțiți de pleavă. 
Se pune pe lucru și le alege pe toate. 

O întreb pe Veronica ce fel de încercări i se par acestea. 

Îmi răspunde: „Singurul sens pe care îl văd aici este să fac 
ordine, să separ lucrurile, să ies din confuzia de lucruri deo- 
sebite amestecate laolaltă“. 


Ritmurile vieții 


Să vedem deocamdată ce se întâmplă în viaţa reală cu 
Veronica şi care e starea ei fizică. Comportamentele autodis- 
tructive care pot fi puse în legătură cu „lăsarea în voia mlaş- 
tinii“, cu încercarea de a rămâne într-o stare de inconștientă, 
prin somn, alcool şi sedative au început să se atenueze din 
momentul în care basmul a intrat în faza locuinţei subterane; 
tot acum încetează şi leşinurile. 

„Mama cea rea“, reprezentată simbolic de nisipurile mișcă- 
toare, a lăsat loc „mamei bune“, călăuzei întrupate de bătrână. 

Unul dintre primele iucruri pe care le întreprinde Veronica 
este să dea un anumit ritm zilelor sale, o cadență regulată. 

Veronica își aminteşte că a detestat dintotdeauna ritmurile 
fixe. Mama era cea care îi impunea cu stricteţe la ce oră trebuie 
să mănânce şi la ce oră să doarmă, la ce oră să-și facă lecţiile 
şi la ce oră să se joace. Mai târziu, respingerea mamei, răzvră- 
tirea ei, au fost însoțite de refuzul oricărui ritm. 

Încă de pe vremea fugii de acasă, Veronica încerca o veri- 
tabilă plăcere atunci când dădea peste cap orarele: să doarmă 
ziua şi să stea trează noaptea, să mănânce la cele mai ciudate 
ore, dar nu cumva la orele de prânz şi de cină. 

Femininul e legat şi de ritmicitatea ciclurilor, de ritmul 
succesiunii anotimpurilor, de ciclul mareelor, de cadența 
regulată a ciclului menstrual. Nu întâmplător Veronica prezenta 
în perioada respectivă o regularitate totală a menstruaţiilor, 
aspect căruia nu-i acordase nici o importanță. 

Acum Veronica are o altă atitudine față de acceptarea ritmu- 
rilor, legată de un proces general de acceptare a feminităţii, care 
nu mai este privită doar ca o stare hipnotică mortală. În acest 
interval i se regularizează mult şi ritmul cardiac, în sensul că 
se atenuează aritmiile, chiar dacă tahicardia persistă. 


Separarea contrariilor 


Dintre diversele încercări poruncite de bătrâna din basm, 
pe Veronica o impresionează mai mult „separarea bilelor negre 
de cele roşii“. O întreb de ce anume leagă aceste două culori. 
Roşul îi aduce aminte de furie, de sângele care urcă la cap, de 
un taur înfuriat; negrul îi inspiră tristeţe, disperare, doliu. 

Vorbind despre reacțiile sale emotive, iese la iveală în 
Veronica un amestec caracteristic de sentimente care o duce 
la o paralizie a exprimării. În sinea ei Veronica se înfurie, des 
şi foarte tare, dar imediat apare sentimentul că e oricum inutil, 
că nu merită să te lupţi şi atunci lasă lucrurile baltă şi renunță 
să se mai exprime. Această succesiune de reacţii e tipică la 
Veronica şi îi blochează exprimarea emotivităţii. 

Tahicardia va dispărea numai atunci când Veronica va 
începe să-şi exprime toată dogoarea propriilor sentimente: mai 
întâi mânia intensă, apoi şi o afectivitate foarte caldă. 

Despre o altă încercare Veronica îmi spune ceva: despre 
„alesul boabelor dintre paie“. Asocierea care îi vine în minte 
spontan este „să distingi ce e rotund de ce e ascuţit, un lucru 
neted ce poate fi zdrobit de ceva ascuţit, care sparge, dar nu 
se îndoaie“. Şi aceste caracteristici, traduse în termeni com- 
portamentali, se întâlneau amestecate la Veronica. Era ceva 
tipic pentru ea să adopte o atitudine „rigidă“, „ţepoasă“ şi „înţe- 
pătoare“ pentru a se apăra, de fiecare dată când se simţea prea 
moale, prea vulnerabilă, putând fi „strivită“. 

Reunirea contrariilor 


Basmul se încheie atunci când: 


Bătrâna, după ce Prinţesa a îndeplinit cele trei treburi 
pe care i le poruncise, îi dăruieşte un medalion care sal- 
vează vieţi. E un medalion ciudat, de formă rotundă, 
incizat cu nişte semne misterioase, e din piatră, dar e 
foarte cald. Bătrâna îi spune Prințesei să-l poarte mereu 
legat la gât, pe inimă: o s-o apere de toate nenorocirile. 


Putem face aici câteva observaţii: medalionul este de piatră, 
în fond tot un „pământ“, dar un „pământ solid“, nu pământul 
rece şi mocirlos al nisipurilor mişcătoare, ci pământul solid, 
cald şi străvechi al Bătrânei. Medalionul salvator este cald, 
pentru a demonstra că închide în sine şi „spiritul focului“... 

Este o reprezentare emblematică a prezenţei simultane a 
contrariilor, un obiect în care femininul și masculinul, pământul 
şi focul, materia şi spiritul se integrează, completându-se reciproc. 
Piatra este temelia, piatra unghiulară, osatura, ca să spunem așa, 
a locuinţei, focul este cel care o face primitoare şi vie, o trans- 
formă într-o casă locuită. Bătrâna pare să-i confere simbolic 
Veronicăi un „centru“ propriu, un punct de echilibru care trebuie 
purtat în dreptul inimii — „centru“ al circulaţiei energiilor vitale. 

Inima, organul prin care Veronica își exprima cel mai eloc- 
vent tulburarea ce a adus-o la psihoterapie, cuprinde în sine 
valenţele simbolice ale masculinului şi femininului, ale poca- 
lului şi ale focului; scandează în ritmul bătăilor sale alternanţa 
yin/yang, alternanţa de masculin şi feminin. 

La nivel imaginar, basmul a indicat tratamentul necesar: 
reechilibrarea şi integrarea aspectelor masculine și feminine, 
a pământului cu focul, prevestind şi un final fericit. 


Prinţesa iese din peştera de sub pământ, urcă la supra- 
față şi acolo e cineva care o aşteaptă... 


CAPITOLUL 14 


Metoda basmului 
despre sine 


Ajunși aici, mulți cititori au şi încercat probabil să inven- 
teze singuri un basm. Foarte bine. 


Inventarea unui basm face bine oricui 


Capitolul acesta este dedicat anume cititorului „nespecia- 
list“, care doreşte să încerce utilizarea metodei fabulaţiei pe 
sine însuşi. 

Există un singur lucru pe care nu trebuie să-l faceţi: nu 
încercaţi să vă interpretați basmele!!! 

Repet, ca să nu fie nici o îndoială: inventarea unui basm 
poate face numai bine. Fie că e frumos sau urât, fie că va curge 
lin sau poticnit, fie că se sfârşeşte rău sau bine, basmul născocit 
a dat pur şi simplu o reprezentare în imagini unui proces aflat 
deja în curs. Transpunerea unui eveniment psihic sau fizic în 
imagini reproduce simbolic felul în care subiectul vede acest 
eveniment în momentul respectiv, îl apropie de conştiinţă şi 
poate „deschide“ noi posibilități, întrucât imaginarul are infinite 
capacităţi de a găsi soluţii pentru ceea ce i se prezintă drept 
„problemă“. 

În schimb, interpretarea ulterioară a basmului pe care l-aţi 
născocit îl mutilează şi îl reduce. 

Mintea voastră raţională, cea care interpretează, ar surprinde 
numai unele aspecte din basm, extrem de limitate, dar mai ales 
le-ar reelabora utilizând aceleaşi scheme mentale cu care 
încerca deja, fără succes, să rezolve problema şi care sunt 
aceleași cu cele utilizate la inventarea basmului! Din acest 
motiv, autointerpretarea reduce eficacitatea instrumentului 
fabulaţiei. 

Cu alte cuvinte: dacă scopul vostru este rezolvarea unei 
probleme personale, e inutil să încercaţi să interpretați basmul 
pe care l-aţi născocit și poate fi chiar contraproductiv să încerci 
să urmărești ceea ce mintea rațională „crede“ că sunt soluţiile 
sau sugestiile oferite de basm. Veţi regăsi problema reală exact 
în felul în care o vedeaţi mai înainte și nu veţi face altceva decât 
să vă reconfirmaţi vouă înşivă că nu există pentru ea o soluție 
decât în basme! 

Interpretarea propriilor basme înseamnă „a pierde ocazia“ 
oferită de inventarea lor şi a vă anula o posibilitate... 


În cunoscuta sa carte Change, Paul Watzlawick spunea că 
uneori, pentru a vedea soluția unei probleme e nevoie doar să 
ieşi din schemele mentale care au fost utilizate în încercarea 
de a găsi o rezolvare. Dă ca exemplu cunoscutul joc cu nouă 
puncte dispuse pe laturile unui pătrat care trebuie unite cu o 
singură linie: numai ieşind dintr-o schemă mentală precon- 
cepută e posibil să vedem soluţia, literalmente imposibil de 
găsit dacă rămânem în cadrul acelei scheme. 

Ceva similar ne oferă şi metoda fabulaţiei: ne oferă un prilej 
de a ieşi temporar dintr-o anumită schemă mentală, pentru a 
privi problema dintr-o altă perspectivă şi a descoperi, eventual, 
intuitiv, nişte posibile soluții. 

Oricare ar fi problema pe care o aveţi, evident v-aţi „gândit“ 
deja la ca şi nu aţi întrevăzut nici o soluţie, altminteri n-ar mai 
fi o problemă. Vorba unei zicale: „Dacă nu există soluţie nu e 
o problemă, iar dacă există o soluție unde mai e problema?“ 

Basmul este unul dintre instrumentele care fac posibil să 
se opereze o schimbare de plan: ne face să ieşim pentru un 
moment din schemele logico-raționale cu care o anumită temă 
a fost tratată fără să fie rezolvată și ne înfăţişează aceeași temă 
la un alt nivel: în universul creativităţii... Se prea poate ca la 
acel nivel, creativitatea fiind infinită, să se găsească soluţii 
„fabuloase“. Mai mult chiar, cum să nu se rezolve în basm orice 
problemă, când fanteziei îi stau la dispoziţie toate instrumentele 
posibile? 

Acest procedeu al „deplasării în alt plan“ poate ulterior să 
declanșeze spontan intuiții, poate să facă să ne vină în minte 
unele soluţii „reale“ posibile, soluţii care anterior nu fuseseră 
întrezărite sau nu fuseseră luate în consideraţie, tocmai din 
cauza rigidităţii schemei mentale cu care fusese abordată tema 
respectivă, de mai multe ori şi fără succes. 

Dacă cineva îşi „interpretează“ propriul basm imediat după 
ce l-a inventat, prin urmare cu aceeași judecată rațională care 
nu are cum să se fi schimbat prea mult în decurs de o jumătate 
de oră, va reintra imediat în schema mentală precedentă, iar 
acolo soluţiile fabuloase nu servesc la nimic, nefiind aplicabile 
realităţii. 

Trecerea realitate-simbol-realitate este subtilă și nu poate 
fi gestionată expeditiv sau ca o ecuație matematică simplă. 
Simbolurile conțin multe aspecte, multe fațete, semnificații 
opuse şi polarități prezente simultan. Un basm e ca o ceapă: 
are multe straturi şi se pretează la diverse lecturi, toate valabile, 
dar situate la niveluri diferite de profunzime... O înţelegere 
deplină a unui basm e poate imposibilă, dar cu siguranţă că o 
înțelegere superficială riscă să fie extrem de reductivă, înde- 
osebi dacă e transformată imediat în soluţii operative. 


Cred că am insistat destul asupra motivelor pentru care nu 
e cazul să încercaţi să vă interpretați propriile basme. Acest 
lucru este însă valabil într-o şi mai mare măsură atunci când 

e vorba de basmele pe care le inventează partenerii, copiii sau 
prietenii voştri. 

Niciodată să nu interpretaţi basmele născocite de partener, 
de copii şi de prieteni! 

Nu există nimic mai rău decât să începi să-l invadezi pe 
celălalt spunându-i: „Aha! Asta înseamnă că tu...“ Lucrul este 
deosebit de important dacă e vorba de partener, de propriul 
copil sau de o persoană foarte dragă. 

O anumită conflictualitate e nelipsită în relațiile afective 
strânse, chiar şi atunci când nu e evidentă. Utilizarea basmului 
celuilalt pentru a extrage indicii, pentru a face speculaţii sau 
pentru a da sfaturi agravează conflictul, latent sau nu. Este o 
formă de manipulare și de control care produce reacții negative. 
Îl face pe celălalt să simtă că este „violat“, că i se invadează 
sfera privată cea mai intimă şi chiar de o violare este vorba; 
prin urmare o asemenea tentativă va genera totdeauna reacţii 
defensive, agresivitate şi îndepărtare. 

Psihoterapeuţii își pot face munca şi pentru că nu sunt 
implicaţi direct în problemele pacienţilor. Cu toate acestea, 
trebuie să fie foarte atenţi şi să nu se lase implicaţi indirect, 
prin „asonanța emotivă“ cu problemele lor personale. Tocmai 
din acest motiv, nu numai că ei continuă să lucreze asupra lor 
înșiși, dar supun cazurile pacienţilor „supervizării“ unui terţ, 
şi mai străin de relaţia cu pacientul. 

Cum ar putea oare să evite „implicarea emotivă“ cu subiec- 
tul care istoriseşte basmul cineva care îi este acestuia soţie, soţ, 
amant sau fiu? Elementele pe care o asemenea persoană le va 
surprinde imediat sunt tocmai cele pe care le poate pune într-un 
fel în relaţie cu sine și cu raportul său cu celălalt. În felul acesta 
domeniile realului și fantasticului interferează într-o manieră 
total inadecvată. 

Şi în calitate de psihoterapeut, am ales să evit pe cât era cu 
putință să le „interpretez“ pacienţilor mei basmele, cel puţin 
nu în faza de elaborare, mai înainte ca basmul să fi ajuns la 

un final fericit. În acest scop fac din şedinţa de „născocire a 
basmului“ (şi din eventualele ședințe de dezvoltare a acestuia) 
momente în sine, distincte de şedinţele normale de psihoterapie. 
Cel mult reiau unele indicii oferite de basm în cursul 
psihoterapiei propriu-zise, anumite pasaje sau expresii, pentru 
a amplifica o temă sau pentru a o discuta mai pe larg. Acest 
lucru se petrece în cadrul unei conversații normale, faţă în faţă 
cu un pacient treaz şi lucid, în nici un caz atunci când e cu ochii 
închişi, într-o stare de relaxare imaginativă. 

În basmele pe care le-am reprodus ca exemple, am ilustrat 
conexiunile cele mai evidente între basmul inventat, povestea 
reală a autorului şi unele semnificaţii simbolice ale principa- 
lelor personaje. Toate acestea aveau un scop ilustrativ. Cone- 
xiunile au fost citate pentru ca cititorul să poată înţelege mai 
bine motivele pentru care un basm poate fi utilizat ca metodă 
de rezolvare a unor probleme de ordin fizic, emoțional sau de 
alt tip. 

Nu aveam nicidecum intenţia să invit la „bricolaj“ inter- 
pretativ. 

Aşadar, fără interpretări, utilizați metoda fabulaţiei pe voi 
înșivă numai pentru a pune în mişcare efectele pozitive ale unei 
„detașări mentale“ de schemele intrate în obişnuinţă. 

Să vedem acum în ce fel poate fi favorizată inventarea unui 
basm. 


Timpul și locul 


Nu există un timp sau niște locuri anumite, în lipsa cărora 
să nu se poată inventa un basm... 

E vorba numai de nişte considerații ce pot face mai 
accesibilă cititorului metoda fabulaţiei despre sine însuşi. 

Timpul 

Rezervaţi-vă un interval de timp în care să nu fiți deranjați 
sau întrerupți de alte persoane, de treburi urgente sau de 
telefoane. 

Nu se poate şti dinainte de cât timp va fi nevoie pentru a 
inventa un basm: s-ar putea ca în mai puţin de o jumătate de 
oră basmul vostru să fie deja început, să-şi fi conturat drama 
şi să o fi rezolvat deja. După cum se poate foarte bine să aveţi 
nevoie de ceva mai mult timp numai pentru a vă relaxa, pentru 
a da frâu liber imaginației și pentru a intra în poveste... Se poate 
întâmpla ca basmul vostru să se oprească într-un punct critic, 
să rămână blocat şi să nu fie nimic de făcut, pentru moment. 
La fel de bine, s-ar putea ca basmul să se oprească în loc şi să 
aibă nevoie de ceva timp pentru a ajunge la un final fericit, 
dar să-l găsească până la urmă, iar toată această muncă să nu 
vă ia mai mult de două ore. 

Prin urmare, în privinţa timpului, indicaţia cea mai rezo- 
nabilă ar fi să vă rezervaţi un interval de timp cuprins între o 
jumătate de oră şi o oră, dedicat numai inventării basmului. 

Se poate întâmpla să isprăviţi mai repede sau să nu vă 
ajungă timpul. Dar oricine poate să-și găsească o oră! Indica- 
tiile privitoare la timp urmăresc numai să se evite, în limitele 
posibilului, să fiți întrerupți... Nu că s-ar întâmpla ceva grav, 
numai că v-ar cam supăra! 


Locul 

Sunt valabile aceleaşi lucruri pe care le-am spus cu privire 
la timp: alegeţi un loc unde posibilitățile de a fi deranjaţi să 
fie minime. 

Nu e nevoie de un „loc special“, nu are importanță dacă staţi 
în casă sau în aer liber: se poate la fel de bine născoci un basm 
plimbându-ne singuri pe sub pomi sau închiși în baie... 

Eu nu recomand de obicei să se încerce în pat, înainte de 
a adormi (primul lucru care le dă oamenilor prin minte), numai 

pentru că de cele mai multe ori adormim de-a binelea! Nici 
aici nu-i vorba de ceva rău, doar că dimineaţa riscaţi să nu vă 
mai amintiţi basmul... 

Ideal este un loc/moment al zilei în care nu sunteţi nici atât 
de obosiţi, încât să adormiţi și stând în picioare, nici atât de 
preocupați de ce trebuie să faceți imediat după aceea, încât să 
nu reuşiți să vă relaxaţi. 


Modalitatea 


Ceea ce contează este ca la un anumit moment să ieşim din 
starea de activitate mentală obișnuită pentru a ne lăsa „purtaţi 
de poveste“, să ne cufundăm în basm. 

Este ceva ce poate fi perceput chiar şi la nivel fizic: până 
la un anumit punct ne simţim „normali“, gândindu-ne la ce 
basm să născocim, apoi ne trezim cufundaţi într-o poveste care 
curge singură. Înseamnă că a început să meargă! 

Nu e nevoie de capacităţi inventive sau creative deosebite, 
toată lumea reușește, ajunge doar să vrei să încerci şi să te 
relaxezi un pic. Nu vi se întâmplă nimic dacă vă lăsaţi o jumă- 
tate de oră în voia fanteziei... puteţi ieşi din lumea ei când 
doriţi! 


Începutul 

După ce v-aţi instalat comod şi v-aţi relaxat câteva minute, 
închideţi ochii şi începeţi cu: „A fost odată ca niciodată...“ 

Această formulă va crea o detaşare aparent „temporală“, dar 
care ne ajută în practică să părăsim domeniul realului şi să 
intrăm în cel al fantasticului. Noi utilizăm această formulă 
pentru că ea ţine de o tradiție culturală, aproape toate basmele 
noastre încep aşa. 

Procedând astfel nu vă referiți la o experiență proprie din 
trecut, altfel ar rezulta mai degrabă o povestire, nişte amintiri 

pe care le-aţi putea relata şi în alt mod. Esenţial este că formula 
„A fost odată...“ vă oferă un stimul lingvistic imediat pentru 
a pătrunde în lumea imaginarului. 

„Detașarea“ este în folosul vostru, pentru a ieşi din gândirea 
obişnuită şi din problemele care vă preocupă mental şi pentru 
a vă pune în mișcare funcţia creativă. 


După aceea 

După aceea... aşteptaţi! Aşteptaţi ca o imagine să vi se 
ivească spontan în minte şi urmăriţi-o, mergeţi după ea. Nu 
încercaţi să dirijaţi povestea sau să alegeţi o imagine... Prima 
care vă vine în minte e cea mai bună, următoarele vor apărea 
singure și vă veţi trezi povestind... 

Cred că important este tocmai să nu judecărm, să nu începem 
să dăm la o parte sau să judecăm imaginile care ni se înfă- 
țișează: „Asta nu-mi place, nu e bine, asta merge mai bine...“. 

Adevărata valoare a metodei fabulaţiei constă în aceea că 
permite să se înfățişeze conştiinţei ceea ce vrea să se înfățişeze, 
aşa cum e. 

Încercând să dirijăm voluntar sau să controlăm fluxul 
imaginilor, vom sfârşi prin a transforma fabulaţia într-un fel 
de spectacol, de exhibare a abilității: „Ce basm frumos vă spun, 
ce repede l-am povestit, ce bine se termină...“ Ar fi o pierdere 
de vreme. Dacă aveți intenția să vă demonstrați ceva sau să 
demonstrați ceva unei persoane, faceţi acest lucru în realitate, 
va fi cu siguranţă mai eficace. 

În schimb, dacă vă veţi lăsa în voia naraţiunii, basmul îşi 
va găsi direcția singur, fără să vă ceară vreun efort, dimpotrivă, 
va deveni o plăcere să urmăriți ce se întâmplă, ca şi cum aţi 
fi doar un spectator... 

N-am întâlnit niciodată pe cineva care să „nu reuşească“ 
să inventeze un basm, nici măcar printre cei care susțineau cu 
îndârjire că „nu au fantezie“! Important este să te laşi în voia 
poveștii. Dacă decideţi să inventaţi un basm înseamnă că doriţi 

să încercaţi, dacă nu aveţi chef sau nu vă simțţiţi în stare, ajunge 
să nu faceţi acest lucru! 

Important mai este şi să nu vă stabiliți obiective. Nu faceţi 
din asta o provocare sau un test! Nu vă propuneţi să inventaţi 
neapărat un basm care să se sfârşească bine sau repede, sau să 
aibă o anume caracteristică, altfel veți cădea din nou în capcana 
„spectacolului“ de care vorbeam mai înainte şi totul va deveni 
un efort inutil sau chiar frustrant. Asta ar mai lipsi! Născocirea 
basmelor trebuie să fie o plăcere. 


Basmul s-a isprăvit 

Dacă basmul pe care l-ați inventat s-a încheiat, a trecut prin 
cele trei momente pe care le-am descris, începutul, criza, finalul 
fericite, e suficient. 

Veţi avea poate nevoie de câteva minute pentru a „reveni“ 
în lumea obișnuită: deschideţi ochii, ridicaţi-vă, dezmorţiţi-vă... 
Faceţi toate astea încet, nu e nevoie să fiți mereu pe fugă. 

Eu vă sfătuiesc să așterneți imediat totul pe hârtie, dacă aveți 
posibilitatea, fie şi într-o formă prescurtată. Puneţi apoi totul 
deoparte, nu mai staţi să rumegaţi conţinutul. /ntuițiile vor 
apărea în zilele următoare şi vor apărea de la sine. 

A scrie imediat basmele inventate şi a le păstra poate fi de folos 
pentru că, după o vreme, s-ar putea să vă intereseze să le recitiți... 

După un timp, uneori după ani de zile, puteți observa că 
basmul conţinea amănunte semnificative pe care nu le puteaţi 
sesiza pe moment sau că prefigura evoluţii și soluţii la care nu 
vă așteptați. Să fie limpede: basmele nu sunt profeţii! Iar inven- 
tarea unui basm, fie el mai frumos sau mai urât, nu e o profeție 
care se va adeveri de la sine numai fiindcă a fost făcută, nu e 
magie şi nu e pentru superstițioşi. Tot ceea ce spun este că, la 
o oarecare distanță în timp, veţi putea observa amănunte pe 
care atunci le-aţi fi pus în relație cu o anumită temă, dar care 
se refereau de fapt la altceva! Iar acest lucru e, pur şi simplu, 
distractiv, interesant, fascinant... 

Basmul se oprește înainte de sfârșitul fericit 

Nu-i nimic. Poate că s-a oprit pentru că v-a întrerupt cineva 
sau ați depăşit timpul pe care vi-l rezervaserăţi. Veşi găsi un 
alt prilej să-l duceți mai departe. 

Poate că basmul s-a oprit într-un punct critic tocmai pentru 
că nu întrezăreaţi un final fericit credibil din punct de vedere 
emotiv. E bine şi așa. Nu încercaţi să forţaţi în vreun fel lucru- 
rile: nu ar sluji la nimic. Un final artificial ar fi inutil în raport 
cu scopurile profunde ale metodei fabulaţiei. Lăsaţi deocam- 
dată basmul aşa cum este: şi-a îndeplinit rolul. 


Mai târziu veţi putea: 


e să-l reluaţi după o vreme şi să vedeți dacă se schimbă ceva 
în mod spontan; 

e să-l reluaţi după o vreme din punctul unde l-aţi lăsat şi 
să încercaţi să introduceţi în basm un nou personaj, să ve- 
deţi dacă e credibil şi dacă produce schimbări în poveste; 

e dacă impasul persistă, puteţi încerca să inventați „de-a-n- 
doaselea“ povestea diverselor personaje prezente atunci 
când basmul s-a oprit într-un moment dramatic. De multe 
ori ajută. Cunoscând, la nivel fantastic, antecedentele 
diverselor figuri, de multe ori apar mult mai clare moti- 
vaţiile lor şi se produce o deblocare spontană a povestirii. 


Puteţi să nu faceţi absolut nimic. 

Chiar aşa: nu era decât un basm! Viaţa reală merge oricum 
înainte, se schimbă oricum şi nu există nimic care să rămână 
pe loc şi neschimbat de trecerea vremii. 

Diversele utilizări ale fabulaţiei 


Metoda fabulaţiei poate fi utilizată în mai multe scopuri. 


Utilizare generală 

A inventa un basm poate fi util tuturor pentru a-şi dezvolta 
creativitatea, pentru a-și aprofunda cunoașterea de sine intu- 
itivă, pentru a rămâne în contact cu sine însuşi, cu propriile 
nevoi, dorințe, potenţialități. 

În cazul acesta se poate, de pildă, inventa un basm din când 
în când, fără vreun scop precis, iar aceasta e utilizarea cea mai 
bună dintre toate. 

E unul din numeroasele moduri de a ne exprima pe noi 
înşine pentru a ne menţine vii laturile creative. Poate ieși din 
asta o poezie, un cântec, un desen... 


Utilizare specifică 

Alteori se utilizează basmul pentru a se „facilita“ soluţio- 
narea unei probleme specifice. În cartea de față am vorbit doar 
despre aplicarea metodei la tulburările organice, iar acesta este 
un domeniu extrem de interesant. După cum spuneam în intro- 
ducere, am aplicat metoda și în alte domenii: la probleme care 
nu erau strict organice, ci emotive, relaționale, practice, la acti- 
vitatea de problem solving din marile întreprinderi. Şi a func- 
ționat. 

Pentru cititorul care doreşte să încerce personal metoda, aş 

mai avea câteva recomandări. 

1. Dacă aveți o patologie gravă, nu vă mărginiţi la inven- 
tarea unui basm, așteptând să vă treacă!!! Consultaţi un 
medic, un specialist, un profesionist în domeniul în care 
se manifestă tulburarea. Basmul ar putea fi un instrument 
pe care şi el îl foloseşte în ansamblul terapiei, îl puteți 
folosi ca instrument auxiliar pentru stimularea proceselor 

de autovindecare, dar cu siguranță nu ca pe o metodă care 
să 1 se substituie tratamentului adecvat. 


Nu luaţi basmul drept un fel de baghetă magică! Basmele 
vorbesc de baghete magice, fac aluzii simbolice la pro- 
cese de vindecare, care au întotdeauna ceva magic, fiindcă 
este magică puterea naturii în noi. Basmele pot și să 
activeze aceste procese de vindecare, să le solicite, să le 
stimuleze, dar nu e cazul să luaţi un mijloc drept scop. 
Fabulaţia este o metodă ajutătoare, nu e „soluţia“! 


2. Dacă e vorba de tulburări ușoare, de disconfort nespe- 
cific, merită să încercați imediat să inventaţi un basm. 
Chiar atunci când se manifestă suferința... Poate fi mo- 
mentul potrivit în care simplul fapt de a-i da posibilitatea 
să se exprime mai pe larg poate constitui un pas înainte 
pe calea rezolvării... 


3. Alteori problema nu e de ordin fizic şi nici de ordin 
psihic, în sensul strict al cuvântului: e o problemă rela- 
țională, profesională, economică, emotivă... În cazul 
acesta, se poate aplica o succesiune de paşi care şi-a 
demonstrat eficacitea în experiența mea. 


Există o problemă 


e Mai întâi studiaţi-o, vedeţi despre ce e vorba, abordați-o 
din diverse unghiuri, vedeți care sunt alternativele posi- 
bile. Cea mai mare parte a lucrurilor care iniţial ni se pre- 
zintă ca „probleme“ sunt în realitate „ocazii“ de a explora 
puncte de vedere diverse, din care va rezulta o creştere, 
Nu e vorba de „probleme“, ci, mai degrabă, aş zice, de 
„exerciţii de înţelegere“, acesta este chiar modul în care 
noi explorăm lumea şi începem să o cunoaştem, învățând 
din experienţe. 

e Există deja o tehnică binecunoscută: să încadrăm „pro- 
blema“, s-o definim, să vedem soluţiile posibile, dacă 

există soluţii, nu mai e o problemă, dacă nu există, tot nu 
e o problemă: ne putem da seama că lucrurile sunt așa 
cum sunt şi evoluțiile optime vor izvori tocmai din această 
conștientizare. 


e Odată realizat acest lucru, dacă mai persistă încă percepția 
că undeva aveţi o „problemă“, înseamnă că metoda voas- 
tră de abordare nu e cea bună. Atunci merită să încercaţi 
şi „calea basmului“, pentru a facilita saltul de perspectivă 


necesar. 


În practică 


° Definiţi cât mai bine „problema“ cu ajutorul instrumen- 
telor de abordare normale sau specifice. 

° Detașați-vă de ea: rezervaţi-vă timp „numai“ pentru a 
inventa un basm, așezaţi-vă comod, închideţi ochii, „şter- 
geți complet ecranul, îndepărtându-vă cu mintea de orice 
elucubraţii precedente pe respectiva temă şi lăsaţi-vă în 


voia fanteziei: „A fost odată ca niciodată...“ 


* Lăsaţi sd curgă imaginile. Cu cât basmul cuprinde mai 
puţine elemente reale, ce se referă direct la problema în 
chestiune, cu atât mai bine! Altminteri basmul va deveni 
o altă variantă, nici măcar disimulată, a elucubraţiilor pre- 
cedente. Ceea ce vă trebuie este să reușiți să treceţi pe 
un alt plan, altfel puteaţi să vă gândiţi mai departe la pro- 
blemă, era același lucru... Dacă vă îngăduiți să inventaţi 
un basm, aşa cum se nimerește, care să ajungă până unde 
poate, aţi făcut deja pasul necesar. Pe urmă... 


e Pe urmă lăsaţi basmul așa cum e. Indiferent dacă basmul 
a ajuns ori nu la un final fericit, nu încercaţi să-l trans- 
puneţi imediat în soluţii operative. Coniaţi pe „efectul 
intuiţie“ care se manifestă după câteva zile. 

Din toate acestea rezultă limpede că nu se poate utiliza 
metoda fabulaţiei aplicată la probleme specifice drept inter- 
venţie „de prim-ajutor“, care să producă un efect definit dina- 
inte într-un interval anume de timp. A inventa un basm nu e 
ca şi cum am chema instalatorul sau am lua un analgezic. 

Metoda fabulaţiei presupune un timp înainte de a-și produce 
efectele, e vorba chiar de „timpul vostru firesc“, exact cel de 
care aveţi nevoie. Nu apar la comandă, în nici un caz nu la 
comanda „voinţei naţionale“, a voastră sau a altcuiva, sunt tim- 
pii unui parcurs creativ şi ai unei evoluţii interioare. Basmul 
este o mică sau o mare operă de artă, nu este doar o lucrare 
manuală ori, în cazul acesta, verbală. Papagalii nu născocesc 
basme... 


CAPITOLUL 15 


Concluzii 


A 


Există un „loc“ în străfundurile noastre unde trecutul, pre- 
zentul şi viitorul se amestecă. 

În spaţiul de aici şi de acum în care ni se întâmplă toate se 
află urme al trecutului noastru şi germeni ai viitorului care nu 
s-a manifestat încă. 

Astfel, în acel „acum“ când un subiect inventează un basm 
şi în basmul însuși pe care îl inventează „în acel moment“ sunt 
urme din ceea ce i s-a întâmplat mai înainte, reflexe a ceea ce 
i se întâmplă în momentul respectiv şi potenţial de evoluţii 
viitoare. 

Nu e totdeauna foarte uşor să identifici într-un basm ce 
anume priveşte prezentul, trecutul sau viitorul, cu excepţia, 
uneori, a unor elemente foarte evidente. 

În exemplele de cazuri clinice pe care le-am reprodus aici 
am semnalat ceea ce eu, în calitate de observator extern, reu- 
şeam să pun în legătură: similitudinile pe care le vedeam între 
basmul ce mi se povestea şi ceea ce ştiam despre trecutul nara- 
torului şi despre patologia sa în curs. Pentru mine erau simi- 
litudini evidente, care săreau în ochi... Consider însă că în orice 
basm există un nucleu infinit mai profund, la care nu se poate 
ajunge prin „explicaţii“; iar în sensul acesta consider acele 
basme „sacre“, un mister, o minune... 

Basmele pe care le-am reprodus aici se pretează la nume- 
roase feluri de lectură, tot atâtea câţi sunt cei care le citesc, 

lecturi mai mult sau mai puţin aprofundate ori specializate, care 
surprind mai degrabă unele aspecte decât altele. Eu am colec- 
ționat acele basme în calitate de „terapeut psihosomatic“, căruia 
i se cerea ajutorul pentru o boală de ordin fizic, o boală pe care 
încercam să o citesc și în context emotiv, mental şi relațional. 
Din acest motiv mi-am îndreptat în special atenţia asupra legă- 
turilor între basmul inventat, boală şi trecutul pacientului. Există 
cu siguranță mii de alte lecturi posibile pentru aceste basme. 

Am căutat modalități de facilitare a atingerii unui final 
fericit; mie mi se cerea ajutorul pentru a se ajunge la un final 


A, 


fericit al maladiei. Boala reprezenta acel „acum“ în care se 
găsea pacientul, în cadrul acelui „acum“ în care se insera 
povestirea basmului său. 

În acest sens, am considerat totdeauna basmul pe care un 
subiect îl produce la un moment dat drept reprezentare a unui 
proces aflat în curs, a unui proces şi a unei „procesiuni“, a unei 
evoluţii spontane, ghidate de forța însăși a vieții... lar viaţa 
omenească include și boala. 

Îmi place să cred că întreaga noastră viaţă, sau viețile noas- 
tre, dacă vrem să spunem aşa, sunt un basm cu final fericit 
pentru noi toți. Şi cred că suntem fiecare Protagonişti-Eroi ai 
unui proces de evoluţie mult mai vast, care ne unește pe toți. 

De multe ori nu reuşim să înțelegem sensul cadrului general 
sau al parcursului, cu atât mai puţin caracterul pozitiv sau nece- 
sar al fiecărei treceri, mai ales atunci cînd nu sunt plăcute pe 
moment, dimpotrivă, sunt dureroase; sau atunci când nu găsim 
în ele înlănțuiri vizibile de la cauză la efect sau scapă distincţiei 
între bine şi rău... Asta ne face să ne simţim neputincioşi şi 
pradă unor evenimente incontrolabile sau ai unor forţe nede- 
finite care nu sunt totdeauna benigne! 

Este povestea reală a situaţiei în care ne-am aflat cu toţii 
la nivel personal, încă de copii, şi e povestea noastră comună 
ca omenire, ca ființe umane care se simt lipsite de apărare şi 
vulnerabile, în voia unor forțe misterioase şi puternice pe care 

au căutat dintotdeauna să le controleze în fel și chip: de la 
îmbunarea zeilor prin rituri primitive la naşterea religiilor, la 
dezvoltarea tehnicii, la studierea legilor Naturii de către ştiinţă, 
pentru a le putea prevedea, sau la încercarea de a domina 
Natura. Nu e o poveste nouă. 

Și din punct de vedere psihologic, succesiunea evenimen- 
telor personale nu-și găseşte o consecvenţialitate foarte pre- 
cisă în orizontul acelui interval restrâns de observaţie care este 
o viaţă. Chiar și atunci când se găseşte o explicaţie de tipul 
cauză-efect, se împinge continuu înapoi căutarea „cauzelor“: 
de la azi la ieri, la familie, la naștere, la concepţie... Rămâne 
mereu deschisă tema începutului sau a motivaţiilor: de ce acel 
subiect trebuia să se nască tocmai în acea familie, în acea 
cultură, în acel loc, în acea epocă, în acea situaţie economică 
și în toate celelalte condiții care îi pot „explica“ apoi, într-o 
oarecare măsură, evoluțiile psihologice ulterioare? 

Nu am pretenţia că înţeleg cadrul general al universului, 
după cum nu pretind defel că înțeleg complet basmele pacien- 
tilor mei, care rămân pentru mine un „mister sacru“. În basmele 
acelea eu, ca terapeut, pot vedea unele conexiuni, iar acestea 
îmi apar mai limpezi mie decât lor şi pentru că eu le observ 
din afară. Cel situat în afară dispune de o detaşare suficientă 
pentru a putea vedea. Pacienţii mei nu văd imediat conexiunea 
între basmele lor şi viețile lor, dar nici eu nu le văd în ale mele. 

Bună parte din căile cunoaşterii de sine propuse încă din 
vechime spun: „cunoaște-te pe tine însuți“ ori „observă-te sin- 
gur“, ne îndeamnă să devenim „observatori“ sau „martori“ ai 
propriilor gânduri, emoţii şi senzaţii, fără să le judecăm. Se pare 
că o minimă distanțare e necesară atât vederii trupeşti cât şi 
celei interioare: dacă suntem prea aproape nu putem vedea bine 
cu ochii trupului, dacă ne identificăm total cu schemele noastre 
mentale nu le putem observa, dacă ne lăsăm purtaţi de uragan 
nu-l mai putem studia ca oameni de ştiinţă... 


168 / CUM SĂ TE VINDECI CU O POVESTE 


Viaţa se scurge într-un „acum“; o gândim cu mintea totdea- 
una „după“, în amintire, ori „mai înainte“, în prevestire; în 
timpul ei nu putem decât să fim mai mult sau mai puțin con- 
ştienți de ea, ceea ce nu înseamnă neapărat să o „gândim“. Poate 
tocmai fiindcă „a gândi“ este altceva decât a trăi: cu ajutorul 
gândirii raționale putem ajunge la ergo sum, însă nu ne putem 
coordona funcţiile noastre organice, nici măcar atât cât să 
supravieţuim o jumătate de secundă. 

Viaţa se petrece de la un moment la altul, tocmai asta o face 
vie, misterioasă, neașteptată, uimitoare, magică, mereu de des- 
coperit... A inventa un basm nu înseamnă poate „a trăi“, dar 
cu siguranță e mai aproape de viaţă decât „a gândi“: în timp 
ce inventăm un basm ne cufundăm într-un proces creativ pe 
care îl lăsăm să meargă de la sine... De aceea ne face bine să 
născocim un basm: ne lăsăm antrenați de şuvoiul vieţii, încre- 
zându-ne în curgerea lui... 

